ޔޫރޯ ފުޓްބޯޅަ މުބާރާތް 2020 - ގުރޫޕް ސީ ޔޫރޯ ފުޓްބޯޅަ މުބާރާތް 2020 - ގުރޫޕް ސީ\nޔޫރޯ ފުޓްބޯޅަ މުބާރާތް 2020 - ގުރޫޕް ސީ\nޔޫރޯ 2020 ައި ބައިވެރިވާ ނެދަރލޭންޑް ސްކޮޑް\nމިފަހަރުގެ ޔޫރޯ ފުޓްބޯޅަ މުބާރާތުގައި ގުރޫޕް ސީއަކީވެސް ވަރަށް ވާދަވެރި ގުރޫޕެކެވެ. ބައެއް ޓީމްތަކުން ފާއިތުވެގެންދިޔަ މުބާރާތްތަކުގެ ހިތި ހަދާންތައް ފިލުވާލަން ބޭނުންވާއިރު، އަނެއް ބައި ޓީމުތަކުން ދުނިޔޭގެ ފުޓްބޯޅައިގެ ތާރީހުން ޖާގަ ހޯދުމަށްވެސް އަންނަނީ މަސައްކަތް ކުރަމުންނެވެ.\nގުރޫޕް ސީ ހިމެނޭ ޓީމްތަކަކީ ނެދަލޭންޑްސް، އޮސްޓްރިޔާ، ޔޫކްރެއިން އަދި ނޯތް މެސެޑޯނިއާއެވެ. ނެދަލޭންޑްސްއަށް ވަނީ އެންމެ ފަހުގެ ޔޫރޯ އަދި ވޯލްޑް ކަޕް ގެއްލިފައެވެ. 2010ވަނަ އަހަރުގެ ވޯލްޑް ކަޕްގެ ދެވަނަ ޓީމަށް މިދެ މުބާރާތަށް ކޮލިފައިނުވެވުމުން، ގިނަ ބައެއްގެ ފާޑުކިއުން އަމާޒްވިއެވެ. ނަމަވެސް ހިއްވާރާއެކު މަސައްކަތްކޮށް، ނެދަލޭޑްސްއިންވަނީ ނޭޝަންސް ލީގުން ދެވަނަ ހޯދާފައެވެ. އަދި މިފަހަރުގެ ޔޫރޯއަށް ކޮލިފައިވުމަށް ކުޅުނު މެޗްތަކުގެ ތެރެއިން އެޓީމް ބަލިވެފައިވަނީ އެންމެ މެޗްއަކުންނެވެ. ޔޫރޯއާއި މިފަހަރު ނެދަލޭންޑްސް ކުރިމަތިލާއިރު، އެޓީމަށް އެންމެ ބޮޑު މަސައްލައަކަށް ދިމާވެފައިވަނީ އެއް ފެންވަރެއްގައި ކުޅުން ނުހިފެހެއްޓުމެވެ. ފާއިތުވެގެންދިޔަ4އަހަރު ދުވަހުގެ ތެރޭގައި ނެދަލޭންޑްސްއިން ވަނީ އިންގްލެންޑް، ފްރާންސް އަދި ޖަރުމަން ބަލިކޮށްފައެވެ. ނަމަވެސް މީގެ މަހެއް ހާދުވަސްކުރިން އެޓީމު ވަނީ ތުރުކީ އަތުން4ލަނޑު2ލަނޑުން ބަލިވެފައެވެ. ނިމިގެންދިޔަ7އަހަރު ދުވަހުގެ ތެރޭގައި ނެދަލޭންޑްސް ޓީމަށް ވަނީ ފަސް ކޯޗުން އިރުޝާދު ދީފައެވެ. އަދި އެޓީމުގެ ކުރީގެ ތަރިންކަމަށްވާ އާރިޔަން ރޮބެން އަދި ރޮބިން ވެންޕާސީގެ ބަދަލުގައި އެފެންވަރުގެ އެހެން ކުޅުންތެރިއެއް ވަނީ ހޯދޭގޮތް ނުވެފައެވެ. ނަމަވެސް ޒުވާން ކުޅުންތެރިންގެ ތެރެއިން ފްރޭންކީ ޑިޖޮގް އަދި ޑި ލައިޓް ފަދަ ކުޅުންތެރިންނާއެކު މިފަހަރުގެ ޔޫރޯގައި ރަގަނޅު ކާމިޔާބީއެއް ނެދަލޭންޑްސް އަށް ހޯދޭނެކަމަށް ބެލެވެއެވެ.\nޔޫރޯ 2020 ައި ބައިވެރިވާ އޮސްޓްރިއާ ސްކޮޑް\nއެންމެ ފަހުގެ ޔޫރޯގައި އޮސްޓްރިއާގެ ފަރާތުން ފެނުނު ދަށް ކުޅުމުގެ ސަބަބުން ގިނަ ބައެއް މާޔޫސްވެގެން ދިޔަނަމަވެސް މިފަހަރުގެ މުބާރާތުގައި އޮސްޓްރީއާއަށް ރަގަނޅު ނަތިޖާތަކެއް ހޯދިދާނެއެވެ. ގުރޫޕް ސީގައި ހިމެނޭ އިޓަލީ ފިޔަވާ ޔޫކްރެއިން އަދި ނޯތް މެސެޑޯނިއާއަކީ އެއް ފެންވަރެއްގެ ޓީމްތަކެކެވެ. މުބާރާތުގައި އޮސްޓްރިއާގެ ފުރަތަމަ މެޗްގައި މިމަހުގެ 13ވަނަ ދުވަހު ނޯތް މެސެޑޯނިއާއާއި ދެކޮޅަށް ނިކުންނައިރު، އެޓީމުން ވަނީ ދެ ފަހަރެއްގެ މަތިން ނޯތް މެސަޑޯނިއާ ބަލިކޮށްފައެވެ. ގުރޫޕްގެ ޓީމްތައް އޮތް ގޮތުން އީޓަލީގެ ފަހަތުން ދެވަނަ ބުރަށް ދިއުމަށް އޮސްޓްރިޔާއަށް ފުރުސަތު އެބައޮތެވެ. މިފަހަރު އޮސްޓްރިއާއިން އެކުލަވާލި ޓީމުގައި ގިނައީ ޖަރުމަންގެ ބުންޑަސް ލީގުގައި ކުޅޭ ކުޅުންތެރިންނެވެ.\nޔޫރޯ 2020 ައި ބައިވެރިވާ ޔޫކްރެއިން ސްކޮޑް\nމިފަހަރުގެ ޔޫރޯއަށް ޔޫކްރެއިން ނުކުންނަނީ އެގައުމުގެ ތާރީހުގައިވެސް ފުރަތަމަ ފަހަރަށް، މުބާރާތުގެ ދެވަނަ ބުރުން ޖާގަ ހޯދުމުގެ އަޒުމްގައެވެ. ފުޓްބޯޅައިގައި ޔޫކްރެއިންގެ އެންމެ މަޝްހޫރު ކުޅުންތެރިޔާ އެންތްރޭ ޝެވެޗެންކޯގެ ކޯޗުކަމުގެ ދަށުން 2018ވަނަ އަހަރު ރަޝިޔާގައި ބޭއްވި ވޯލްޑްކަޕަށް އެޓީމް ކޮލިފައި ނުވުމާއި ގުޅިގެން ގިނަ ބައެއްގެ ފާޑުކިއުން ޝެވެޗެންކޯއަށް ކުރިމަތިވިނަމަވެސް، އޭނާވަނީ ސަޕްރައިޒިން ޓީމަކަށް ޔޫކްރެއިން ބަދަލްކޮށްލާ، ޔޫރޯއަށް ކޮލިފައިކޮށްދީފައެވެ. މިދިޔަ އަހަރުގެ އޮކްޓޯބަރ މަހުގެ ތެރޭގައި7ލަނޑު 1 ލަނޑުން ފްރާންސްއަތުން ބަލިވުމާއި ގުޅިގެން މާޔޫސްކަމެއް ޓީމަށް ގެނުވިނަމަވެސް، ޔޫކްރެއިނުންވަނީ ނޭޝަންސް ލީގުގައި ސްޕެއިން ބަލިކޮށް އުއްމީދު އާކޮށްފައެވެ.\nޔޫރޯ 2020 ައި ބައިވެރިވާ ނޯތް މެސެޑޯނިއާ ސްކޮޑް\nމިއީ ނޯތް މެސަޑޯނިޔާއަށް ވަރަށް ހާއްސަ މުބާރާތެކެވެ. މިއީ އެގައުމުން ފުޓްބޯޅައިގެ ބޮޑު މުބާރާތަކަށް ކޮލިފައިވި ފުރަތަމަ ފަހަރެވެ. 1991ވަނަ އަހަރު ޔޫގޮސްލާވިޔާގެ ދަށުން މިނިވަންކަން ހޯދި ނޯތް މެސަޑޯނިޔާއަށް މިފަހަރުގެ ޔޫރޯއިން ޖާގަ ލިބިފައިވަނީ ކޮލިފައިންގެ ފަހު މެޗްގައި 1 ލަނޑު0ލަނޑުން ޖޯޖިޔާ ބަލިކޮށްގެންނެވެ. ފުޓްބޯޅައިގައި ނޯތް މެސަޑޯނިޔާއަށް ކާމިޔާބީއެއް ނުލިބުނު ނަމަވެސް އެގައުމަކީ ހޭންޑް ބޯޅައިގައި ވަރަށް ފާހަގަކޮށްލެވޭ ގައުމެކެވެ. 2017، 2018 އަދި 2019ވަނަ އަހަރު ނޯތް މެސަޑޯނިޔާއިންވަނީ ދުނިޔޭގެ ހޭންޑްބޯޅައިގެ ޗެންޕިއަންކަން ހޯދާފައެވެ. ވޯލްޑް ކަޕް ކޮލިފައިންގައި ވެސް އެޓީމުން އަންނަނީ ރަގަނޅު ނަތީޖާތަކެއް ނެރެމުންނެވެ. އެގޮތުން ކޮލިފައިން މެޗަކުން ބަލިނުވެ 35 މެޗް ހަމަކޮށްފައިވާ ޖަރުމަންގެ ބަލިނުވުމުގެ ސިލްސިލާއަށް ނިމުމެއް ގެނެސްފައިވަނީ ނޯތް މެސަޑޯނިޔާއިންނެވެ. އެޓީމުން ވަނީ މާޗް މަހުގެ ތެރޭގައި ޖަރުމަން2ލަނޑު 1 ލަނޑުން ބަލިކޮށްފައެވެ. ނޯތް މެސަޑޯނިޔާއިން މުބާރާތުގެ ފުރަތަމަ މެޗްގައި ނިކުންނާނީ މިމަހުގެ 13 ވަނަ ދުވަހު އޮސްޓްރިޔާއާއި ދެކޮޅަށެވެ.


Bangladesh ge satellite beynun kurumuge furusathu Raajje ah | Mihaaru\nވިޔަފާރި / ރާއްޖެ-ބަންގްލަދޭޝް\nބަންގްލަދޭޝްގެ ސެޓެލައިޓް ބޭނުންކުރުމުގެ ފުރުސަތު ރާއްޖެއަށް\nނައިބު ރައީސް ފައިސަލް ނަސީމާއި ބޮޑުވަޒީރު ޝެއިހު ހަސީނާއާ ބައްދަލުކުރައްވަަނީ--ފޮޓޯ:ރައީސް އޮފީސް\n25 ނޮވެމްބަރ 2021 - 14:53\nބަންގްލަދޭޝްގެ ސެޓެލައިޓް "ބަންގަބަންދު-1" ރާއްޖޭން ބޭނުންކުރުމަށް އެ ގައުމުގެ ބޮޑުވަޒީރު ޝައިހް ހަސީނާ ހުށަހަޅުއްވައިފި އެވެ.\n"ބަންގަބަންދު-1" ސެޓެލައިޓަކީ ބަންގްލަދޭޝް އިން ލޯންޗުކުރި ފުރަތަމަ ޖިއޯސްޓޭޝަނަރީ ސެޓެލައިޓެވެ. މި ސެޓެލައިޓުން ކޭޔޫ ބޭންޑައި ސީ ބޭންޑްގެ ހިދުމަތްތައް ފޯރުކޮށްދެވޭނެ އެވެ. އެހެންވެ ބްރޮޑްކާސްޓިން އާއި ޓެލެކޮމިއުނިކޭޝަން ހިދުމަތް ދިނުމަށް މި ސެޓެލައިޓް ބޭނުން ކުރެވޭނެ އެވެ. މިދިޔަ އަހަރުގެ މެއި މަހު ޖައްވަށް ފޮނުވާލި މި ސެޓެލައިޓާ އެކު މުއާސަލާތީ ހިދުމަތް ހޯދަން ބަންގްލާދޭޝް އިން ކުއްޔަށް ނަގާފައިވާ ސެޓެލައިޓް ހިދުމަތްތަކުން 14 މިލިއަން ޑޮލަރު ވަނީ ސަލާމަތްކުރެވިފަ އެވެ.\nމި ސެޓެލައިޓް ޖައްވަށް ފޮނވަން 248 މިލިއަން ޑޮލަރު ވަނީ ހޭދަކޮށްފަ އެވެ.\nނައިބު ރައީސް ފައިސަލް ނަސީމް ބަންގްލަދޭޝަށް ކުރެއްވި ދަތުރުފުޅުގައި ޝައިހު ހަސީނާއާ ބައްދަލު ކުރައްވައި ދެ ގައުމުގެ ގުޅުން ވިޔަފާރީގެ ދާއިރާއިން ފުޅާކުރުމާ ގުޅޭ ގޮތުން ވެސް މަޝްވަރާކުރެއްވި އެވެ.\nސެޓްލައިޓުގެ ބޭނުންކުރުމުގެ ފުރުސަތު ރާއްޖެއަށް ދިނުމުގެ އިތުރަށް ހަސީނާ ވަނީ ސިއްހީ ދާއިރާ އާއި ޓެކްނިކަލް އެހެން ދާއިރާތަކުން ވެސް އެހީތެރިކަން ދޭނެކަން ހާމަކުރައްވައިފަ އެވެ.\nމިދަތުރުގައި ނައިބު ރައީސް ވަނީ ބަންގްލަދޭޝްގެ މިނިވަންކަމަށް 50 އަހަރު ފުރުމުގެ މުނާސަބަތާއި ބަންގްލަދޭޝްގެ ފައުންޑިން ލީޑަ ޝައިޚް މުޖީބުއްރަޙްމާންގެ 100 ވަނަ އުފަން ދުވަސް ފާހަގަކުރުމުގެ މުނާސަބަތުގެ، ތަހުނިޔާ އާއި ހެޔޮއެދުންތައް ބަންގްލަދޭޝްގެ ބޮޑުވަޒީރަށް އަރިސްކުރައްވައިފަ އެވެ.\nނައިބު ރައީސް ވަނީ ބަންގްލަދޭޝްގެ ހެލްތު މިނިސްޓަރު ޒާހިދު މަލީކްއާ ވެސް ބައްދަލުކުރައްވައިފަ އެވެ. މި ބައްދަލުކުރެއްވުމުގައި ސިއްހީ ދާއިރާ ކުރިއަރުވައި ތަރައްގީކުރުމަށް ފަންނީ އަދި ވޮކޭޝަނަލް ތަމްރީނާއި ވަކި ރޮނގުތަކަށް ހާއްސަވުމަށް މަތީ ތައުލީމުގެ ފުރުސަތުތައް ފަހިކޮށްދިނުމާ ގުޅޭގޮތުން މަޝްވަރާ ކުރައްވައިފަ އެވެ.\nމީގެ އިތުރުން ހުނަރާއި ތަޖުރިބާ ހިއްސާ ކުރުމާއި ބަންގްލަދޭޝްގެ ހާއްސަ ޑޮކްޓަރުންނާއި ސިއްހީ މާހިރުން ހިމެނޭ ޓީމެއް ރާއްޖެއަށް ޒިޔާރަތްކުރުމާ ބެހޭ ގޮތުން މަޝްވަރާ ކުރެއްވި އެވެ.\nރާއްޖެ-ބަންގްލަދޭޝް ޝައިޚް ހަސީނާ ނައިބު ރައީސް ފައިސަލް ނަސީމް ބަންގްލަދޭޝް\n22 ކޮމެންޓް, 8 ރިއެކްޝަންސް\nމި ނާއިބު ރައީސް އެހީ ހޯދަން ނާށިގަނޑު ހިފައިގެން ފަސްޓް ކްލާހުން ޓިކެޓް ނަގައިގެން ބޮޑު ވަފުދަކާއެކު ދެންދާނީ ގިނީއަށްތޯއްޗެ. ޓެކްސް ފައިސާ ތަޅާ ބުރުއްސަނީ މިފަދަ ބޭކާރު ބިޔަ ދަތުރުތަކަށް. ތިޔަ ސެޓެލައިޓަށް އަރާނެ މިގައުމުގައި ތިބި ޑޮލަރު ވިއްކަން އުޅޭ ވަގު ބިދޭސީން. ލަދުވެތި\nބަންގާޅު މީހުންނަށް ކޮން ސެޓެލައިޓެއް ދުއްވޭނީ؟ ހަވަޔަށް ގަޅި އުކިދާނެ.\nކަލޯ ޔޫޓިއުބު އުފެއްދީވެސް ބަންގާޅީއެއް.\nހެހެހެ ރާއްޖޭގެ ކަންކަަމަށް އިތުރަށް އަރައިގަނެވޭނީ އޭރުން\nހިތްވެސް މޮޅޭދޯ. އަމިއްލަ ގައުމުގަ ހަނޑޫ ހަކުރު ފުށްވެސް ހެދެނީކީ ނޫން. ބަޔަކު އެއްޗެއް ދިނަސް ޝުކުރު ނުކުރާ ތާންގަ މައްސަލަ ޖެއްސުމާ ރުޅިވެރިކަން ހާމަ ކުރުން ނޫންކަމެއް ނުކުރެއޭ.\nމި ތާނގައި މާ ބަންގާޅުވެގެން އުޅޭ މީހުންނަށް އެނގޭތަ އެގައުމަކީ ކުރިން އިންޑިޔާގެ ބައެއްކަން. ނުވިތާކަށް ދިވެހި ރާއްޖެއާ އަޅާ ކިޔާއިރު އެގައުމުގެ އާބާދީ 160 މިލިއަނަށްވުރެ ގިނަކަން.\nބަންގްލަދޭޝްގެ ސެޓްލައިޓް ބޭނުން ނުކުރެވިގެނެއް ނޫން މިއުޅެނީ. ރާއްޖޭގައި ތިބި ޤަވާޢިދާ ހިލާފަށް އުޅޭ ލައްކައެއްހާ ބަންގާޅުންނާ މެދު ގޮތެއް ނިންމަން ޖެހެނީ. އެމީހުން ގަސްތުގައި ޕާސްޕޯޓާއެއްޗެތި ފާހާނާތައްޓަށް ފްލޭޝް ކޮށްލާފައި، ޑޮކިއުމެންޓް ނެތޭ ކިޔައިގެން ރާއްޖޭގައި އުޅެ، މަސައްކަތް ކޮށް ހޯދާ ލާރި، އެމީހުންގެ އެޖެންޓުން މެދުވެރިކޮށް ބޭރަށް ފޮނުވަމުންދަނީ. އެއީ ބަންގާޅު ސަރުކާރުގެ ހިތްވަރާއެކު ކުރަމުންދާކަމެއް.\nރާއްޖޭގައި ކ.މާލޭ ބަޔަކު ގޭގެ ކޮޓަރިތައް ކުއްޔަށްދީގެން ތަންކޮޅެއް ތަނަވަސްގޮތްގޮތަށް އުޅެފަ ދެތިން އާއިލާއަކުން ޓީވީޗެނަލް ހަދައިގެން އެދައްކާ އެއްޗެއް ދެއްކިއަސް ރާއްޖެއަކީ ހަގީގަތުގަ ބަނގުލަދޭޝްއާއި ބަލާއިރުު 30-20 އަހަރު ފަަހަތުގައޮތް ގައުމެއް.\nނަސީބެއް މަ ރަށުގެ ރަޖިސްޓްރީ ބަދަލު ނުކޮށް މިހުންނަނީ. މާލޭގަ2ގޯތި އޮވޭމަގޭ. އެހެންވީމަ މަށަކީ މާލެ މީހެއް ނޫން. އައްޑޫ މީހެއް.\n100 ގެ ވާހަކައެއް.. މަ އެއްކޮށްލާނަން އިތުރު ސާޅީހަކަށް އަހަރު...\nގަވައިދާޚިލާފު ބަންގާޅީންނާ ދެކޮޅު\nކޮންގޮތަކުން ފަހަތުގައޭ ތިކިޔަނީ. ތިވާހަކަ ތިގޮތަށް ދެއްކުމުގެ ކުރިން ބަންގާޅަށް ގޮސް އެތަން ދެކިބަލަ. އާނ ތަމްރީން ކޮންމެ ޑޮކްޓަރަކު ފަޅަން ތިންހަތަރު މީހުހްގެ ގަބުރު ނުލިބިދާނެ. ބޮޑެތި ބްރޭންޑްތަކުގެ ތަކެތި އުފައްދަން 10 ޑޮލަރުގެ މުސާރަޔަށް މީހުން ނުލިބިދާނެ. ދެން ކިޔާބަލަ ބަންގާޅުކުރި އެރިގޮތެއް. އެގައުމުގައި ހުންނަ ސްޓޭޓް އެންމެ ގަދަރުވެެރި އިމާރާތަކީ އަދިވެސް 1947 ގެ ކުރިން އިނގިރޭސިން އިމާރާތްކުރި ޕާލަމެންޓް. ބަންގާޅީއަކާތަ އިދެގެން އުޅެނީ\nތިސެޓަލައިޓު ބޭނުންކޮއްގެން ނަމަވެސް އެބަޖެހޭ ގާވައިދާ ހިލާފަ އުޅޭ އެގައުމުގެ ރައްޔިތުން މިގައުމުން ބޭރުކުރަން.\nތިކަން ކުރާނީ ކިހިނެތް؟؟ ރާއްޖެޔަށް އެތެރެ ވަނީ ފަތައިފައެއްނޫން. އެންމެން ދަންނަ ބޮޑު ސިއްރު. ބައެއްގެ ވިޔަފާރި ރަންކޮޅާ.\nއިންޑިޔާއިން ސެޓެލައިޓެއް ދޭނެހެން ހީވަނީ ތިކަމުގެ ބަދަލަކަށް.\nމިހާރުވެސް ތީގެ ބައިވަރު ސެޓެލައިޓް މިގައުމުގައި އުޅޭ. ބަންގާޅު ސަރުކާރުން ދިވެހި ގައުަމަށް ވެރިވެގަތުމަށް ހިންގާ އިންސާނީ ވަގުވިޔަފާރިން މިގައުމުގެ މުހިންމު ހުރިހާ ކަމެއްގެ ކޮންޓްރޯލް މިވެރިން މިއޮތީ ނަގާފައި. މިގައުމުގައި މީގެ 20 އަހަރު ފަހުން އުޅޭ ދިވެހިން މީގެ ހިތި ތަޖްރިބާ މިހާރަށްވުރެ ބޮޑަށް ކުރާނެ.\nބަޔަކަށް ވެރިވެވޭނީ ފުރުސަތު ދިނީމައި. ދިވެހިން ބޭނުންވީ އަރާމުގައި އުޅެން. އެމީހުން ދަރިން ބަލަނީ. ކާތަކެތި ރޯފިލުވަނީ. ސުކޫލަށް ގެންދަނީ. ކުދިން ފެންވަރުވަނީ. ނިންދަވަނީ. މީ އެމީހުންގެ ކުށެއްބާ؟؟ ޔޫސޭ ދިރިއުޅުމަކީ މީބާ ކުޅުނީމައި މަލާމަތް ކުރި. ތީވާނޭ ކަމެއްނޫނޭ ކިޔައފައި. މިއަދު އެކަން ކުލަވެގެން އެދަނީ. އަމިއްލަ ކުށް ގަބޫލުކޮށްގެން އިސްލާހު ކުރެވޭނީ.\nސަލާމެއްޖެހެންއޮތިއްޔާ ޖަހާތި ސޯމާލީއާއަށްގޮސްގެންނަމަވެސް.


Noorul-islam.NET :: ޙަމްދު ހުރީ ﷲ އަށެވެ. ދީނީގޮތުން އިސްލާހީ ބަދަލެއްގެ މަލަމަތި ފެންނަން ފަށައިފިއެވެ.\nޙަމްދު ހުރީ ﷲ އަށެވެ. ދީނީގޮތުން އިސްލާހީ ބަދަލެއްގެ މަލަމަތި ފެންނަން ފަށައިފިއެވެ.\nތާރީޚް: 16 ނޮވެމްބަރ 2008\n* އަމިއްލައަށް ޙުޠުބާ ދެއްވުމުގެ ޤާބިލުކަން ލިބިވަޑައިގެންފައިވާ ޢިލްމުވެރިންނަށް އެކަމުގެ ދޮރު މިނިސްޓްރީ އޮފް އިސްލާމިކް އެފެއާޒުން ހުޅުވާލައްވައިފި<?xml:namespace prefix = "o" />\n* އަންނަ ހުކުރު ދުވަހުން ފެށިގެން ދީނީ ނޫހެއް ނެރެވޭނެ – ޑރ.މަޖީދު\n* ރައީސް ނަޝީދުގެ ރިޔާސަތުގައި އައި އެންމެ ފުރަތަމަ ހުކުރު ނަމާދުގައި ރެކޯޑް އަދަދަކަށް މީހުން ބައިވެރިވެއްޖެ.\n* ދީނީކަންކަމުގައި ހަރުކަށި ވިސްނުން ގެންގުޅޭ ފަރާތްތަކަށް ވިސްނަވައިދެއްވުމުގެ މަސައްކަތް ފަށްޓަވާފައިވާ ކަމަށް އިސްލާމިކް އެފެއާރޒް މިނިސްޓަރ ވިދާޅުވެއްޖެ.\n* ކީރިތި ޤުރުއާންގެ ދިވެހި އާ ތަރުޖަމާގެ ބައެއް ލަފްޒުތަކުގައި ނޫނުގައި ނުކުތާނުޖެހި ހުރިކަން ފާހަގަ ކުރެވިފައިވުމާއެކު އެކަން ރަގަޅުކުރެއްވުމަށް މިހާރު ބަހާފައިވާ ހުރިހާ ތަރުޖަމާތަކެއް އަބުރާގެންނަވަން ގަސްދުކުރައްވާކަމަށް އިސްލާމިކް އެފެއަރޒް މިނިސްޓަރު ވިދާޅުވެއްޖެ\n* މިއަދު މިފެށުނީ އިސްލާމްދީނުގެ މަތިވެރި އުޞޫލުތަކާއި ހަމަތަކުގެ މަތިން ހިންގޭ ހެޔޮ ވެރިކަމުގެ ނިޒާމެއް - ރައީސުލްޖުމްހޫރިއްޔާ އަލްފާޟިލް މުޙަންމަދު ނަޝީދު\nﷲ އަށް ޙަމްދު ކުރަމެވެ. ދިގު މުއްދަތެއްގެ އިންތިޒާރަކަށްފަހު މި ދުވަސް ދެއްކެވި ކަމަށްޓަކައެވެ. ހަމަ އެއާއެކު މި ނިޢުމަތް ހެޔޮގޮތުގައި ބޭނުންކުރުމުގެ ތައުފީޤް ދެއްވުން އެދި ދުޢާކުރަމެވެ.\nމަތީގައި ބަޔާން ކުރެވިފައި އެވަނީ ދިވެހިރާއްޖޭގެ ޚަބަރުފަތުރާ ބައެއް ވަސީލަތްތަކުން، ފާއިތުވެދިޔަ ހަފްތާއެއްހާ ދުވަހުގެ ތެރޭގައި ނަގާފައިވާ ސުރުޚީތަކެކެވެ. އެކަމަކަށް އެދި ދިވެހި ލޮބުވެތި ވަޠަނާއި އެ ވަޠަނުގެ ހެޔޮވިސްނޭ މުޞްލިޙުންގެ ނިދި ނަގާލިއެވެ. ޢިލްމުވެރިން އެބޭކަލުންގެ އަޑު އިއްވިއެވެ. މިއަދު ޢިލްމުވެރިންނަށް އެ ބޭކަލުންގެ ޙައްޤު މަޤާމް ލިބެން އުޅޭކަމުގެ މަލަމަތި މި ތަނަވަސް ވަނީއެވެ.\nދިވެހި މުޖްތަމަޢަށް ބަލާލައިފިނަމަ ދިވެހިން ބެހިގެން ދަނީ4ބަޔަކަށެވެ. އެއްބަޔަކީ ދީނުގައި ހިފެހެއްޓުމުގެ ނަމުގައި ދީނުގައި ނެތްކަންތައްތައް ގެނެސް، އެމީހުންގެ ޖަހާލަތުގެ ތެރެއިން، އަމިއްލައަށް ދީން ވިސްނައިގަންނަން އުޅެ، ދީނުގެ އެއްވެސް ހަރުދަނާ ޙުއްޖަތެއް ނެތި މީހުން ކާފަރުކޮށް، ދީނީގޮތުން ހައްދުފަހަނަޅާފައިގޮސް، މުސްލިމުންގެ ލޭ ހުއްދަކުރާ ބައެކެވެ.\nއަނެއް ބަޔަކީ، މުސްލިމުންގެ ނަމުގައި ދީނުގެ ޙުކުމްތައް ނޭނގުމުގެ ސަބަބުން ޖާހިލު ކަންމަތީ ތިބި ބައެކެވެ.\nތިންވަނަ ބަޔަކީ ދީން އުނގެނި އެ އުނގެނުނު އެއްޗެއް ތިމާމެންގެ ހަވާނަފްސާއެއްގޮތަށް ބައްޓަންކޮށް، ދީނުގައި އަމިއްލަ މިނެއް ހަދައި، ދުނިޔޭގެ މަދު ފައިސާކޮޅަކަށް ވިކުނު ބަޔަކާއި އެމީހުންނަށް ތަބާވި ބައެކެވެ.\nފަހު ބަޔަކީ، ދީނުގެ ބޮޑެތި ޢިލްމުވެރިންގެ ބަހުގައި ހިފައި، އެބޭކަލުން ދެއްވާ އިރުޝާދާއެކު، އިސްލާމްދީނުގައި ސާބިތުވެ، ﷲ ގެ ޙުކުމްތައް މީސްތަކުންނަށް ބަޔާންކޮށްދެއްވާ ޢިލްމުވެރިންނާއި އެބޭކަލުންނަށް ތަބާވީ ޢާއްމުންގެ ބަޔެކެވެ.\nކުރީގެ ސަރުކާރުން، މިދެންނެވި ފުރަތަމަ ބައިގެ މީހުންނާ މުޢާމަލާތް ކުރަމުން ދިޔައީ ހަރުކަށިކަމާއި، ގޮތްދޫނުކުރުމުގެ ސިޔާސަތަކާއެކުގައެވެ. އޭގެ ސަބަބުން، ސަލްޓަންޕާކުގެ ބޮމުގެ ޙާދިޘާއާއި ހިމަންދޫ ހަމަނުޖެހުންފަދަ އެތައް ކަމެއް ފެނިގެން ގޮސްފައިވެއެވެ. އޭރުވެސް ދީނުގެ ޢިލްމުވެރިން ގެންދެވީ، އެހަރުކަށިކަމާއެކު އުޅޭ މީހުންނާ މުނާޤަޝާކޮށް، އެމީހުންގެ ވާހަކަތަކަށް ޢިލްމީ ރައްދުދީ، އެމީހުންގެ ކަންތައްތައް ޙިކުމަތާއެކު ގެންދިޔުމަށް ގޮވާލަމުންނެވެ. އެއީ ޢަލީގެފާނުގެ ޚިލާފަތުގައި އިބްނު ޢައްބާސް ފޮނުއްވައިގެން އިސްލާހު ކުރެއްވި ކުރެއްވުމުން ޢިބުރަތް ލިބިގަންނަމުންނެވެ. އަދި މިއަދުގެ ދުނިޔޭގައިވެސް، ސުޢޫދީ ޢަރަބިއްޔާފަދަ ބޮޑެތި ޤައުމުތަކުން ހަރުކަށިކަމާއެކު ހަރުކަށިކަމާ ކުރިމަތިލުމުގެ އުޞޫލު ދޫކޮށް ވާހަކަދައްކައި، އެމީހުންނަށް ނަސޭހަތްދިނުމުގެ ނަތީޖާ ފެނިފައިވާތީއެވެ.\nމިއަދު އިވިގެން މިދަނީ އެފަދަ މީހުންނާ ވާހަކަ ދައްކައި، އެމީހުންގެ ފިކުރުތަކުގެ ހުރި ކަންތައް އިޞްލާޙުކުރުމަށް އާ ސަރުކާރުގެ އިސްލާމީ ވުޒާރާއިން މަސައްކަތް ފެއްޓެވި ޚަބަރެވެ. ﷲ ސުބްޙާނަހޫ ވަތަޢާލާ އެބޭކަލުންނަށް ހެޔޮ ތައުފީޤު ދެއްވާށިއެވެ!\nދެން އިވިގެން ދިޔައީ އަމިއްލައަށް ހުކުރު ޚުޠުބާ ކިޔުއްވުމުގެ ހުއްދަ ބޮޑެތި ދީނީ ޢިލްމުވެރިންނަށް، ވަކި އުޞޫލެއްގެ ދަށުން ދެއްވާ ޚަބަރެވެ. ކުޑައިރުއްސުރެ އަޑުއަހަމުންއައި ހުކުރު ޚުޠުބާތައް ބަދަލުވެ، މުޖުތަމަޢުގައި އެވަގުތަށް އެންމެ މުހިއްމު މައުޟޫޢަށް ދީނީ ޢިލްމުވެރިން ހުކުރު ޚުޠުބާ ދެއްވަން ފެއްޓެވުމަކީ ދީނީ ހޭލުންތެރިކަން އިތުރު ކުރުމަށް އެޅޭ މުހިއްމު އިޞްލާޙީ ފިޔަވަޅެކެވެ. އެހެންނަމަވެސް އަޅުގަނޑު ދެކޭ ގޮތުގައި، މި ހުއްދަވެސް ޖެހޭނީ ވަކި މިންގަނޑެއްގައި ހިފަހައްޓާށެވެ. މި ހުއްދަ ދެއްވަނީ ވަކި އުޞޫލެއްގެ މަތިން ކަމަށް މިނިސްޓަރ ޑރ.މަޖީދު ވަނީ ވިދާޅުވެފައެވެ. އަޅުގަނޑު ދެކޭގޮތުގައި އެއީ ވަރަށް މުހިއްމު އަދި އެހާ ޙިކުމަތްތެރި ނިންމެވުމެކެވެ. ސަބަބަކީ އަތުން ބީވެ ގޮސް، ދިވެހި ރާއްޖެއަކީ އަނެއް ޕާކިސްތާންކަމަށް ވުމަކަށް އަޅުގަނޑެއް ނޭނދެމެވެ.\nމި ފުރުޞަތުގައި، ދީނަށް ލޯބިކުރާ، ދީނީ އަޚުންނަށް އަޅުގަނޑު ގޮވާލާނީ، ދިވެހިރާއްޖޭގެ ޢިލްމުވެރިންގެ ފަހަތުގައި ތިއްބެވުމަށެވެ. އަދި އެބޭކަލުންގެ ނިންމެވުމަށް އިޙްތިރާމް ކުރެއްވުމަށެވެ. މިއަދު ދީނަށްލޯބިކުރާ، ދީނީ ދަޢުވަތުގެ މައިދާނުގައި ތިބި އަޚުން އެކުވެރިވެއްޖެނަމަ، މި ދިވެހި މުޖްތަމަޢު އިސްލާހުކޮށް ދީނާއި ގާތަށް ގެނައުމުގެ މަސައްކަތް، އިރާދަކުރެއްވިއްޔާ ވަރަށް ފަސޭހަވެގެން ދާނެއެވެ. އެއާ ޚިލާފަށް ތިޔަ ލޮބުވެތި އަޚުން ބައިބައިވެއްޖެނަމަ ދިވެހިންގެ މެދުގައި ދީނީ އެއްބައިވަންތަކަމާއި، އިސްލާމީ އުޚުއްވަތްތެރިކަން ޤާއިމު ކުރުމަކީ ދަތި އުނދަގޫ ކަމަކަށް ވެގެން ހިނގައިދާނެއެވެ.\nދީނީ ކަންތައް ތަކަށް ޚިޔާލު ބަހައްޓާ، ދީނަށް ލޯބިކުރާ ދީންވެރި ބަޔަކުކަމުގައި ދިވެހި ރައްޔިތުން ހެއްދެވުމަށް އަދުގެ ސަރުކާރުގެ އިސްލާމިކް އެފެއާޒް މިނިސްޓަރީން ކުރައްވާ މަސައްކަތަށް ޝުކުރުވެރިވަމެވެ. އަދި އެމަސައްކަތުގައި އެބޭކަލުންނަށް ހެޔޮވިސްނުމާއި ތައުފީޤު ދެއްވުން އެދި ދުޢާ ކުރަމެވެ.\nއަދި ﷲ އަށް ޙަމްދާއި ޝުކުރު ކުރަމެވެ. ޝުކުރުވެރިވުން ޙައްޤުގޮތުގައި ޝުކުރުވެރިވާ މީހުންނަށް އެއިލާހު އިތުރު ކޮށްދެއްވައެވެ. އަދި ނިޢުމަތަށް ކުފުރުވެރިވާމީހާ ދަންނާށެވެ. ފަހެ އެއިލާހުގެ ހިއްޕެވުމަކީ ގަދަފަދަވެގެންވާ ހިއްޕެވުމެކެވެ.


3 accident akaa gulhigen fiyavalhu alhaifi\nތިން އެކްސިޑެންޓަކާ ގުޅިގެން ފިޔަވަޅު އަޅައިފި\nސިނަމާލެ ބްރިޖުގައި ހިނގި އެކްސިޑެންޓެއް: އެކްސިޑެންޓްތަކުގައި އިހުމާލުވާ މީހުނަށް މިހާރު ބައެއް ފަހަރު ފިޔަވަޅު އަޅާ -- ފޮޓޯ: ޕޮލިސް\nމި މަހު ހިނގި ބޮޑު ތިން އެކްސިޑެންޓެއްގައި އިހުމާލުވި ފަރާތްތަކަށް ޓްރާންސްޕޯޓް އޮތޯރިޓީން ފިޔަވަޅު އަޅައިފި އެވެ.\nއެކްސިޑެންޓްތަކާ ގުޅިގެން އެ އޮތޯރިޓީން ފިޔަވަޅު އެޅި އެއް ފަރާތަކީ މި މަހުގެ ހަތަރު ވަނަ ދުވަހު މާލެ - ހުޅުމާލެ ހައިވޭގައި އެކްސިޑެންޓްވެ އެ މަގުގެ ޑިވައިޑާތައް ހަލާކުވި އިރު ކާރު ދުއްވަން އިން މީހާ އެވެ.\nއޭނާގެ ލައިސެންސް އެއް އަހަރަށް ވަނީ ހިފަހައްޓާފަ އެވެ. އަދި އޭނާ އެ އެކްސިޑެންޓް ސިއްރު ކުރަން އުޅެފައިވާތީ ޖޫރިމަނާ ވެސް ކުރި އެވެ.\nދެން ފިޔަވަޅު އެޅީ މި މަހުގެ ހަތް ވަނަ ދުވަހުގެ ރޭ ހުޅުމާލެއިން މާލެއަށް ބާރު ސްޕީޑްގައި ދުއްވި ކާރެއް މާލެ އެރި ވަގުތު އޭގެ ކޮންޓްރޯލް ގެއްލި ބްރިޖް ސަރަހައްދުގައި ހުންނަ މެރިން ރިސާޗް ސެންޓަރު ފާރުގައި ޖެހުނު އިރު ކާރު ދުއްވަން އިން މީހާއަށެވެ. އޭނާގެ ލައިސެންސް އެއް އަހަރާ ހަ މަސް ދުވަހަށް ވަނީ ހިފަހައްޓާފަ އެވެ.\nމި މަހުގެ އެކްސިޑެންޓްތަކުގެ ތެރެއިން ތިން ވަނަ އެކްސިޑެންޓަކާ ގުޅިގެން ވެސް އޮތޯރިޓީން ފިޔަވަޅު އެޅި އެވެ. އެއީ އަށް ވަނަ ދުވަހު މާލެ - ހުޅުމާލެ ހައިވޭ މަތީން، ރާޑަރު ހިމެނޭ ސަރަހައްދާ ހަމައިން ބާރަށް ދުއްވި ކާރެއް ކޮންޓްރޯލު ނުވެ ހައިވޭގެ ޑިވައިޑަރު ތަކުގައި ޖެހި ހިނގި އެކްސިޑެންޓުގައި ކާރު ދުއްވަން އިން މީހާ އަށެވެ. އޭނާގެ ލައިސަންސް ހިފެހެއްޓީ އަހަރު ދުވަހަށެވެ.\nޓްރާންސްޕޯޓް އޮތޯރިޓީން ބުނީ މި ތިން މައްސަލައިގައި ހިމެނޭ ފަރާތްތަކަށް ފިޔަވަޅު އެޅީ މި އެކްސިޑެންޓު ތަކުގައި ހިމެނޭ މީހުނާމެދު އިދާރީ ފިޔަވަޅު އަޅަން އެ އޮތޯރިޓީއަށް އަންގައިގެން ކަމަށެވެ. ފިޔަވަޅު އަޅަން އެންގީ ޓްރާންސްޕޯޓް މިނިސްޓްރީން ކަމެއް ނޫނީ ޓްރެފިކް ފުލުހުން ކަމެއް ނުބުނެ އެވެ.\nއެކްސިޑެންޓް ޓްރާންސްޕޯޓް އޮތޯރިޓީ ސިނަ މާލެ ބްރިޖް + މަގުމަތީގެ އެކްސިޑެންޓް


Vazeefaage Furusathu (Massaikathu - Feydhoo Avashu Office)\nވަޒީފާގެ ފުރުސަތު (މަސައްކަތު - ފޭދޫ އަވަށު އޮފީސް)\n19 އޮކްޓޯބަރ 20212months ago\n, MS154 173 MS132, MS\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 28 އޮކްޓޯބަރ 2021 ވާ ބުރާސްފަތި ދުވަހުގެ 14:00 ގެ ކުރިން، ފޭދޫ އަވަށު އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2021 ނޮވެންބަރ 04 އާއި 2021 ނޮވެންބަރ 10 އާ ދެމެދު، ފޭދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n13 ރަބީޢުލްއައްވަލް 1443\nޕަބްލިޝް ކުރި ތާރީޚް: 19-10-2021


20 އޮގަސްޓު 2015\n[އޯގަސްޓް 17، 2015 ގެ ބަޔާ ގުޅޭ]\nކަރުނަތައް ފޮރުވަމުން އަނެއްކާވެސް ޒައިދްއާއި ކުރިމަތިލަމުން ގޮސް އޭނާގެ އަތްދަބަސް ހާވާލުމަށް ފަހު އޭގެން ނެގި ފޮޓޯތަކެއް ޒައިދްގެ ކުރިމައްޗަށް އުކާލިއެވެ. މިއޮތީ ސަބަބު. ސާފުވެއްޖެ؟. ލޯބީގަ ހުވަޔާ ވައުދުތައް ވީއިރު ހީވީ އަހަރެން ނޫން އެހެން އަންހެނަކާ ދިމާލަށް ބަލާވެސް ނުލާނެއޭ! އެކަމަކު ބަލާބަލަ ހަޤީޤަތް، ނަސީބެއްނު ކައިވެންޏަށް އެއްބެސް ވުމުގެ ކުރިން އަހަންނަށް މިކަން އެނގުނުކަން. އަހަރެން ހިޔެއް ނުކުރަން ޒައިދް ތިހާ ދަށު ދަރަޖައަކަށް ވެއްޓިދާނެ ކަމަކަށް. އައި ޖަސްޓް ހޭޓް ޔޫ!” ބިންމަތީ ވެއްޓިފައި އޮތް ފޮޓޯގަނޑެއް ނަގާ އެއަށް ނަޒަރު ހިންގާލުމުން ޒައިދަށް އޭގެން ފެންނަމުން ދިޔައީ ޚުދު އޭނާއެވެ. އެެހެން އަންހެން ކުއްޖަކާ އެކުގައެވެ. އެކަމަކު އެއަންހެންކުއްޖަކީ ޔާނީ ހީކުރާ ކަހަލަ އަންހެންކުއްޖެއް ނޫނެވެ. އެއީ އޭނާގެ ކޮއްކޮ ތާރާއެވެ. އެއީ ޒައިދް ހޮސްޕިޓަލުން ދޫކޮށްލި ދުވަހު ނަގާފައިވާ ފޮޓޯއެކެވެ.\nވާނުވާ ނޭނގި ޒައިދް ޔާނީއާއި ދިމާލަށް ބަލަހައްޓައިގެން ހުރިއިރު އޭނާގެ މޫނުމަތިން ފާޅުވާން ހުރީ ހައިރާންކަމެވެ. “މިއީތަ ޔާނީ އަހަންނަށް އިތުބާރު ކުރާ މިންވަރަކީ؟ އަހަރެމެންގެ ދެމެދުގައިވާ ލޯބި ހަމަ އެހާ ބަލިކަށީތަ؟ ލޯމަތިން ފެންނަހާ ކަމެއް ޔާނީ އެހާ ފަސޭހައިން ޤަބޫލުކޮށްފާނެ ކަމަކަށް ޒައިދް ހިޔެއް ނުކުރެއެވެ. “ތިފޮޓޯތަކުން އަހަރެން ނަގަންވީ ދެން ކޮން މާނައެއްތަ؟ ތިފޮޓޯގަ ޒައިދްގެ ބަދަލުގަ އަހަރެން ހުރިނަމަވެސް ޒައިދް ބުނާނީ ހަމަ ތިހެންތަ؟ ބުނެބަލަ!” ލޮލުގައިވި ކަރުނަތައް ފޮރުވަން ކިތަންމެ ވަރަކަށް މަސައްކަތް ކުރި ނަމަވެސް ޒައިދްގެ ކުރިމަތީ މިފަހަރު ޔާނީއަކަށް ކެތެއް ނުކުރެވުނެވެ. “ޔާނީ ޕްލީޒް، އިހަށް އަހަރެން މިދައްކާ ވާހަކަ އަޑުއަހާބަލަ. މިއީ ޔާނީ ތިހީކުރާ ކަހަލަ ކަމެއް ނޫނޭ!” އެތަށް ގޮތަކުން ޒައިދް މަސައްކަތް ކުރަމުން ދިޔައީ ޔާނީއަށް ވިސްނަދެވޭތޯއެވެ. އެކަމަކު ޔާނީ ދިޔައީ ޒައިދްގެ ކޮންމެ ބަހަކަށް ބަދަލުގައި ރައްދު ދެމުންނެވެ. “އިތުރަށް ދެން ކޮންއެއްޗެއްތަ ކިޔައިދޭން އޮތީ، އަދިވެސް ހަދާނެ އިތުރު ދޮގެއް އޮތީތަ؟ ޒައިދް ޕްލީޒް ދެން އިތުރަށް އަހަރެމެން ދެމީހުންނަށް މިގުޅުން ކުރިއަށް ގެންދެވޭކަށް ނެތް. މިހިސާބުން މިކަންތައް މި ނިމުނީ! ހެޔޮނުވާނެ އަހަރެން ކުރިމަތިން ދުރައްދޭ، އައި ޑޯންޓް އީވަން ވޯންޓް ޓު ސީ ޔޫ އެގެއިން. ގުޑް ބާއި!” އެންމެ ފަހުގެ ވަދާއީ ސަލާން ކޮށްލި އިރު ޔާނީގެ ލޮލުން ފައިބަމުން ދިޔަ ކަރުންތަކުން މުޅި ކޯތާފަތް ވަނީ ތެންމާލާފައެވެ. ދުޅަވެ ރަތްވެފައިވާ ޔާނީގެ ދެލޮލުން އޭނާއަށް ކޮށްފައިވާ އަސަރު ކިތަންމެހާވެސް ރަނގަޅަކަށް ފާޅުވާން ހުއްޓެވެ. ޒައިދް އިތުރަށް ވާހަކަ ދައްކަން މަސައްކަތް ކުރުމުން ޔާނީ އަތުގެ އިޝާރާތުން އޭނާ ހުއްޓުވިއެވެ. އިތުރަށް ޒައިދް ހިތުގަ ޖެހޭ ފަދަ އެއްޗެއް ބުނާކަށް ޔާނީ ބޭނުމެއް ނޫނެވެ. މިހާރުވެސް ކުށެއް ނެތި އެތައް ދޮގު ބަދުނާމެއް އޭނާގެ ބޮލުގައި އެޅުވިއްޖެއެވެ.\nޒައިދްގެ ކުރިމަތީގައި ހުންނަން އުނދަގޫވެގެން އެންމެ ފަހުން ޔާނީ ޒައިދްގެ އަތުގައި ހިފައިގެން ގޮސް ކޮޓަރިން ބޭރަށް ނެރުނެވެ. ދެން ދުވަހަކުވެސް ބައްދަލު ނުވާނޭ ބުނާފަދަ އުސޫލަކުން ޔާނީ ވަރަށް ބާރަށް ދޮރު ޖެހިއެވެ. “ޔާނީ! އަހަންނަށް އިނގޭ ޔާނީ ތިތާ އެބަހުރިކަން އަދި އަހަރެން މިދައްކާ ވާހަކަ ޔާނީއަށް އަޑު އިވޭ ކަންވެސް. ޕްލީޒް ހަމައެންމެ ފަހަރަކު އަހަރެންނަށް ވާހަކަ ދައްކާނެ ފުރުސަތެއް ދީބަލަ! އެއަށް ފަހު ޔާނީގެ ކޮންމެ ނިންމުމެއް އަހަރެން ހެޔޮހިތުން ޤަބޫލު ކުރާނަން. މިޒައިދް ދެކެ ލޯބިވަންޏާ އެއްފަހަރު ނަމަވެސް ދޮރު ހުޅުވަބަލަ، ޕްލީޒް ޔާނީ، އައި ބެގް ޔޫ!” ދޮރުފަތުގައި ލެނގިލައިގެން ހުރިއިރު އަޑުން އަޑު ނަގާ ޔާނީއަށް ރޮވެން ފެށުމުން އަނގަމަތީ އަތްއަޅާ ބާރުކޮށްލީ އަޑު ބޭރަށް އިވިދާނެތީއެވެ. ޒައިދް ދޮރުގައި ތަޅަމުން ޔާނީއަށް ގޮވަމުން ދިޔަ އަޑަށް އެތެރޭގައި ތިބި ތާރާ، މިޝްކާ އަދި ޝިވަމްވެސް ބޭރަށް ނުކުތެވެ. ކަމެއް ގޯސްވެގެން އުޅޭކަން އެނގުމުން ޝިވަމް ޒައިދް އާއި ސުވާލު ކުރުމުން ޒައިދް އަނގައިންވެސް ނުބުނެ ވިއްޖެއްހެން ރާސްލާފައި ބޭރަށް ނުކުމެގެން ދިޔައެެވެ. އޭރު ޒައިދްވެސް ހުރީ ކޮންމެވެސް ވަރަކަށް ރޮވިފައެވެ. ނަމަވެސް އެކަން އެހެން މީހަކަށް ފެންނާކަށް އޭނާ ބޭނުމެއް ނުވިއެވެ. އޭނާ އަވަހަށް އެތަނުން ތިޔަނީވެސް އެހެންވެއެވެ.\nވޭން އަޅަމުން ދިޔަ ހިތަށް ލުޔެއް ލިބޭގޮތް ނުވުމުން ދުވެފައި ޔާނީ ނުކުތީ ބެލްކަންޏަށެވެ. ބޭނުންވީ ހިތްފުރެންދެން އެތާ ހުރެ ރޯލާށެވެ. އެވަގުތު ބޭރަށް ނުކުމެގެން ސައިކަލުގައި ޒައިދް ދާތަން ފެނުމުން ޔާނީއަށް އިހުނަށް ވުރެ ބާރަށް ރޮއެގަނެވުނެވެ. ހީވީ އޭނާގެ ހަށިގަނޑުން އެއްބައި އުނިވެގެން ދިޔަހެނެވެ. ހިތްކޮށައި ކުދިކުދި ކޮށްލި ހެނެވެ. “އަހަންނަށް މައާފް ކުރޭ ޒައިދް، ފަހަރެއްގައިވެސް އަހަރެން މިގޮތަށް ކަންތައް މިކުރީ ޒައިދް ހިތުގައި ޖައްސާކަށް ނޫން. އަހަންނަށް މަޖުބޫރު ވީ! އައި އިޝް އައި ކުޑް ޓެލް ޔޫ ވައި އައިމް ޑުއިން އޯލް ދިސް. އައެމް ސޮރީ، ބަޓް އައި ރިއަލީ ލަވް ޔޫ!” ރެއިލިންގައި ހިފަހައްޓަމުން މުށިތައް މައްޗަށް ތިރިވިއިރު ޔާނީ ހުރީ ރޮއެރޮއެ ހަލާކުވާ ވަރުވެފައެވެ. އޭނާގެ އަޑުވެސް ދިޔައީ ފަހަރަކަށް ފަހު ފަހަރެއް ބެދެމުންނެވެ. ރޮއެރޮއެ ދެލޯ ވަނީ ފާރުވެފައެވެ. އޭނާގެ އުފާވެރި ހަޔާތް އަމިއްލަ އަތުން ހަލާކުކޮށްލެވުނު ކަމުގެ އިހްސާސްވާ ކޮންމެ ފަހަރަކު ހިތްމަރާލައެވެ. ޒައިދްގެ އެއްވެސް ކުށެއް ނެތި އެފަދަ ބޮޑު އަނިޔާއެއް ދެވުނީތީ ޔާނީ އޭނާގެ އަމިއްލަ ނަފްސު ކުށްވެރިކުރިއެވެ. ބާރު ސްޕީޑެއްގައި ސައިކަލް ދުއްވަމުން ދިޔައިރު ޒައިދްގެ ކުރިމަތީ ސިފަވަމުން ދިޔައީ މީގެ ކުޑައިރުކޮޅެއް ކުރިން ހިނގާދިޔަ ހާދިސާއެވެ. ޤަބޫލުކުރަން ކިތަންމެ ދަތި ވިޔަސް އެކަން ދެނެއް ބަދަލެއް ނުވާނެއެވެ. ހިތާމައަކީ ޔާނީ ޒައިދަށް އިތުބާރު ނުކުރުމެވެ. އެއްފަހަރުވެސް ޒައިދް ދެއްކިވާހަކަ އަޑު އެހިނަމަ ކިހާ ރަނގަޅުވީސް ހެއްޔެވެ؟\nސުނާމީ ބިނާ ކައިރި ސައިކަލް ޕާކުކޮށްލުމަށް ފަހު ޒައިދް އެތަނުގައި މަޑުކޮށްލީ ހިތަށް ވިސްނަދެވޭތޯއެވެ. ޔާނީގެ ހިޔާލްތަކަށް ގެއްލިފައި ޒައިދަށް އިނދެވުނީ ޔާނީ އޭނާއާއި ދުރުގައި ވާތީ ހަނދާންވާލެއް ބޮޑުކަމުންނެވެ. ދެރަވެފައި ޔާނީ އާއި ދޭތެރޭ ޒައިދަށް ވިސްނެނީ އޭނާ ދެކެ ވާ ލޯތްބެއްގެ ބޮޑުކަމުންނެވެ. ޒައިދްގެ ހުރިހާވެސް އުންމީދަކީ ޔާނީ ކަމަށް ވާއިރު ދިރިއުޅުމަށް ލިބޭ ފުރިހަމަކަމާއެކު ހިތް އެދެމުން ދިޔައީ އުމުރަށް އެކީ އުޅުމަށެވެ. ޔާނީގެ ފަރާތުން ލޯބިން ބަހެއް ބުނެލާއަޑު އިވޭތޯ ޒައިދްގެ ހިތް އެދި ކެތްމަދުވެފައި އެކަމަށް އިންތިޒާރުކުރެވެއެވެ. ޒައިދްގެ ހިތް ގޮވަމުން ދިޔައީ ޔާނީ އޭނާގެ ގާތަށް އެނބުރި އައުމަށެވެ. ޔާނީއާއި ވަކިވުން ޒައިދަށް މިވަނީ ކެތްކުރަން ދަތި ވޭނަކަށް ވެފައެވެ. އިރުއިރުކޮޅަކަ ހުއްޓިފައި ޒައިދަށް ބެލެނީ ފަހަތަށެވެ. ހީވަނީ ޔާނީ އޭނާގެ ފަހަތުން އަންނަ ހެންނެވެ. އެހެނަސް މާޔޫސްވެގެން ކޮންމެ ފަހަރަކުވެސް އިސްޖަހާލަން ޖެހެނީ އެތަނުން ޔާނީ ފެންނަށް ނެތުމުންނެވެ. މާޒީ ހަނދާންވެ ކަރުނަތައް ދެލޮލުން އޮހޮރުނެވެ. އެއުފާވެރި ދުވަސްތަކެވެ. އެކުގައި ވީހައި ވައުދެވެ. “ކީއްވެ؟ ޔާނީ އަހަންނަށް ކުޑަކޮށްވެސް އިތުބާރު ނުކުރަނީތަ؟ ކޮބާ އެކުގައި ވުމަށް ވީހައި ވައުދާ ހުވާތައް؟ ކޮބާ އަހަރެން ދެކެ އިންތިހާއަށް ވީ ލޯބި؟ ވައި ޔޫ ޑިޑް ދިސް ޔާނީ؟ ވައި؟” މިފަހަރު ހަމަ ރަނގަޅަށްވެސް ޒައިދަށް ރޮވިއްޖެއެވެ. އޭނަ ކުރިއެކޭ އެއްފަދައިން މިހާރުވެސް ޔާނީ ދެކެ ހަޤީޤީ ލޯބި ވެއެވެ. ހަނދާންތައް އެނބުރި އައުމުން ޒައިދް ހީކުރީ އޭނާގެ ދިރިއުޅުން އަނބުރާ ލިބުނީ ކަމަށެވެ. ނަމަވެސް މިހުރިހާ ކަމެއްވެސް މިވީ ކުށްހީއަކަށެވެ. މިއަދު ހުރިހާ ކަމެއްވެސް މިވަނީ ބަދަލުވެފައެވެ. ޔާނީ ޒައިދްގެ ލޯބީގައި ކޮޅުފައިން ޖެހީ އޭނާގެ އެއްވެސް ކުށެއް އޮވެގެންނެވެ. ޒައިދް ޔާނީއަކަށް ބޭވަފާތެރިއެއް ނުވެއެވެ. އަދި ޔާނީވެސް ޒައިދަކަށް ބޭވަފާތެރިއެއް ނުވެއެވެ. އަސްލު ހަޤީޤަތް ޒައިދަށް އެނގޭނެނަމައެވެ. އެކަމަކު އާހް…\nތަރިތަކާއި ފުރިހަމަ ހަނދު ރަސްކަން ކުރަމުން ދިޔަ އުޑުމަތި އެއްކޮށްހެން ބަނަކޮށްލައި ކަޅުވިލާތަކުން ފުރާލައިފިއެވެ. ހީވީ ދެލޯބިވެރިންގެ ހިތާމައިގައި މުޅި ދުނިޔެވެސް ބައިވެރިވާ ހެންނެވެ. މާގިނައިރުތަކެއް ނުވެ ވާރޭގެ ބޮޑެތި ތިކިތައް ބިމަށް ދަތުރު ފަށައި މުޅި ހިސާބުގަނޑު ފެންބޮޑުކޮށްލައިފިއެވެ. ކަރުނައާއި ވާރޭގެ ތިކިތައް އެކުވެގެން ފައިބަމުން ދިޔައިރު ޒައިދް އިނީ އިންތަނުން ގުޑިލާންވެސް ހަނދާން ނެތިފައެވެ. ވިއްސާރައާއި ތެމި ފޯވިއިރުވެސް އޭނާއަށް އެކަމުގެ މާބޮޑު އިހުސާސެއް ކުރެވޭ ހެނެއް ހިޔެއް ނުވެއެވެ. އެއަށްވުރެ ބޮޑަށް އޭނާ އިނީ ހިތުގައި ޖެހިފައެވެ. އެވަގުތު ޔާނީގެ ހާލަކީވެސް ހަމަ އެފަދައެވެ. ރެއިލިންގައި ބޯޖައްސާލައިގެން އިންއިރު ޔާނީއެކޭ މަރުވެފައި އިން މައްޔިތެކޭ އެއްވެސް ތަފާތެއް ނެތެވެ. އަނދިރިކަން ވަށާލައި ޖައްވު ނާމާން ކުރި ފަދައިން ޔާނީގެ ހަޔާތްވެސް މި މިސާލުގައި ބީވެދާ ކަމުގެ އިހްސާސް އޭނާއަށް ކުރެވެމުން ދިޔައެވެ. ލޯތްބަކީ ފަރަޤެއްނުވާ ދެހިތުގެ ގުޅުމަކަށް ވިޔަސް، ލޯތްބަކީ އޯގާވުމާ އަދި އަޅާލުން ކަމުގައި ވިޔަސް މޫސުމާއެކުގައި ބަދަލްވެ މުށު ތެރެއިން ދެމި އެލޯބި މިއަދު ފަސްދީ ހިނގައްޖެއެވެ. މިއައި ކުއްލި ބަދަލާއެކީ މޭގައި ކޫރުއެޅި މިހާލުގައި މާޔޫސްވުމުން ޒައިދްގެ ހިތް އެދުނީ ލޯމަރާލުމަށެވެ. ހިތް މޮޅިވެ މާޔޫސްވިޔަސް އަދިވެސް ޒައިދް ޔާނީދެކެ އިންތިހާއަށް ލޯބިވެއެވެ.\nޖެހިގެން އައި ދުވަހެވެ. ގޭތެރޭގެ އެއްވެސް މީހަކާ ޔާނީ ވާހަކައެއް ނުދައްކައެވެ. ރޭގަ ކަންތައްވީ ގޮތް ދެމީހުންކުރެ އެކެއްގެ ފަރަތުންވެސް ސާފުވާ ގޮތް ނުވުމުން ޝިވަމްމެން ތިބީ ވަރަށް ހާސްވެ ކަންބޮޑުވެފައެވެ. ޒައިދްވެސް ގުޅާ ގުޅާ ފޯނު ނުނެގުމުން ތާރާ ނިންމީ އޭނާ އާއި ބައްދަލުކުރުމަށް ގެއަށް ދިއުމަށެވެ. އެހެންވެ ސައިވެސް ނުބޮއެ ފެންވަރާލައިގެން ތާރާ ދިޔައީ ހ.ބްލޫމިން ކަމަށްވާ އޭނާގެ ގެއަށެވެ. އޭގެ ކުޑައިރުކޮޅެއްފަހުން ވިކާޝްގެ ފޯނު ކޯލަކާއެކު އޭނާއާއި ބައްދަލު ކުރުމަށް ޔާނީ ގެއިން ނުކުތެވެ. ރޭގެ ހާދިސާއަށްފަހު ޔާނީ އަދިވެސް ހަމައަކށް ނޭޅެއެވެ. ހިތާ ދެކޮޅަށް ނަމަވެސް ވިކާޝް ބުނި ކޮންމެ ގޮތެއް ހަދައި އޭނާގެ ހުރިހާ އަމުރަކަށް ކިޔަމަންވާން މިއަދު ޔާނީއަށް މަޖުބޫރެވެ. އެގޮތަށް ކަންތައް ނުކޮށްފިނަމަ އޭނާ ކޮންމެފަދަ ކަމެއްވެސް ކޮށްފާނެއެވެ. [ނުނިމޭ]


ސާކް ގައުމުތަކުގައި ކޯވިޑް19ގެ ހާލަތު5– Mikal News\nސާކް ގައުމުތަކުގައި ކޯވިޑް19 ގެ ހާލަތު، 18 އޭޕްރީލް 2020\nމިހާރު ކުރިމަތިވެގެން އުޅޭ ކޯވިޑް19 ވަބާގެ ހާލަތު ސައުތު އޭޝިއަން އެސޯސިއޭޝަން ފޯ ރީޖަނަލް ކޯޕަރޭޝަން (ސާކް)ގެ ގައުމުތަކުގައި އޮތް ގޮތް އަނެއްކާވެސް ބަލައިލަމެވެ. ފާއިތުވި ހަފުތާ އަކީ ރާއްޖޭގައި ނިންބަތުން އެންމެ ގިނަ މީހުން މިބައްޔަށް ޕޮޒިޓިވްވި ހަފުތާއެވެ.\nހަފުތާނިމުނު އިރު ދުނިޔޭގެ ގިނަ ގައުމުތަކުން އަޅާފައިވާ ރައްކާތެރިކަމުގެ ފިޔަވަޅުތައް ދަމަހައްޓާފައި ވެއެވެ. އެގޮތުން ދަތުރު ފަތުރު ކުރުން މާނާކޮށްފައިވާއިރު ބައެއް ގައުމުތަކުގައި ވަނީ ކާފިއު އިއުލާންކޮށްފައެވެ.\nމިއަދު 18 އޭޕްރީލް، ހޮނިހިރު ދުވަހާއި ހަމަޔަށް މުޅި ދުނިޔެއިން 2.219 މިލިޔަން މީހުން މިބަލި ޖެހިފައިވާ ކަމަށް ރިކޯޑު ކުރެވިފައި ވެއެވެ. އެއިގެ ތެރެއިން ދޮޅު ލައްކަ އެއްހާ މީހުން (149,900) މީހުން މިބަލީގައި މަރުވެފައެވެ. ބަލިން ރަނގަޅު ވެގެން ފަސް ލައްކަ ފަސްދޮޅޮސް އެއްހާހެއްހާ މީހުން (560,975) ގެއަށް ދޫކޮށްލާފައި ވެއެވެ. މިބަލީގެ އެކްޓިވް ކޭސަސްގެ ގޮތުގައި މިހާރު ތިބި 1.508 މިލިޔަން މީހުންގެ ތެރެއިން %96 މީހުންނަކީ އާދައިގެ ކުދިކުދި މައްސަލަތަކުގެ މީހުންނެވެ. އަނެއް %4 މީހުން ނުވަތަ ބައިލައްކަ (56,503) އަށްވުރެ ގިން މީހުންނަކީ ނާޒުކު ހާލަތުގައި ތިބި ބަލި މީހުންނެވެ.\nމިހަފުތާގައި ވެސް ބަލީގެ އެންމެ ގިނަމީހުން ތިބީ އެމެރިކާގައެވެ. އެއީ 587,606 މީހުން އަދި ދެން ސްޕޭނު، ފްރާންސް އަދި އިޓަލީއެވެ. މިބަލީގައި އެންމެ ގިނަ މީހުން މަރުވަފައިވަނީ އެމެރިކާ (35,371) އިޓަލީ (22,170) އާއި ސްޕޭން (19,478) އަދި ފްރާންސް އާއި އިނގިރޭސިވިލާތުންނެވެ.\nސާކް ގައުމުތަކުން މިބަލި ޖެހިފައިވާ މީހުންގެ ޖުމްލަ އަދަދަކީ 23909، އަދި މިހާރުވެސް ބަލީގައި ދެމިތިބީ 19414 މީހުންނެވެ. ބަލިން މުޅިން ރަނގަޅުވެފައި ވަނީ 3796 މީހުން (%84) އަދި ބަލީގައި %16 (699) މީހުން މަރުވެފައި ވެއެވެ.\nސާކް ގައުމުތަކުގެ ނަމްބަރުތަކަށް ބަލާއިރު އިންޑިއާ އަދި ޕާކިސްތާނުން ބަލިމީހުން ތިބި އަދަދުތައް އެހެން ގައުމުތަކަށްވުރޭ މާ ބޮދުަތްނ މައްޗެވެ. މެދުން އަފްޣާނިސްތާން ބަންގްލާދޭޝް އަދި ސްރީލަންކާ ހިމެނޭއިރު ބަންގްލާދޭޝްގައި ފާއިތުވި ހަފުތާގައި ވަނީ ބަލި ޖެހޭ މިންވަރު ވަރަށް ބޮޑުތަން މައްޗަށް ގޮސްފައެވެ. ދެން އޮތީ އެންމެ މަދުން ބައްޔަށް ޕޮޒިޓިވް މީހުން ހިމެނޭ ބޫޓާން، ނޭޕާލް އަދި ދިވެހިރާއްޖެއެވެ. މިއީ މިސަރަހައްދުގައި ނިސްބަތުން އެންމެ މީހުން މަދު3ގައުމު ވެސް މެވެ. ފާއިތުވި ހަފުތާގައި ދިވެހިރާއްޖެއައި ނޭޕަލުގައި ވެސް ނިސްބަތުން ބަލި ޖެހިފައިވާ މީހުން ވަނީ އިތުރުވެފައެވެ.\nސްރީލަންކާގައި ބަލިފެތުރޭ މިންވަރު ފާއިތުވި ހަފުތާފގައި ވެސް ވަނީ ކޮންމެވެސް ވަރެއްގައި ހިފަހައްޓާލެވިފައެވެ. އެއީ ކުރީ 159 ން 190 އަދި ނިމުނު ހަފުތާގައި 242 ގައި ހިފަހައްޓާލެވުމުން ނެވެ. އެގައުމުގައި މިބަލިން 77 މީހުން ރަނގަޅުވީ އިރު މަރުވެފައިވަނީ7މީހުންނެވެ. މިހާރު އެގައުމުގައި ތިބީ ބަލީގެ 158 މީހުންނެވެ.\nދިވެހިރާއްޖޭގައި މިބަލީގެ މީހުންގެ އަދަދު ފާއިތުވި ހަފުތާގައި މިވަނީ ނިސްބަތުން ބޮދުތަން އިތުރުވެފައެވެ. އެއީ ކުރީ ދެހަފުތާގައި ވެސް އޮތް އަދަދު 19 އަށް އިން 28 ނިމުނު ހަފުތާގައި އިތުރުވެފައި ވުމުންނެވެ. މިއީ އެއްހަފުތާ ތެރޭގައި މިހާގިން މީހުން ރާއްޖެއިން ބައްޔަށް ޕޮޒިޓިވްވި އެންމެ ގިނަ މީހުންނެވެ. މިހާރު ރާއްޖޭގައި ތިބީ ބަލީގެ 12 ދިވެހިންނެވެ. ކުރިން މުޅިންހެން ބައްޔަށް ޕޮޒިޓިވް ވެފައިވަނީ ބިދޭސީންނެވެ. ނަމަވެސް މިހާރު އެއަދަދު މިވަނީ 13 ދިވެހީން އަދި 15 ބިދޭސީންނަށްް ބަދަލުވެފައެވެ. ފުރަތަމަ ފަހަރަށް މާލެއިން ބަލި މިވަނީ ފެނިފައެވެ.\nސާކް ގައުމުތަކުގައި ކޯވިޑް19 ގެ ހާލަތު، 11 އޭޕްރީލް 2020\nމިސަރަހައްދުގެ އެންމެ މަދުން ބައްޔަށް ޕޮޒިޓިވް މީހުން ތިބި ބޫޓާނުގެ އަދަދުތަކަށް ފާއިތުވި ހަފުތާގައި ވެސް ބަދަލެއް އައިސްފައެއް ނުވެއެވެ. ނަމަވެސް ނޭޕާލުގެ ޖުމްލަ ޕޮޒިޓިވް ވި މީހުންގެ އަދަދު މިވަނީ ދިވެހިރާއްޖެއަށްވުރެ މައްޗަށް ގޮސްފައެވެ. އެގައުމުގައި ފާއިތުވި ހަފުތާގައި 21 މީހަކަށް ބަލިޖެހި، މިހާރު ޖުމްލަ ވަނީީ 30 އަސް އަރާފައެވެ. ނޭޕާލުގައި 28 މީހުން ބަލީގައި ތިބި އިރު2މީހުން ބަލިން ރަނގަޅުވެފައި ވެއެވެ. ފާއިތުވި ހަފުތައެކޭ އެއްގޮތަށް ބޫޓާނުންގައި5މީހުން ޕޮޒިޓިވްވެ،2މީހުން ރަނގަޅުވެ ބާކީ ތިބީ3މީހުންނެވެ. ނޭޕާލުން9މީހުން ބައްޔަށް ޕޮޒިޓިވް ވިއިރު އެކަކު ރަނގަޅުވެ، ބާކީ 8 މީހުން ބަލީގައި އަދި އެބަތިއްބެވެ.\nޖުމްލަކޮށް ބަލާއިރު ބަލީގެ އަސަރު އޭޝިއާގެ ގައުމުތަކަށް ވުރެ ބޮޑަށް މިހާރުކޮށްފައި ވަނީ އެމެރިކާއާއި ޔޫރަޕުގެ ގައުމުތަކަށެވެ.\nގުޅުންހުރި މައުލޫތައް:ކޯވިޑް19, ކްރޯނާވައިރަސް, ސާކް ގައުމުތައް\nސާކް ގައުމުތަކުގައި ކޮވިޑް-19ގެ ހާލަތު 6\nސާކް ގައުމުތަކުގައި ކޯވިޑް19ގެ ހާލަތު 3\nސާކް ގައުމުތަކުގައި ކޯވިޑް19ގެ ހާލަތު\nސާކް ގައުމުތަކުގައި ކޮވިޑް-19ގެ ހާލަތު 9


Komandoo Mashrooge EIA Vanee Nimifa: EPA - Vaguthu\nކޮމަންޑޫ އާއި މަތި ކޮމަންޑޫ\nށ.ކޮމަންޑޫ އާއި އެރަށާއި ކައިރީގައި އޮންނަ ފަޅުރަށް މަތިކޮމަންޑޫ ގުޅާލާ މަޝްރޫއު ސަރުކާރުން އިއުލާނު ކުރުމުގެ ކުރިން އީއައިއޭ ރިޕޯޓުގެ މަސައްކަތް ފައްޓާ މިހާރު އެ ރިޕޯޓު ނިންމާލާފައިވާ ކަމަށް އެންވަޔަރަމަންޓް ޕްރޮޓެކްޝަން އެޖަންސީ (އީޕީއޭ) އިން ވިދާޅުވެއްޖެއެވެ.\nމަތިކޮމަންޑޫ އޮންނަ ފަޅުން 16.7 ހެކްޓަރުގެ ބިން ހިއްކައިގެން ކުރިޔަށް ގެންދިއުމަށް ހަމަޖެހިފައިވާ މި މަޝްރޫއުގެ މަސައްކަތް މާދަމާ ފެށުމަށް ވަނީ ހަމަޖެހިފައެވެ. އެމައްސަކަތުގެ އެއްބަސްވުމުގައި އެމްޓީސީއާއި އެކު ސަރުކާރުން މިހާރު ވަނީ ސޮއިކޮށްފައެވެ.\nކޮމަންޑޫ ދާއިރާގެ ބައި އިލެކްޝަން އަންނަ މަހުގެ5ވަނަ ދުވަހު ބޭއްވުމަށް ނިންމާފައިވަނިކޮށް ދައުލަތުގެ ބަޖެޓުގައި ވެސް ހިމަނާފައިނުވާ މި މަޝްރޫއު ފެއްޓުމަށް ރައީސް އިބްރާހިމް މުހައްމަދު ސޯލިހް ނިންމެވީ ކުއްލި ގޮތަކަށެވެ. އެކަމާއި ގުޅިގެން ޓްރާންސްޕޭރެންސީ މޯލްޑިވްސް އިން ވަނީ ކަންބޮޑުވުން ފާޅުކޮށްފައެވެ.\nޓްރާންސްޕޭރެންސީން ވަނީ ތިމާވެށްޓަށް ކުރާ އަސަރު ބެލުމުގެ އިތުރުން، މަޝްރޫއުގެ އިޖުތިމާއީ އަދި އިގްތިސާދީ އަސަރުތައް ފުރިހަމައަށް ދިރާސާކޮށް ރިޕޯޓެއް ހަދައި އެއަށް ފުރިހަމައަށް އަމަލުކޮށް ތިމާވެއްޓަށް އަސަރުކުރާނެ ކަންކަން ކުޑަކުރަން ފިޔަވަޅު އަޅާކަން ކަށަވަރުކުރުމަށާއި އަދި އިލެކްޝަންސް ކޮމިޝަން، އެންޓި-ކޮރަޕްޝަން ކޮމިޝަން، އެޓާނީ ޖެނެރަލްގެ އޮފީސް އަދި ދިވެހި ފުލުހުންގެ ހިދުމަތް ފަދަ ކަމާގުޅޭ ދައުލަތުގެ މައައްސަސާތަކުން ދައުލަތުގެ ވަސީލަތްތައް ނަހަމަ ގޮތުގައި ބޭނުންކުރާ ފަރާތްތައް ޒިންމާދާރުކޮށް ޖަވާބުދާރީކުރުވަން ގޮވާލާފައެވެ.\nމިކަމާއި ގުޅިގެން "ވަގުތު" އިން ކުރި ސުވާލަކަށް ޖަވާބުދެއްވަމުން އީޕީއޭގެ ޑިރެކްޓަރ ޖެނެރަލް މުހައްމަދު ނައީމް ވިދާޅުވީ އެ މަޝްރޫއުގެ އީއައިއޭ ރިޕޯޓު މިހާރު ލިބިފައިވާ ކަމަށާއި އަދި މިހާރު އީޕީއޭ އިން އެ ރިޕޯޓު ރިވިއު ކުރުމުގެ މަސައްކަތް ކުރަމުންދާ ކަމަށެވެ.\nއީއައިއޭ ރިޕޯޓް އީޕީއޭއަށް ލިބިފައިވާ ކަމަށް ނައީމް ވިދާޅުވި ނަމަވެސް އެރިޕޯޓް ހެދުމުގެ މަސައްކަތް ފެށި ތާރީހެއް އޭނާ ވިދާޅެއް ނުވެއެވެ.\nކޮމަންޑޫ އާއި މަތި ކޮމަންޑޫ ގުޅާލާނެކަމަށް ރައީސް ސޯލިހް އިއުލާނު ކުރެއްވީ އެމްޑީޕީގެ ކެނޑިޑޭޓުގެ ކެމްޕޭން ޖަލްސާއެއްގައެވެ. އިއުލާނު ކުރެއްވި އިރުގައި މި މަޝްރޫއަކީ ބަޖެޓު ކުރެވިފައިވާ މަޝްރޫއަކަށް ނުވާތީ އިދިކޮޅު ފަރާތްތަކުން އަންނަނީ ސަރުކާރަށް ފާޑުކިޔަމުންނެވެ.\nޖެނުއަރީ 13, 2022 12:54\nއީޕީއޭވެސް ޖަވާބުދާރީކުރުވޭނެ ދުވަހެއް އަންނާނެކަން ހަންދާންބަހާއްޓަންވާނެ\nޖެނުއަރީ 13, 2022 12:56\nނައިމްބެ އަކީ އެމްޑީޕީ ޕަޕެޓެއް\nޖެނުއަރީ 13, 2022 13:03\nތިހެދިތާރީހުބެލޭނެ ދުވަހެއްއައްނާނެ އެންރައްތަކުގެ ތިހަދަން4އަހަރުނަގާ މަދުވެގެން ވީމައެއްރޭ 12ޖެހިރު ތިނިއްމާލީ ރެޑްބުލްދަޅެއްބޭނުންކޮއްގެންތޯ\nޖެނުއަރީ 13, 2022 13:05\nފަހުގެ ވަގުތެއްގައި ހުށައަޅައި، ކުރުމުގުލަށް ޖައްސާލާފައި ވާނުވާއެއް ނުބަލާ އަވަހަށް އީ އައި އޭ ނިންމާލީ ދޯއެވެ. އެހެން ނޫނީ މަޤާމުވެސް ގެއްލިދާނެތާއެވެ.\nޖެނުއަރީ 13, 2022 19:37\nއީޕީއޭ ހަދަން މައުލޫމާތެއް ހޯދަން އެތަން ސާވޭކުރަން އެއްވެސްބަޔަކު ދާކަށް ނުޖެހޭދޯ. ހަމަ އެކަނި ކޮމްޕުން އެއްޗެއް ލިޔެލާފަ ތައްގަނޑުޖަހާލީމަ ނިމުނީދޯ. ފަރެއް ވަލެއް ގަލެއް ހަލާކުވެދާނެތީ ކަންބޮޑުވާކަށް ނުޖެހޭދޯ.\nޖެނުއަރީ 13, 2022 13:30\nމިއީހަމަކަނޑައެޅިގެން ދޮގެއް ކީއްކުރާނީ މިކަހަލަމީހުންނޫނީ އެއްވެސް މުއައްސަސާއަކަށް ނުލާނެ އެޅިހާބަތަކަށްރިހަ ނުވެއްޖިއްޔާ މުއައްސަސާއެއްގަ ނުހުރެވޭނެ\nޖެނުއަރީ 13, 2022 17:33\nއީޕޭއޭ ވިއަސް ތިކަހަލަ ދޮގު ހަދާކަށް ނުވާނެ.\nޖެނުއަރީ 13, 2022 19:13\nއީ ޕީއޭ ގެ ކޮޕީގެ ތަންކޮޅެއްވެސް ނޫސް އަށް ދީބަލަ ހަދާފަ އޮތިއްޔާ!!!!\nޖެނުއަރީ 13, 2022 21:21\nމިހާރު ހުރިހާ އެއްޗެއް ދެން ނިމިފަހުންނާނީ . އަދި މަސައްކަތް ފަށަން ތައްޔާރު ވެފަ ހަމަ. މަހިތައް އަރާ އެމްޑީޕީގެ ޕަޕެޓް ނުހޮވިއްޖެއްޔާ ކިހިނެއްބާއޭ ހަދާނީ


Bandhukoffai Huri Flu Clinic Akah Meehun Gendhaathee Shakuvaa Boduvejje - Vaguthu\n1 މަސް ކުރިން ( އޭޕްރީލް 13, 2021 )\nމާލެހިޔާ ފްލެޓު ކައިރީ ފްލޫ ކްލިނިކަށް މީހުން ޖަމާވެފައި\nމާލެ ހިޔާ ފްލެޓުތަކުގެ ފުރަގަހުގައި ހުންނަ ފްލޫ ކްލިނިކަކަށް ދިއުމަށް ގިނަ ބަޔަކަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އެންގުމުން ގިނަ ބަޔަކު އެތަނަށް ދިޔަ ނަމަވެސް އެތަނުން ސުންކު (ސާމްޕަލް) ނެގުން ކުރިއަށް ކުރިއަށް ނުގެންދާތީ ޝަކުވާ ބޮޑުވެއްޖެއެވެ.\nއެތަނުން ސުންކުނަގަން ފެށުމަށް ހަމަޖެހިފައި ވަނީ މިއަދު ހެނދުނު 10:00 އިން ނަމަވެސް އަދިވެސް އެއްވެސް ނަރުހެއް ނުވަތަ ޑޮކްޓަރެއްވެސް އެ ސަރަހައްދުން ފެންނަން ނެތް ކަމަށް ވަނީ މައުލޫމާތު ލިބިފައެވެ. މައުލޫމާތު ލިބިފައިވާ ގޮތުގައި މިވަގުތު އެތަނުގައި 20 މީހުންނަށްވުރެ ގިނައިން އެބަ ތިއްބެވެ.\nނަން ހާމަނުކުރުމަށް އެދި މިވަގުތު އެތަނުގައި ހުރި މީހަކު "ވަގުތު" އަށް ބުނީ ސުންކު ނެގުމަށް ފްލޫ ކްލިނިކަށް ދިޔައީ އެޗްޕީއޭގެ އެންގުމުގެ މަތިން ކަމަށެވެ. އޭނާ އަކީވެސް މާދަމާ ފުރަން ޖެހޭތީ ސުންކު ނަގަން އައި މީހެއް ކަމަށާއި، އެޗްޕީއޭ އިން ގުޅައިގެންނާއި މެސެޖުކޮށްގެން 9:30 އިން ފެށިގެން އެތަނަށް މީހުން އެއްވަމުން އަންނަ ކަމަށް އޭނާ މައުލޫމާތު ދިނެވެ.\n"މިއޮއްފަދަ ރަމަޟާން މަހު އަޅުގަނޑުމެން މިއައީ މިތަނަށް. އަދިވެސް ސާމްޕަލް ނަގަން ނުފަށާ، ތަން ހުރީ ބަންދުކޮށްްފައި. އެންމެ ކަންބޮޑުވަނީ މިތަނުގައި ގިނަ އަދަދަކަށް އުމުރުން ދުވަސްވީ ފަރާތްތައްވެސް ތިބީމަ." އޭނާ ބުންޏެވެ.\nހެލްތު އިމަޖެންސީ އޮޕަރޭޝަން ސެންޓަރ (އެޗްއއީއޯސީ)ގެ މީޑިއާ އޮފިޝަލަކު "ވަގުތު"އަށް ވިދާޅުވީ ސާމްޕަލް ނަގަން ފެށޭނީ މިއަދު 10:00 އިން ކަމަށާއި އެތަން އަދިވެސް ނުހުޅުވާ ހުރީ ކީއްވެގެން ކަމެއް ނޭނގޭ ކަަމަށެވެ.\n"މިއަދު 10:00 ގައި ފްލޫކްލިނިކް ހުޅުވޭނެ ވާހަކަ ވާނީ އިއުލާން މެދުވެރިކޮށް އަންގާފައި ވާނީ. އަދިވެސް އެތަން ނުހުޅުވެނީ ކީއްވެގެންތޯ ބަލަމުން މިދަނީ" އެޗްއީއޯސީގެ މީޑިއާ އޮފިޝަލު ވިދާޅުވިއެވެ.\nނަމަވެސް އެޗްޕީއޭ އިން އޭގެ ފަހުން ކުރި ޓްވީޓެއްގައި ބުނީ މާލެ ސާމްޕަލް ކަލެކްޝަން ސެންޓަރުގައި މިއަދު ރިލީސް ސާމްޕަލް ނަގާނީ ރޭގަނޑު 9:15 ން 00:00 އަށް ކަމަށެވެ. ކޮވިޑް-19 ގެ އެއްވެސް އަލާމާތެއް ހުރިނަމަ ލަސްނުކުރައްވާ ފްލޫ ކްލިނިކްއަށް ދެއްކެވުމަށް ވެސް އެޗްޕީއޭ އިން އެދެއެވެ.\nއަދިވެސް މިދަނީ އެޗްޕީއޭއަށް ގުޅަމުން ކަމަށާއި، ނަމަވެސް އެޗްޕީއޭ އިން އަދިވެސް ބުނަމުން އަންނަނީ "މި ހުޅުވަނީ، މިދަނީ" އޭ ކަމަށް މައުލޫމާތު ދިން އާންމު ފަރާތުން ބުންޏެވެ. އޭނާ ބުނި ގޮތުގައި މިއީ މި ރަމަޟާން މަހު ދޭ އަނިޔާއެއް ކަމަށެވެ.


Ras Online - މަރުވި ގައިދީއަށް އަނިޔާއެއް ނުކުރަން: ކަރެކްޝަން\nމަރުވި ގައިދީއަށް އަނިޔާއެއް ނުކުރަން: ކަރެކްޝަން\nޒަހީނުއްދީން ސަޢީދު 14 ސެޕްޓެމްބަރު 2021 - 18:58\n3 އަހަރުގެ ޖަލު ހުކުމެއް ތަންފީޒު ކުރަމުން ދަނިކޮށް ހުޅުމާލެ ޖަލުގައި ހުއްޓާ މަރުވި ގދ. ވާދޫ، ޖަނަވަރީގެ މުހައްމަދު އަސްލަމަށް އެއްވެސް އަނިޔާއެއް ކޮށްފައި ނުވާ ކަމަށް މޯލްޑިވްސް ކަރެކްޝަނަލް ސާވިސުން ބުނެފިއެވެެ.\nކަރެކްޝަނުން މިއަދު ނެރުނު ނޫސްބަޔާނެއްގައި ބުނެފައިވަނީ އަސްލަމަށް އަނިޔާ ކޮށްފައި ވާކަމަށް ބުނެ އާއިލާއާއި ހަވާލަދީ ފަތުރާ ހަބަރަކީ ސައްހަ މައުލޫމާތެއް ނޫން ކަމަށެވެ. ކަރެކްޝަނުން ބުނީ، އިއްޔެ އިރުއޮއްސި6ޖެހި އިރު އަސްލަމް ޔާޑު ސަރަހައްދުގައި އިށީނދެ އިންދާ ކުއްލިއަކަށް ވެއްޓުމާ ގުޅިގެން 08 މިނެޓުތެރޭގައި އިމަޖެންސީ ހާލަތުގައި ހުޅުމާލެ ހޮސްޕިޓަލަށް ގެންގޮސް ފަރުވާދޭން ފެށި ކަމަށެވެ. އަދި 6:30 ގައި އާއިލާއަށް ގުޅަން މަސައްކަތް ކޮށްފައިވާ ކަމަށާއި، ގުޅިފައި ވަނީ 6:42 ގައި ކަމަށް ބަޔާނުގައިވެއެވެ. އަސްލަމަކީ އެއްވެސް ބޮޑު ބައްޔަކަށް ބޭސްފަރުވާ ކުރަމުން ދިޔަ މީހެއް ނޫން ކަމަށްވެސް ކަރެކްޝަނުން ބުނެއެވެ.\nއަސްލަމްގެ ބޮލަށް ގެއްލުން ލިބިފައި ވަނީ އޭނާ އިށީނދެ އިންދާ ވެއްޓުމާ ގުޅިގެން ކަމަށާއި، އެ މަންޒަރު ހުޅުމާލެ ޖަލުގެ ސީސީޓީވީ ފުޓޭޖުން ސާފުކޮށް ފެންނަ ކަމަށް ބަޔާނުގައި ފާހަަގަކޮށްފައިވެއެެވެ. ހަމައެހެންމެ ހުޅުމާލެ ހޮސްޕިޓަލުން އަސްލަމަށް ފަރުވާދިނުމަށް ފަހު، އޭނާ މަރުވެފައިވާ ކަމަށް އަންގާފައި ވަނީ ރޭ 8:23 ގައި ކަމަށާއި، މަރުގެ ސެޓްފިކެޓްގައި މަރުގެ ސަބަބު ދެނެގަނެފައި ނުވާކަމަށް ކަރެކްޝަނުން ހާމަކުރެއެެވެ. އަދި އޭނާ ނިޔާވެފައިވާ ވަގުތަކީ 6:55 ކަމަށް ބަޔާންކޮށްފައިވާ ކަމަށް ކަރެކްޝަނުން ބުނެއެވެ.\nއަދި މި ހާދިސާއާ ގުޅިގެން އެ ސާވިސުން އިސްވެ އިންސްޕެކްޓާ އޮފް ކަރެކްޝަނަލް ސާވިސްއަށާއި މޯލްޑިވްސް ޕޮލިސް ސާވިސްއަށާއި ހިއުމަން ރައިޓްސް ކޮމިޝަން އޮފް ދަ މޯލްޑިވްސް އަށް ރޭ އަންގާފައިވާނެ ކަމަށާއި އެ ފަރާތްތަކުން ހޯދުމަށް އެދޭ އެންމެހާ މައުލޫމާތު ފޯރުކޮށްދެމުން ދާ ކަމަށްވެސް ކަރެކްޝަންސްގެ ބަޔާނުގައި ބުނެފައިވެއެވެ.\nމިކަމާ ގުޅިގެން ސީީސީޓީވީ ފޫޓޭޖާއި، ޖަލު އޮފިސަރުން އަދި ގައިދީން ދީފައިވާ މައުލޫމާތުގެ މައްޗަށް ބިނާކޮށް ހާދިސާ ހިނގާދިޔަ ގޮތުގެ ޓައިމްލައިނެއް ހޯމް މިނިސްޓްރީން ވަނީ ހާމަކޮށްފައެވެ. މަރުވި އިރު އަސްލަމުގެ އުމުރަކީ 40 އަހަރެވެ.


Breaking News: Cruise Line Thah Rajje Genaun Medhu Kandaalaifi\nކްރޫޒްލައިންތައް ރާއްޖެ ގެނައުން މެދުކަނޑާލައިފި\nރާއްޖެއަށް ފަތުރުވެރިން ގޮވައިގެން އަންނަ ކްރޫޒްލައިނާތައް ގެނައުން ސަރުކާރުން މެދުކަނޑާލައިފިއެވެ.\nރައީސް އޮފީހުގައި މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ހެލްތު މިނިސްޓަރު އަބްދުﷲ އަމީން ވިދާޅުވީ ކްރޫޒްލައިނާތަކުން މީހުން އަރަމުން ދަނީ އެކި ގައުމުތަކުން ކަމަށެވެ. އެހެންކަމުން އެ ފިޔަވަޅު ސަރުކާރުން އެޅީ ސަލާމަތީ ސަބަބުތަކަށް ބެލުމަށްފަހު ކަމަށްވެސް މިނިސްޓަރު ވިދާޅުވިއެވެ. މިނިސްޓަރު އަމީން ވިދާޅުވީ ސަރުކާރުން އަލުން އެ ހުއްދަ ދޭނީ ހާލަތަށް އަންނަ ބަދަލަކަށް ބެލުމަށްފަހު ކަމަށެވެ.\n"އެހެންކަމުން މިހާރުން ފެށިގެން ކުރޫޒްލައިނާ އައުމުގެ ހުއްދަ ދެން ދެވޭނީ، މިހާލަތައް އަންނަ ބަދަލަކަށްފަހު، އެކަން ރިވިއުކުރުމަށްފަހު،" އަމީން ވިދާޅުވި އެވެ.\nއަމީން ވިދާޅުވީ، ކޮރޯނާ ވައިރަސްގެ ޕޮޒިޓިވް ކޭސެއް އަދި މިހާތަނަށް ރާއްޖެއިން ފެނިފައި ނުވާ ކަމަށެވެ. ނަމަވެސް އެފަދަ ކޭސްއެއް ރާއްޖެ އައުމުގެ ފުރުސަތު ނުދިނުމަށްޓަކައި ސަރުކާރުން އަޅަން ޖެހޭ ފިޔަވަޅުތައް އަޅަމުންދާނެ ކަމަށް އަމީން ވިދާޅުވި އެވެ.\nމިނިސްޓަރު އަމީން ވިދާޅުވީ މި ވައިރަހުގެ އަސަރު ބޮޑުވެ މުޅި ދުނިޔެއަށް ބޮޑު ރޯގާއެއް ފެތުރިދާނެ ކަމުގެ އިންޒާރު ޑަބްލިއުއެޗްއޯ އިން ދީފައިވާ ކަމަށެވެ. އެހެންކަމުން ދިވެހި ސަރުކާރުން އެކަމަށް ދުރާލާ ތައްޔާރުވަމުން އަންނަ ކަމަށާއި އަދި އެ ޖަމިއްޔާއިންވެސް ދުރާލާ ފިޔަވަޅުތަކެއް އެޅުމަށް ގައުމުތަކަށް އަންގަމުން އަންނަ ކަމަށެވެ.\nއެޗްޕީއޭއިންވަނީ ތިން ކްރޫޒްލައިނާއަކުން ރާއްޖެ އައިސްފައިވާ 4478 މީހުންގެ ތާމަލް ސްކޭނިން އެއް ހަދާފައެވެ. އަދި އޭގެތެރެއިން އެއްވެސް މީހަކު އެކަހެރިކުރަންޖެހޭ މިންގަނޑުތަކަށް ފެތިފައި ނުވާކަމަށް ވެސް އެޗްޕީއެން ވަނީ ބުނެފަ އެވެ.


Bootun kuni vas dhuvaatha? ekan huhtuvidhaane\nބޫޓުން ކުނި ވަސް ދުވާތަ؟ އެކަން ވެސް ހުއްޓުވިދާނެ!\nބޫޓުން ކުނި ވަސް ދުވުމަކީ ވަރަށް ގިނަ ބަޔަކަށް ދިމާވާ ކަމެކެވެ. އަދި ގިނަ ބަޔަކު ހިތްހަމަ ވެސް ނުޖެހޭ ކަމެކެވެ. ބޫޓުން ކުނި ވަސް ފިލުވުމަށް އަބަދު ބޫޓު ދޮންނަ މީހުން ވެސް މަދެއް ނޫނެވެ. ބޫޓުން ކުނި ވަސް ދުވަނީ ބޫޓުގައި މައްސަލަތަކެއް ހުންނާތީ އެވެ. އެ މައްސަލަތައް ހައްލުކޮށްލާއިރަށް ބޫޓުން ދުވާ ކުނި ވަސް ފިލުވޭނެ އެވެ.\n1- ހެޔޮވަރު ބޫޓަށް އެރުން\nހެޔޮވަރު ނޫން ބޫޓަށް އަރާނަމަ އެ ބޫޓަކުން ކުނި ވަސް ދުވާނެ އެވެ. އެއީ ބޫޓު ހެޔޮވަރު ނޫންނަމަ، ބޫޓު ތެރޭގައި ދާ ހިލުން އިތުރުވެގެންދެ އެވެ. އެހެންކަމުން ބޫޓެއް ގަންނައިރު ހެޔޮވަރު ބޫޓެއް ގަންނާށެވެ.\n2- ބޫޓުގެ ފެބްރިކަށް ބެލުން\nބޫޓު ހަދާފައި ހުންނަ ފެބްރިކްގެ ސަބަބުން ވެސް ބޫޓުގައި ކުނި ވަސް ދުވައެވެ. ސިންތެޓިކް ފެބްރިކްއިން ބޫޓު ހަދާފައި ހުންނަ ނަމަ އެ ބޫޓަކުން ކުނި ވަސް ދުވުން ގާތެވެ. ކުނި ވަސް ދުވުން ކުޑަ ވާނީ، ކޮޓަން، ލިނެން، ލެތާ، ހެމްޕް ފަދަ ފެބްރިކްއިން ހަދާފައި ހުންނަ ބޫޓުތަކުގައެވެ.\n3- ބޫޓަށް ވެސް ޗުއްޓީ ބޭނުންވޭ\nއެއް ބޫޓެއް ޖެހިޖެހިގެން ދެ ދުވަހު އެރުމަކީ ރަނގަޅު ކަމެއް ނޫނެވެ. ބޫޓަށް އެއް ދުވަހުގެ "ޗުއްޓީއެއް" ދިނުމަކީ ބޫޓުން ކުނި ވަސް ފިލުވައިދޭ ކަމެކެވެ.\n4- ކޮންމެ ދުވަހަކު ފައިތިލަ ދޮވުން\nބޫޓުން ކުނި ވަސް ފިލުވުމަށް އަމިއްލަ ސާފުތާހިރު ކަމަށް ވެސް ލޯބިކުރަން ޖެހެއެވެ. ކޮންމެ ދުވަހަކު ވެސް ރީއްޗަށް ފައިތިލަ ދޮންނަން އާދަކުރާށެވެ.\n5- ބޭބީ ޕައުޑާ ބޭނުންކުރުން\nބޫޓުން ކުނި ވަސް ދުވަން މެދުވެރިވަނީ ފައިތިލަ ދާހިލުމުންނެވެ. މިކަން ހުއްޓުވުމަށް ބޫޓަށް އެރުމުގެ ކުރިން ފަޔަށް ބޭބީ ޕައުޑާ އެޅިދާނެއެވެ. އޭރުން ފައިތިލަ ދާވުން ކުޑަކޮށްދެއެވެ. އަދި ބޫޓު އެތެރެ ތެމުން ވެސް ކުޑަ ކޮށްދެއެވެ.\n6- ބޭކިން ސޯޑާ ބޫޓަށް އެޅުން\nކޮންމެ ދުވަހަކު ބޫޓު ބޭލުމަށްފަހު ބޫޓު ތެރެއަށް ބޭކިން ސޯޑާ އެޅުމަކީ ވެސް ކުނި ވަސް ފިލުވައިދޭނެ ކަމެކެވެ.\n7- ބޫޓު ފިނި ކުރުން\nބޫޓު ބޭލުމަށްފަހު، ޕްލާސްޓިކް ކޮތަކަށް ލައި ފްރިޖަކަށް ލާށެވެ. އޭރަށް ބޫޓުގައި ހުންނަ ފަންގަސް އަދި ބެކްޓީރިއާތައް ނެތިކޮށްލައެވެ.\n8- އިސްޓާކީނަށް އެރުން\nމަޑު ނުވަތަ ކޮޓަންއިން ހަދާފައިވާ އިސްޓާކީނަކަށް އެރުމަކީ ވެސް ބޫޓުން ކުނި ވަސް ދުވުން ދުރުކޮށްދޭނެ ކަމެކެވެ.\n9- ބޫޓު ދޮވުން\nބޫޓު އާންމުކޮށް ދޮވުމަކީ ވަރަށް މުހިންމު ކެމެވެ. ބޫޓު ނުދޮވެ ގިނަ ދުވަސް ވާނަމަ ބޫޓުން ކުނި ވަސް ދުވާނެއެވެ.


ގދ. ހިޔަލަ ހޭންޑްބޯޅަ މުބާރާތުގެ ޗެންޕިއަންކަން ”އެމް.އެން.ޔޫ.އެސް.ޔޫ ނޭކަ“ ޓީމް އިން ހޯދައިފި – MNUSU\nHome ގޮފިތައް ނޭކަ\nގދ. ހިޔަލަ ހޭންޑްބޯޅަ މުބާރާތުގެ ޗެންޕިއަންކަން ”އެމް.އެން.ޔޫ.އެސް.ޔޫ ނޭކަ“ ޓީމް އިން ހޯދައިފި\nމި ހިނގާ އޯގަސްޓްމަހުގެ4ން7ށް ކުރިޔަށް ގެންދެވުނު ހިޔަލަ ހޭންޑްބޯޅަ މުބާރާތުގެ ޗެންޕިއަންކަން އެމް.އެން.ޔޫ.އެސް.ޔޫ ނޭކަ ޓީމުން ހޯދައިފިއެވެ.7އޯގަސްޓް 2018ވީ އަންގާރަދުވަހުގެރޭ 08:45ގައި ޒޯން7ސުޓޭޑިއަމް ގައި ބޭއްވުނު މި މުބާރާތުގެ ފައިނަލްގައި މޯލްޑިވްސް އިސްލާމިކް ބޭންކާ ވާދަކޮށް އެމް.އެން.ޔޫ.އެސް.ޔޫ ނޭކަ ޓީމުން މުބާރާތުގެ ޗެންޕިއަންކަން ހޯދާފައިވަނީ މޯލްޑިވްސް އިސްލާމިކު ބޭންކުގެ މައްޗަށް 7-5 ގެ ނަތީޖާއަކުން ކުރި ހޯދައިގެންނެވެ. މި މެޗުގެ އެންމެ މޮޅު ކުޅުންތެރިއަކަށް ހޮވިފައި ވަނީ އެމް.އެން.ޔޫ.އެސް.ޔޫ ނޭކަ ޓީމްގެ ޖާޒީ ނަންބަރ 6، އައިމިނަތު ޝަފާ އެވެ.\nފައިނަލް މެޗުގެ ތެރެއިން\nމި މުބާރާތް ނިންމުމުގެ ރަސްމިއްޔާތުގައި ހޮވުނު ވަނަތަކުގެ ތެރެއިން، މުބާރާތުގެ އެންމެ މޮޅު7ކުޅުންތެރިންގެ ތެރޭގައި އެމް.އެން.ޔޫ.އެސް.ޔޫ ނޭކަ ޓީމުގެ3ކުޅުންތެރިޔަކު ވަނީ ހިމެނިފައެވެ. އެއީ ޖާޒީ ނަންބަރ6އައިމިނަތު ޝަފާ، ޖަޒީ ނަންބަރ5އަސްނާ ހަސަން އަހުމަދު އަދި ޖާޒީ ނަންބަރ 20 އާއިޝަތު ޝާރިފާ މުހައްމަދު އެވެ. އަދި މުބާރާތުގެ އެންމެ ގިނަ ގޯލް ޖެހި ކުޅުންތެރިޔާގެ މަގާމުވެސް ހޯދާފައިވަނީ ގަދަ7ގައި ހިމެނުނު އެމް.އެން.ޔޫ.އެސް.ޔޫ ނޭކަ ޓީމުގެ ކުޅުންތެރިޔާ ޖާޒީ ނަންބަރ6އައިމިނަތު ޝަފާ އެވެ.\nރޭގެ ރަސްމިއްޔާތުގައި ޗެންޕިއަން ޓީމަށް ތައްޓާއި މެޑަލް ހަވާލުކޮށްދެއްވީ މުބާރާތް ނިންމުމުގެ ރަސްމިއްޔާތުގެ ޝަރަފުވެރި މެހެމާން، ގދ. ތިނަދޫ އަންހެނުންގެ ތަރައްޤީއަށް މަސައްކަތް ކުރާ ކޮމެޓީގެ ވޭތުވެދިޔަ ދައުރުގެ މެންބަރ، އަދި މިހާރުގެ ފިޓްނަސް އިންސްޓުރަކްޓަރ އަޙުމީމާ އަޙުމަދުއެވެ.\n”ނޭކަ“ އިން މި ހޯދި ކާމިޔާބީއަކީ އެމް.އެން.ޔޫ.އެސް.ޔޫ އިން މާލެއިން ބޭރުގައި ހޯދި ފުރަތަމަ ކާމިޔާބީކަން ފާހަގަކޮށްލެވެއެވެ.\n”ނޭކަ“ އަކީ އެމް.އެން.ޔޫ.އެސް.ޔޫ އިން ދިވެހިރާއްޖޭގެ ޤައުމީ ޔުނިވަރސިޓީގެ ތިނަދޫ ކެމްޕަހުގައި ޤާއިމުކޮށްފައިވާ އެމް.އެން.ޔޫ.އެސް.ޔޫގެ ގޮތްޕެވެ.\nމުބާރާތުގެ އެންމެ މޮޅު7ކުޅުންތެރިންގެ ތެރެއިން ބައެއް ކުޅުންތެރިން\n”ހިޔަލަ ހޭންޑް ބޯޅަ މުބާރާތް 2018″ގެ ޓައިޓްލް ސްޕޮންސަރ އަކީ ”ތިނަދޫ ކައުންސިލް“ އެވެ. އަދި މެއިން ސްޕޮންސަރ އަކީ ”ބޭންކް އޮފް މޯލްޑިވްސް“ އެވެ. މި މުބާރާތަކީ ގދ. ތިނަދޫ އަންހެނުން ކުރިއަރުވާ ކޮމިޓީން އިންތިޒާމުކޮށްގެން ކުރިއަށްގެންދެވުނު މުބާރާތެކެވެ.


Shahid riyaasathaa havaaluve furathama thagureeru, Aaa kodhevvee kurierumuge ummeedhuthah | Mihaaru\nޝާހިދު ރިޔާސަތާ ހަވާލުވެ ފުރަތަމަ ތަގުރީރު: އާ ކޮށްދެއްވީ ކުރިއެރުމުގެ އުއްމީދުތަކެއް\nކޮވިޑް ވެކްސިން ލިބުމުގެ މައްސަލައަށް ހައްލެއް ހޯދަން ގައުމުތަކުގެ ލީޑަރުންނާއި ކަމާބެހޭ މާހިރުންނާ އެކު މަތީ ފެންވަރުގެ ބައްދަލުވުމެއް ބާއްވަން ޝާހިދު ވަނީ ނިންމަވާފައި.\nރާއްޖޭގެ ފޮރިން މިނިސްޓަރު ޝާހިދު، އދ. އާންމު މަޖިލީހުގ 76 ވަނަ ސެޝަންގެ ރިޔާސަތާ މިރޭ ހަވާލުވެވަޑައިގަތުމަށް ފަހު ފުރަތަމަ ތަގުރީރު ދެއްވަނީ.\n15 ސެޕްޓެމްބަރ 2021 - 01:08\nއދ. ގެ އާއްމު މަޖިލީހުން މިރޭ ފެށި 76 ވަނަ ސެޝަނުގެ މައިގަނޑު އަސާސަކަށް ވާނީ އިންސާނީ ހައްގުތައް ރައްކާތެރިކުރުން ކަމަށް، އެ ސެޝަނުގެ ރިޔާސަތު ބަލަހައްޓަވާ، ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nއެމެރިކާގެ ނިއުޔޯކްގައި ހުންނަ އދ. ގެ މައި އިދާރާގައި މިރޭ ފެށި 76 ވަނަ ސެޝަންގެ ފުރަތަމަ ޖަލްސާގައި އެ ސެޝަނުގެ ރިޔާސަތާއި ހަވާލުވެވަޑައިގެން ކުރެއްވި ފުރަތަމަ ތަގުރީރުގައި ޝާހިދު ވިދާޅުވީ، މިއީ ވަރަށް ގޮންޖެހުން ބޮޑު އަހަރެއް ކަމަށާއި ނަމަވެސް ކުރިއަށް ގޮސް އެކަން ބަދަލުކޮށްލެވިދާނެ ކަމަށެވެ. ތަގުދީރުގެ އަތްމައްޗަށް އަދި އދ. ގެ ނިޒާމުގެ މައްޗަށް ބަރޯސާ ކޮށްގެން ތިބުމުގެ ބަދަލުގައި ކުރިއެރުމުގެ އާ ސަފުހާއެއް ލިޔެވިދާނެ ކަަމަށް ވެސް ޝާހިދު ވިދާޅުވި އެވެ.\n"ހަތް ދިހަ ހަ ވަނަ ސެޝަން ފަށާއިރު، އިންސާނީ ކަރާމަތާއި އިންސާނީ ހައްގުތައް ރައްކާތެރި ކުރުމަކީ މި ސެޝަންގެ ކޮންމެ ހިސާބެއްގައި ވެސް އަޅުގަނޑުމެންގެ މައިގަނޑު އަސާސް ކަމުގައި ވާނެ،" ދިވެހި ބަހުން ފެއްޓެވި ތަގުރީރުގައި ޝާހިދު ވިދާޅުވި އެވެ.\nޝާހިދުގެ "އުއްމީދުގެ ރިޔާސަތު" ގެނެސްދޭނީ އޭނާ ވިދާޅުވި ގޮތުގައި އުއްމީދުގެ ފަސް ދޯއްޖެވެ. އޭގެ ފުރަތަމަ ކަމަކީ ދުނިޔޭގެ އެންމެންނަށް ކޮވިޑް ވެކްސިން ފުރިހަމަކޮށްދިނުމެވެ. ދެވަނަ ކަމަކީ ކޮވިޑަށް ފަހު ދެމެހެއްޓެނިވި ގޮތެއްގައި ދުނިޔެ ބިނާކުރުމެވެ. މުހިއްމު ނިންމުންތަކުގައި ޒުވާނުން ބައިވެރިކުރުމާއި ގައުމުތަކުގެ ބައިވެެރިވުން އިތުރުކުރުން އަދި ޖެންޑާގެ ހަމަހަމަކަމަށް މަސައްކަތް ކުރުމާއި މޫސުމަށް އަންނަަ ބަދަލުތަކުގެ ގެއްލުން ކުޑަކުރަން މަސައްކަތް ކުރުމަކީ ވެސް ޝާހިދުގެ ވައުދުތަކެވެ.\nޝާހިދު، މިރޭ ފެށި އދ. ގެ އާއްމު މަޖިލީހުން 76 ވަނަ ސެޝަނުގައި ފުރަތަމަ ތަގުރީރު ދެއްވަނީ.\n"ކޮވިޑް-19 އިން އަރައިގަންނަމުންދާއިރު، އަޅުގަނޑު އެންމެ ބޮޑު އިސްކަމެއް ދޭނީ މުޅި ދުނިޔޭގެ އެންމެން ވެކްސިން ފުރިހަމަކުރުމުގެ މަގުފަހި ކޮށްދިނުމަށް. ވެކްސިން ލިބުމަށް ދިމާވާ އުނދަގޫތަކަށް ހައްލެއް ގެންނަން އެބަޖެހޭ،" ޝާހިދު ވިދާޅުވި އެވެ.\nވެކްސިން ލިބުން ދަތިވާ މައްސަލައަށް ހައްލެއް ހޯދުމަށްޓަކައި ގައުމުތަކުގެ ލީޑަރުންނާއި ކަމާ ބެހޭ މާހިރުންނާ އެކު މަތީ ފެންވަރުގެ ބައްދަލުވުމެއް ބާއްވާނެ ކަމަށް ވެސް ވިދާޅުވި އެވެ.\nރާއްޖޭގެ ފޮރިން މިނިސްޓަރު ޝާހިދު، އދ.ގެ ޖެނެރަލް އެސެމްބްލީގެ ރިޔާސަތާ މިރޭ ހަވާލުވެވަޑައިގަންނަވަނީ.\nކޮވިޑަށް ފަހު ދުނިޔެ އަލުން ބިނާކުރުމަށްޓަކައި އދ. ގެ މި ސެޝަނުގައި ކުރާނެ މަަސައްކަތަކީ ޝާހިދު ވިދާޅުވި ގޮތުގައި އދ. ގެ އިކޮނޮމިކް އެންޑް ސޯޝަލް ކައުންސިލާއި އިންޓަނޭޝަނަލް ފައިނޭންޝަލް އިންސްޓިޓިއުޝަންތަކާ ގުޅިގެން، އިޖުތިމާއީ އަދި އިގުތިސާދީ ކުރިއެރުމަށް މަސައްކަތް ކުރުމެވެ. އެގޮތުން ހާއްސަ ހާލަތުތައް މެދުވެރިވެފައިވާ ގައުމުތަކަށް އެހީވުން ވަރަށް މުހިއްމު ކަމަށް ވެސް ޝާހިދު ވިދާޅުވި އެވެ.\n"އެގޮތުން ޖެނުއަރީ 2022 ގައި ދޯހާގައި ބާއްވަން ހަމަޖެހިފައިވާ 'ދަ ފިފްތު ޔޫއެން ކޮންފަރެންސް އޮން ދަ ލީސްޓް ޑިވަލޮޕްޑް ކަންޓްރީޒް' ގައި އެކަމަށް އަލިއަޅުވައިލެވޭނެ. ހަމަ އެހެންމެ، މިހާރު ކުރިއަށްދާ މަލްޓިޑައިމެންޝަނަލް ވަލްނެރަބިލިޓީ އިންޑެކްސްގައި ވެސް އެ މަސައްކަތް ކުރެވިގެން ދާނެ،" ޝާހިދު ވިދާޅުވި އެވެ.\nމޫސުމަށް އަންނަ ބަދަލުތަކުގެ ގެއްލުންތައް ކުޑަކުރުމަށްޓަކައި ކުރައްވާ މަސައްކަތެއްގެ ގޮތުގައި އެ މައްސަލަ އަށް މަޝްވަރާކުރަން މަތީ ފެންވަރުގެ ބައްދަލުވުމެއް ބާއްވާނެ ކަމަށް ވިދާޅުވި އެވެ. އެ ކަމަށްޓަކައި ބާއްވާ ހާއްސަ އިވެންޓް، ދުނިޔޭގެ ކްލައިމެޓް ސަމިޓް، "ކޮޕް 26 ގެ ކުރިން އޮންނާނެ އެވެ.\nމިރޭ ފެށި އދ. ގެ އާއްމު މަޖިލީހުން 76 ވަނަ ސެޝަނުގައި ސެކްރެޓަރީ ޖެނެރަލް އެންޓޯނިއޯ ގުޓެރެޒް ވާހަކަ ދައްކަވާއިރު، އެ ޖަމާއަތުގެ ރައީސް ޝާހިދު ރިޔާސަތުގައި. .\n"އަޅުގަނޑުމެން ދިރިއުޅެމުން މިދާ ގުޅިފައިވާ ވެއްޓަށް އަހަމިއްޔަތުކަން ދިނުން ވަރަށް ވެސް މުހިންމު،" ޝާހިދު ވިދާޅުވި އެވެ.\nޖެންޑާގެ ހަމަހަމަކަމަށްޓަކައި ޝާހިދު ވެވަޑައިގެންފައިވާ ވައުދަކީ އެ ހަމަހަމަކަން ނެތް އެއްވެސް ޕެނަލެއްގައި ބައިވެރިވެވަޑައި ނުގަތުމެވެ. އަދި ޝާހިދުގެ ދަށުން މަސަައްކަތް ކުރާ ހުރިހާ މުވައްޒަފުންނަކީ ޖެންޑާގެ ހަމަހަމަކަމާއި ޖިންސީ ފުރައްސާރައިން ސަލާމަތްވުމާ ގުޅޭ ތަމްރީނު ކޯހެއް ފުރިހަމަ ކޮށްފައިވާ މީހުން ކަމުގައި ވުން ލާޒިމުވާނެ ކަމަށް ވެސް ވިދާޅުވި އެވެ.\nމުހިއްމު ނިންމުންތައް ނިންމުމުގައި ޒުވާނުންގެ ބައިވެރިވުން އިތުރުކުރުމަށް ކުރައްވާނެ އެއް ކަމަކީ"ޕްރެޒިޑެންޓް އޮފް ޖެނެރަލް އެސެމްބްލީ ޔޫތު ފެލޯޝިޕް ޕްރޮގްރާމް" ގެ ނަމުގައި ހާއްސަ ޕްރޮގްރާމެއް ހިންގުމެވެ.\n"މި ޕްރޮގްރާމް ވެގެން ދާނީ ޒުވާނުން ބާރުވެރިކުރުމަށް އެޅޭ ފާހަގަ ކޮށްލެވޭ ފިޔަވަޅަކަށް. އަންޑާ ރެޕްރެޒެންޓެޑް ގައުމުތަކުގެ ޒުވާން ޑިޕްލޮމޭޓުންނާއި ސިވިލް ސާވަންޓުންނަށް ފުރުސަތު ދިނުމުން ހުރިހާ ގައުމުތަކެއް ގުޅިގެން މަސައްކަތްކުރުމަށް އިތުރު ބާރަކަށް ވެގެން ދާނެ،" ޝާހިދު ވިދާޅުވި އެވެ.\nތަގުރީރު ނިންމަވައިލައްވަމުން ޝާހިދު ގޮވައިލެއްވީ އާ ހުވަފެންތަކެއް ކެރިގެން ދުށުމަށްޓަކައި ކެރިގެން އާ އުންމީދުތަކެއް ހާސިލު ކުރުމަށްޓަކައި، އޭނާގެ "ޕްރެޒިޑެންސީ އޮފް ހޯޕް" ބަލައިގަނެ އޭގައި ހިފެހެއްޓުމަށެވެ.\nއދ. ގައި ރާއްޖެއަށް ލިބުނު ޝަރަފު ހާއްސަ ގޮތެއްގައި ފާހަގަކުރެއްވި\nއދ. ގެ ރިޔާސަތާ ޝާހިދު ހަވާލުވެވަޑައިގަތުމަށް ފަހު ދެއްވި ފުރަތަމަ ތަގުރީރު ދިވެހި ބަހުން ފައްޓަވަމުން އޭނާ ވަނީ ރާއްޖެ އަށް ލިބުނު ޝަރަފާއި ރީތި ނަން ވަކިން ހާއްސަ ގޮތެއްގައި ފާހަގަކުރައްވައިފަ އެވެ.\n"މިއަދު ދިވެހިރާއްޖޭގެ ފެއްސާއި ރަތާއި ހުދުގެ ފަހުރުވެރި ދިދަ ވިހުރުވެމުން މި ދަނީ ބައިނަލްއަގްވާމީ އެންމެ އުސް ކުރިބޯށީގައި،" ރާއްޖޭގެ އެންމެ އިސް ޑިޕްލޮމެޓް ޝާހިދު ވިދާޅުވި އެވެ.\nޝާހިދު ވިދާޅުވިގޮތުގައި، ދިވެހި ގައުމުގެ ފަހުރުވެރި އަބްތާލުންގެ މަތިވެރި ޖިހާދާއި ދިވެހި ރައްޔިތުންގެ ހިތްވަރުގަދަ ގުރުބާނީގެ ސަބަބުން މިއަދު ދިވެހި ދައުލަތުގެ ނަން ވިދަމުން ދަނީ ބައިނަލްއަގްވާމީ އުދަރެހުގެ އެންމެ އުހުގަ އެވެ.\nޝާހިދު، މިރޭ ފެށި އދ. ގެ އާއްމު މަޖިލީހުން 76 ވަނަ ސެޝަނުގެ ރިޔާސަތު ބަލަހައްޓަވަނީ.\n"މި ހިނދު އަޅުގަނޑުގެ އެންމެ ފުރަތަމަ ވާޖިބެއް ކަމުގައި ދެކެނީ ދިވެހި ރާއްޖެ އަށް މިފަދަ މަތިވެރި ޝަރަފްވެރި ފަޚުރެއް މިންވަރު ކުރެއްވި ކަމަށްޓަކައި އަރަހުށި ހުސްޠާހިރުވަންތަ މާތް االله ސުބުހާނަހޫ ވަތައާލާ އަށް ހަމްދާއި ޝުކުރުކުރުން،" ޝާހިދު ވިދާޅުވި އެވެ.\nއޭނާ ވިދާޅުވީ، މިއަދު ފެންނަމުންދަނީ ރައީސް އިބްރާހިމް މުހައްމަދު ސޯލިޙުގެ ޒައާމަތުގެ ދަށުން ބައިނަލްއަގްވާމީ މައިދާނުގައި ދިވެހިރާއްޖެ ހޯދަމުންދާ މަތިވެރި މަގާމު ކަމަށެވެ.\n"ރައީސް ސާލިހުގެ ހާރިޖީ ސިޔާސަތު ދުނިޔެ ބަލައިގެންފައިވާ ކަމުގެ ހެކި. ދިވެހިރާއްޖެ އާއި ބޭރު ދުނިޔެއާ މިއަދު އޮތް ބަދަހި ގާތް ގުޅުމުގެ ދަލީލު. ދިވެހިންގެ މި އިއްޒަތްތެރި ބިމުގައި ދިވެހިންގެ މުބާރިކު ފެހި ދަނޑުގައި ދިވެހިންގެ މުރާލިކަމާ އެކުގައި ރުވަމުން ދިޔަ ގަސްތައް އާރޯކަމާއެކު ހެދި ފޯދެމުންދާ ނަލަ ރީތި މަންޒަރު،" ޝާހިދުގެ ތާރީހީ ތަގުރީރު ފައްޓަވަމުން ދިވެހި ބަހުން ދެއްކެވި ވާހަކަ ނިންމަވައިލައްވަމުން ވިދާޅުވި އެވެ.\nއ.ދ. އަބްދުﷲ ޝާހިދު، ފޮރިން މިނިސްޓަރު އދގެ ޖެނެރަލް އެސެމްބްލީ ރާއްޖެ-އ.ދ\nމަރުޙަބާ ޝާހިދު، މިއަދަކީ ދިވެހި ތާރީޚުގައި ބޭރުދުނިޔޭގައި ރާއްޖެއަށް މަތިވެރި ކާމިޔާބެއް ލިބުނު ދުވަސް، މިއީ ރައީސް ސާލިޙުގެ ކެޕްޓަންކަމުގެ ނަވުގެ ދަންޑަހެލު. ރާއްޖެއަށް ފާއިތުވެ ދިޔަތާނގައި ފަސްއަހަރު އަނބުރާ ހޯދުނީ ޝާހިދުގެ ހިންގުތެރިކަމުން.\nޝާހިދުއަށް މަރުހަބާ! ދިވެހިރާއްޖެއަށް ކުރިއެރުމާއި އާއުއްމީދުތަކެއް އިތުރުވެގެން ހިގައްޖެއް.\nހިންގުމުގެ ފުރިހަމަ ނިޒާމެއްގެ އިންތިޒާރުގައި ވީމެވެ. ނުފޫޒަށާއި ރިޝްވަތުން ކަންކުރަން ބޭނުމެއް ނޫނެވެ. މަގޭވެސް ގައުމެވެ. ސަރުކާރުގެ މިނިސްޓްރީ އަކަށް ހިދްމަތަކަށް އެދި ފޯމެއްލުމުން ހަބަރެއްނުވެ އެތަކެއް ހަފްތާތަކެއް ދުއްވާލާ، ގުޅީމަ އެކަކު އަނެކަކުގެ ނަންބަރުދީފަ، ހަބަރެއްނުވެ ދަންޖާ ކިހިނެއްތަ ހަދަންޖެހެނީ މިގައުމުގަ؟އިގޭ ކުއްޖަކު ބުނެލަދީބަލަ.\nމިޢުޅެނީ އެންމެ އެކުވެރި އެންމެ ކައިރީގަ އޮތް ގައުމަށްވެސް ދާންޖެހިއްޖިއްޔާ ރަތްދަކަ އަވީގަ ކިއުޖެހިގެން ވިސާނުގުމުން ސަލާމަތް ނުވެގެން. ޚާރިޖީ ސިޔާސަތުގެ މޮޅުކަމެއް މި ގައުމުގެ ރަތްޔިތަކަށް ރޭކާ ނުލާ. ރަތްޔިތުންގެ ފައިސާ އިން ޚަރަދު ކޮށް ޕީއާރު ޖެއްސީ މަނިކުފާނު އަމިއްލަ ނަފުސު ވިއްކަން.\nއަމިއްލަ ކަންކަމާ ނުބެހޭށޭ، އަމިއްލަ ކަންކަން ނިންމާނީ ތިމަންނަ މެންނޭ ގޮވަމުން ދިޔައީ، ނާއިންސާފުން ކުރަމުން ދިޔަކަންކަމަށް ބައިނަލް އަގުވާމީ ފަރާތްތަކުން ބަސްބުނަން ފެށުމުން. މިއަދު ދުނިޔޭގެ ގައުމުތަކާ ވަކިވެގެންނެއް ނޫޅެވޭނެ.\n"ފަޑި" މެން ކޮންމެވެސް އެކައްޗެއް ކިޔާބަލަ. އަވަށްޓެރިންނަކީ ދީނުގައިވެސް ކިހާ މުހިއްމުބައެއްކަން ވިސްނާލަބަލަ. އެކަމަކު އެބަޔަކު "އައުޓު" ވުމަށް ގޮވާފަ ދާންމިޖެހެނީ އެގައުމަށް. ކައިބޮއި ބޭސްކޮށް އުނުއޮރިޔާން ނިވާކުރަން މިޖެހެނީ އެގައުމުން ގެންނަ ތަކެތިން. މިވަރުންވެސް ތިމާމެންގެ ފެންވަރު ނޭނގެނީތަ؟ ދެން އަވީގަ ކިޔުގަ ހުންނަންޖެހޭ ވާހަކަ ތިދައްކަނީ ކާކަށް އަޑުއިއްވަންތަ؟\nޕިންކީންނަށްތަ އަދިވެސް ހަޖަމުނުވަނީ. ޝާހިދު ނުނެރޭނެ އަމިއްލަ ޕާޓީގެ ރިޔާސީ ކެނޑިޑޭޓަކަށްވެސް. އެއީ އަސްލު ހަޖަމުނުވާ މީހުންނަކީ.


"Meesmedia Aai Dhuruvumun Libunee Bayaan Nukurevey Varuge Ufaleh" - Vaguthu\n"މީސްމީޑިޔާ އާ ދުރުވުމުން ލިބުނީ ބަޔާން ނުކުރެވޭ ވަރުގެ އުފަލެއް"\nއިނގިރޭސިވިލާތުގެ ޕްރިންސް ހެރީ އާއި ކައިވެނިކޮށްގެން އުޅޭ އޭނާގެ އަނބިމިހާ ކުރީގެ އެކްޓަރ މޭގަން މާކަލް، މީސްމީޑިޔާއާ ދުރުވުމުން އޭނާއަށް ލިބުނީ ވަރަށް ބޮޑު ހިތްހަމަ ޖެހުމެއް ކަމަށް މޭގަން ބުނެފިއެވެ.\nރޯޔަލް ޓްއާގައި އޮސްޓްރޭލިޔާގެ ސިޑްނީ ބޮނޑި ބީޗްގައި އެސަރަހައްދުގެ މީހުންނާ ވާހަކަ ދައްކަމުން މޭގަން ބުނެފައިވަނީ މީސްމީޑިޔާތަކާއި ދުރުވުމުން ބަޔާންކޮށްދޭން ނޭނގޭ ކަހަލަ އިޙްސާސެއް ކުރެވޭ ކަމަށާއި ވަރަށް ބޮޑަށް ހުސްވަގުތު ލިބޭ ކަމަށެވެ. އަދި އަމިއްލަ ނަފްސަށް ގިނަ ވަގުތު ދެވޭ ކަމަށާއި ދުނިޔޭގެ ކަންކަމުގައި އުޅުމުގެ ފުރުސަތު ލިބޭ ކަމަށްވެސް މޭގަން ބުނެފައިވެއެވެ.\nމޭގަން އިތުރަށް ބުނެފައިވަނީ މިހާރުގެ ޅަ ޖީލުތައް މީސްމީޑިޔާގެ ސަބަބުން ހަލާކުވަމުންދާ ކަމަށާއި މާބޮޑަށް މީސްމީޑިޔާ ބޭނުން ކުރުމަކީ ޒާތީ ދިރިއުޅުންމަތިން ހަނދާން ނައްތާ ލާ ކަމެއް ކަމަށެވެ.\nޕްރިންސް ހެރީ އާ ކައިވެނި ކުރުމުގެ ކުރިން މޭގަން ފާހަގަ ވެފައިވަނީ މީސްމީޑިޔާއާ ވަރަށް ރަޙްމަތްތެރި މީހެއްގެ ގޮތުގައެވެ. މިގޮތުން މިއަހަރު ޖެނުއަރީ މަހު އިންޓަގްރާމްގައި 1.9 މިލިޔަން މީހުން މޭގަން ފޮލޯ ކުރި އިރު، ޓްވިޓަރގައި 150،000 މީހުން ދިޔައީ އޭނާގެ ޓްވިޓަރ ހޭންޑަލް ފޮލޯކުރަމުންނެވެ. ނަމަވެސް މިދިޔަ ޖެނުއަރީމަހު ފަހުކޮޅުގައި މޭގަންވަނީ ޓްވިޓަރ، އިންސްޓަގްރާމް އަދި ފޭސްބުކް އެކައުންޓް ޑިލީޓްކޮށްލާފައެވެ. އޭރު މޭގަން ބުނެފައިވަނީ އެކަންތައް ކުރީ އެކަންތައްތައް ކުރުމަށް ވަގުތު ނުލިބުމުން ކަމަށެވެ. މީގެ އިތުރުން ވަރަށް ކުރީއްސުރެ މޭގަން ހިންގަމުން އަންނަ ބްލޮގް، ދަ ޓިގް، 2017 ވަނަ އަހަރުވަނީ ހުއްޓާލާފައެވެ.\nފަހަކަށް އައިސް މޭގަން ފާހަގަ ވެގެން ގޮސްފައިވަނީ މީސްމީޑިޔާއާ ވަރަށް ދުރު އެއްވެސް ވަރަކަށް މީސްމީޑިޔާ ބޭނުން ނުކުރާ މީހެއްގެ ގޮތުގައެވެ.\nއޮގަސްޓް 17, 2019 18:32\nއަސްލުވެސް ތެދެއް ތީ......\nއޮގަސްޓް 17, 2019 19:37


Enzi Varah Fakkaa promotion ge furathama guruathulun baahvaifi\nއެންޒީގެ އުފެއްދުން ތަކެއް--ފޮޓޯ:އެންޒީ\nއެންޒީ "ވަރަށް ފައްކާ" ޕްރޮމޯޝަންގެ ފުރަތަމަ ބުރުގެ ގުރުއަތުލުން ބާއްވައިފި\nއެންޒީ އިން "ވަރަށް ފައްކާ" ނަމުގައި ކުރިއަށް ގެންދާ ޕްރޮމޯޝަންގެ ފުރަތަމަ ގުރުއަތުލުން ބާއްވައިފިއެވެ.\nމިދިޔަ ފެބްރުއަރީ މަހުގެ 15 ވަނަ ދުވަހުން ފެށިގެން ކުރިއަށްގެންދާ "އެންޒީ ވަރަށް ފައްކާ މަސްދަޅު ޕްރޮމޯޝަންގެ" މާޗުމަހުގެ ގުރުއަތުލުން ނަގައި ނަސީބުވެރިންނަށް އަންގާފައިވާނެ ކަމަށް އެންޒީ އިން ބުނެފި އެވެ.\nކޮންމެ މަހަކު ގުރުއަތު ނެގުމަށްފަހު ފައިސާގެ އިނާމުގެ ގޮތުގައި 1،000ރ ،5،000ރ،10،000ރ ނަސީބުވެރި3ފަރާތަކަށް ލިބިގެންދާނެ ކަމަށް އެންޒީއިން ބުންޏެވެ.\nމި ޕްރޮމޯޝަނުގައި ބައިވެރިވުމަށް އެންޒީ މަސްދަޅުގެ ލޭބަލް ދަޅުން ނައްޓާލާ، ލޭބަލްގެ ފަހަތުގައިވާ ސީރިއަލް ނަމްބަރު 5040 ކަށް މެސެޖު ކުރުމުން ޕްރޮމޯޝަނުގައި ބައިވެރިވެވޭނެއެވެ. ޖުލައި މަހުގެ ނިޔަލަށް ކުރިއަށްގެންދާ މި ޕްރޮމޯޝަނުގައި އެސްއެމްއެސް ކުރާ ހުރިހާ ފަރާތްތަކުގެ މެދުގައި ގްރޭންޑް ލަކީޑްރޯ އެއް ބާއްވާ ނަސީބުވެރި ތިން ފަރާތެއް ހޮވާނެއެވެ. ގްރޭންޑް ޕްރައިޒްގެ ގޮތުގައި 100،000 ރުފިޔާ އާއި 50،000 ރުފިޔާ އަދި 30،000 ރުފިޔާގެ ފައިސާގެ އިނާމު ދޭނެއެވެ.\nކޮވިޑް ގެ ސަބަބުން އިގްތިސޯދަށް ހީނަރުކަން އައިސްފައިވާ މި ދަނޑިވަޅުގައި އެންޒީ އިން ވަނީ އެ ކުންފުނިން ވިއްކާ މަސްދަޅުގެ އަގު ހެޔޮކޮށްފައެވެ. ކުރިއަށް އޮތް ރޯދަ މަހާވެސް ގުޅުވައިގެން ގެނައި މި ބަދަލާއެކު އެންޒީގެ ތެޔޮ މަސްދަޅެއް 12 ރުފިޔާ އަށް އަދި ފެންމަސްދަޅެއް 11.50 ރުފިޔާ އަށް ލިބޭނެއެވެ. ކޭހުން ގަންނަ ނަމަ، ތެޔޮ މަސްދަޅު ކޭހެއް 555 ރުފިޔާ އަށް އަދި ފެން މަސް ކޭހެއް 530 ރުފިޔާ އަށް ލިބޭނެއެވެ.\nއެންޒީ އިން ދަނީ ދަޅުމަސްކޭސް ޑެލިވަރީ ކޮށްދިނުމުގެ ހިދުމަތްވެސް ދެމުންނެވެ. އެގޮތުން މާލޭގެ ކަސްޓަމަރެއްނަމަ 7248899 އަށް އަދި ހުޅުމާލޭން ނަމަ 7258899 އަށް ގުޅައިގެން ހެނދުނު 08:30 އާއި ހަވީރު 04:00 ދެމެދު އޯޑަރު ދިނުމުން ޑެލިވާ ކޮށްދޭނެ ކަމަށް އެންޒީން ބުނެއެވެ.\nރާއްޖޭން ސީދާ ދަތުރުތައް ދިއްލީ އަދި ބެންގަލޫރަށް\nއެވިޑް ކޮލެޖުގެ އިސް މަގާމުތަކަށް ބޭފުޅުން އައްޔަންކޮށްފި\nރާއްޖޭން ބޭރުން މުއާލާތް ކުރެވޭ ލިމިޓް ކުޑަކުރިކަމަށް ބުނެ ދައުރުވަނީ ދޮގު ބަޔާނެއް


Foakaidhoo in Green hifahataifi\nފޯކައިދުއިން ގުރީން ހިފަހައްޓައިފި\nވަރުގަދަ ފޯވަޑުލައިނެއް އޮތް ކުލަބު ގުރީން ސްޓްރީޓަށް ލަނޑެއް ޖެހިޔަ ނުދީ، ށ. ފޯކައިދޫ ފުޓްބޯޅަ ކުލަބުން ގުރީން ހިފަހައްޓާލައިފި އެވެ. މެޗު ނިމުނީ ލަނޑެއް ނުޖެހި އެއްވަރު ވެގެންނެވެ.\nމެޗަށް ނުކުތުމުގެ ކުރިންވެސް، ގުރީންގެ ކޯޗް އަލީ ސުޒޭން ބުނީ ފޯކައިދޫ އަކީ ޑިފެންސިވް ވިސްނުމެއްގައި ކުޅޭ ވަރުގަދަ ޓީމެއް ކަމަށާއި އެ ޓީމާ ދެކޮޅަށް ކުޅެން އުނދަގޫ ވާނެ ކަމަށެވެ. މެޗުގައި ގުރީން އިން ގިނަ ހަމަލާތަކެއް އުފެއްދި އެވެ. އެހެންނަމަވެސް އެ ހަމަލާތައް ދިފާއު ކުރުމުގައި ތަރި އަކަށްވީ ފޯކައިދޫގެ ޕާކިސްތާންގެ ކީޕަރު ސާގިބް ހަނީފް އެވެ. މެޗުގެ މޮޅު ކުޅުންތެރިޔަކަށްވެސް ހޮވުނީ އޭނާ އެވެ.\nމެޗުގައި އެންމެ ފުރަތަމަ ފުރުސަތު ލިބުނީ، ގުރީންގެ ކެޕްޓަން އަލީ އަޝްފާގް (ދަގަނޑޭ) އަށެވެ. ގާސިމް ޝަންމާމް ވިންގުން އަރައި، އޭރިއާ ތެރެއަށް ނަގައިދން ބޯޅަ ހުހަށް ހުރެ އަޝްފާގް ފޮނުވާލުމުން ދިޔައީ ގޯލާ ފޫޓެއް ހައި ދުރުން ބޭރަށެވެ. މެޗުގެ 36 ވަނަ މިނެޓްގައި ފޯކައިދޫގެ އޭރިއާގެ ބޭރުން އޭރިއާގެ ކަނާ ދިމާލުން ކަހަލަ ގޮތަކަށް ލިބުނު ހިލޭ ޖެހުން، ތިރިތިރިން މުހައްމަދު އުމޭރު ފޮނުވާލީ ގޯލްގެ ކަނަށްވާ ގޮތަށެވެ. އެހެންނަމަވެސް އެ ބޯޅަ ކީޕަރު ސާގިބް ހަނީފު ވަނީ ދިފާއު ކޮށްފަ އެވެ.\nއޭގެ ހަތް މިނެޓް ފަހުން ފޯކައިދޫގެ މުސްތޮފާ މުހައްމަދު ސެޑިކް އުފައްދަން އުޅު ހަމަލާއަށް ހުރަސް އެޅީ ގުރީންގެ ޑިފެންޑަރު މުހައްމަދު ސާއިފް އެވެ. ސާއިފް ވަނީ ޓެކްލުކޮށް އެ ބޯޅަ ބޭރު ކޮށްލާފަ އެވެ.\nމެޗުގެ 44 ވަނަ މިނެޓްގައި އަނެއްކާވެސް އަޝްފާގް އަށް ވަނީ ފުރުސަތެއް ލިބިފަ އެވެ. އިބްރާހިމް ރިޒްހާން (ރިޒްކޯ) ދިން ބޯޅަ އަޝްފްގް އަށް ފޮނުވާލެވުނީ އާދައިގެ ގޮތަކަށެވެ. އެ ބޯޅަ ވެއްޓިގެންފައި ސާގިބް ދިފާއު ކުރި އެވެ. އޭގެ މިނެޓްފަހުން އަޝްފާގް ވަނީ ގުރީންގެ ޒުވާން ކުޅުންތެރިޔާ އަބްދުﷲ ޔާމިން (ޔާން) އަށް ފުރުސަތެއް ތަނަވަސް ކޮށްދިފަ އެވެ. ޔާން ފޮނުވާލި ބޯޅަ ފޯކައިދޫގެ ކުޅުންތެރިޔެއްގެ ގައިގައި ޖެހިފައި ނުރައްކާވާ ގޮތަށް ދިޔަނަމަވެސް އެ ބޯޅަ ދިޔައީ ދަނޑި ކައިރިން ބޭރަށެވެ.\nމެޗުގެ 49 ވަނަ މިނެޓްގައި، ގުރީންގެ އަބްދުﷲ މިސްބާހް (މިސްބެ) އަށް ހުސްކޮށް ފުރުސަތެއް ލިބުނު ނަމަވެސް މަތިމަތިން ގުރިންގެ ކުޅުންތެރިން ނަގައިދިން ބޯޅަ އޭނާ އަށް ރަނގަޅަށް ފޮނުވާލެވޭ ގޮތެއް ނުވި އެވެ. ދެ ވަނަ ފަހަރު އެ ބޯޅަ ހޯދައި އޭނާގެ ކޮންޓްރޯލް ދަށަށް ބޯޅަ ރަނގަޅަށް ނުގެނެވެނީސް ފޯކައިދޫގެ ޑިފެންޑަރު ހަސީބު ވަނީ އެ ބޯޅަ ހޯދައި ކްލިއާ ކޮށްފަ އެވެ.\nފޯކައިދޫގެ ފަހަތުން ކަރަމް އާއި ހަސީބު ވަނީ މެޗުގައި މޮޅު ކުޅުމެއް ދައްކާފަ އެވެ.


Raajje ah eheevumuge mashvaraa dhanee kurevemun: China safeeru\nރާއްޖެއަށް އެހީވުމުގެ މަޝްވަރާ ދަނީ ކުރެވެމުން: ޗައިނާ ސަފީރު\nޗައިނާ ސަފީރު ޖަންގް ލިޖޮންގް މީގެ ކުރިން އަވަސް އަށް އިންޓަވިއު ދެއްވަނީ. -- އަވަސް ފައިލް ފޮޓޯ: އަހުމަދު މުހައްމަދު\nދުނިޔޭގައި ވަރަށް ހަލުވި ކަމާއެކު ފެތުރެމުންދާ ކޮރޯނާ ވައިރަސް މިހާރު ރާއްޖޭންވެސް ފެނިފައިވާއިރު، އެ ބަލިން ރައްކާތެރިވުމަށް ރާއްޖޭން ކުރާ މަސައްކަތްތައް އެހީތެރިކަން ފޯރުކޮށްދިނުމާ ގުޅޭ މަޝްވަރާތައް ދިވެހި ސަރުކާރާއެކު ކުރެވެމުންދާކަމަށް ޗައިނާ އިން މިއަދު ބުނެފި އެވެ.\nރާއްޖޭގައި ހުންނަވާ ޗައިނާ ސަފީރު ޖޭންގް ލީޖޮންގް ވިދާޅުވީ ކޮވިޑް-19 އާ ގުޅިގެން ޗައިނާ އިން ރާއްޖެއަށް އެހީތެރިކަން ފޯރުކޮށްދެވޭނެ ދާއިރާތައް ދެނެގަތުމަށް ރާއްޖޭގެ މިނިސްޓަރުންނާއެކު ވަރަށް ގާތުން މަޝްވަރާތައް ކުރެވެމުންދާ ކަމަށެވެ.\n"އަޅުގަނޑަށް ވަރަށް ބޮޑަށް އިހުސާސްކުރެވޭ ދިވެހި ރައްޔިތުންގެ ހިތްތަކުގައި ޗައިނާއާމެދު އޮތް ހަމްދަރުދީއާއި ސަޕޯޓު. އެކަން ޗައިނާ އިން ރާއްޖެއަށްވެސް އަނބުރާ އަދާކޮށްދޭނަން،" ސަފީރު މިއަދު ކުރެއްވި ޓްވީޓެއްގައި ވިދާޅުވި އެވެ.\nޗައިނާ ސަފީރު މި ގޮތަށް ވިދާޅުވެފައިވަނީ އެބަލި ފެތުރުން ހުއްޓުވަން ރާއްޖޭން ކުރަމުންދާ މަސައްކަތަށް ޗައިނާއިން ސިއްހީ މާހިރުންގެ ޓީމައަކާއެކު ބޭސްފޯރުކޮށްދޭން އުޅުމުން، އެ އެހީ ދިވެހި ސަރުކާރުން ގަބޫލުނުކުރި ކަމުގެ ތުހުމަތު އިދިކޮޅުން ކުރުމާ ގުޅިގެންނެވެ.\nދިވެހި ރާއްޖެއާ ޗައިނާގެ ގުޅުން ކޮރޯނާ ވައިރަސް ކޮވިޑް-19


Mi haalathu gai minivan media eh othun muhinmu: Raees\nނޫސްވެރިންގެ ބައްދަލުވުމެއްގައި ރައީސް އިބްރާހިމް މުހައްމަދު ސޯލިހް ވާހަކަފުޅު ދައްކަވަނީ -- ފޮޓޯ: އަހުމަދު އަޝްހާދު | އަވަސް\nކޮވިޑް-19ގެ ބަލިމަޑުކަމުގެ ހާލަތުގައި ސައްހަ މައުލޫމާތު ފޯރުކޮށްދޭން ޖެހޭ ކަމަށާއި އެ ކަމަށް ޓަކައި މިނިވަން ނޫސްވެރިކަން ދެމިއޮންނަން ޖެހޭ ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nދުނިޔޭގެ ނޫސްވެރިކަމުގެ މިނިވަން ކަމުގެ ދުވަހުގެ މުނާސަބަތުގައި ރައީސް ކުރެއްވި ޓްވީޓެއްގައި ވިދާޅުވީ މިފަދަ ބަލިމަޑުކަމުގެ ހާލަތްތަކުގައި ސައްހަ ނޫން މައުލޫމާތުތަކުގެ ސަބަބުން އާންމުންގެ ދިރިއުޅުމަށް ނޭދެވޭ އަސަރުތަކެއް ކުރާނެ. ކަމަށެވެ.\nއެހެންކަމުން އާންމުންނަށް ސައްހަ ކަށަވަރު މައުލޫމާތު ދިނުމަށް ޓަކައި އެއްވެސް ބިރުވެރިކަމެއް ނެތި ނުވަތަ ވަކި ކޮޅަކަށް ނުޖެހި ހަރަކާތްތެރިވާނެ މިނިވަން މީޑިއާއެއް އޮތުން ކޮންމެހެން ވެސް މުހިއްމު ކަމަށް ރައީސް ވިދާޅުވި އެވެ. އެހެންކަމުން މީޑިއާގެ މިނިވަންކަން ދަމަހައްޓަން އެމަނިކުފާނުގެ ސަރުކާރު ދެމިއޮންނާނެ ކަމަށް ރައީސް ވިދާޅުވި އެވެ.\n"އެހެންވެގެން އަބަދުވެސް އަޅުގަނޑުގެ ސަރުކާރުން މީޑިއާގެ މިނިވަންކަން ދެމެހެއްޓުމަށް މި މަސައްކަތް ކުރަނީ،" ރައީސްގެ ޓްވީޓްގައި ލިޔުއްވާފައިވެ އެވެ.\nނޫސްވެރިކަމުގެ މިނިވަން ކަން ދަރަޖަ ކުރާ ޕްރެސް ފްރީޑަމް އިންޑެކްސްގައި 2018 ވަނަ އަހަރު ރާއްޖެ އޮތީ 120 ވަނައިގަ އެވެ. ނަމަވެސް މި ސަރުކާރު އައި ފަހުން މިދިޔަ އަހަރުގައި ރާއްޖެ އޮތީ ޕްރެސް ފްރީޑަމް އިންޑެކްސްގައި 79 ވަނައިގަ އެވެ.\nނޫސްވެރިކަމުގެ މިނިވަން ކަން ދަރަޖަ ކުރާ ޕްރެސް ފްރީޑަމް އިންޑެކްސްގައި ރާއްޖެ ކުރި ހޯދާފައިވާއިރު، ކޮވިޑް-19 ގެ މައުލޫމާތުތަކާ ގުޅިގެން ސޯޝަލް މީޑިއާގައި ގިނަ ވާހަކަތައް ފެތުރެމުންދެ އެވެ. އެހެންކަމުން މި ހާލަތުގައި އެ ބައްޔާ ގުޅޭ ގޮތުން ދޮގު މައުލޫމާތު ފަތުރާ މީހުނާއި މީޑިއާތަކާ ދެކޮޅަށް ފިޔަވަޅު އަޅާނެ ކަމަށް ފުލުހުން ވަނީ ބުނެފަ އެވެ.\nރައީސް އިބްރާހިމް މުހައްމަދު ސޯލިހު ދިވެހި މީޑިއާ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


SunOnline: Jinsee aniyaa ge vaahaka gaboolu nukuri Madheehaa ge Candidacy baathil kuran govaalanee\nޖިންސީ އަނިޔާގެ ވާހަކަ ގަބޫލުނުކުރި މަދީހާގެ ކެންޑިޑަސީ ބާތިލް ކުރަން ގޮވާލަނީ\nގއ. ކަނޑުހުޅުދޫ ކައުންސިލު މެމްބަރުކަމަށް އެމްޑީޕީގެ ޕްރައިމަރީގައި ވާދަކުރާ ކެންޑިޑޭޓެއްގެ ކެންޑިޑަސީ ބާތިލުކުރުމަށް ގޮވާލާ އަޑު ސޯޝަލް މީޑިއާގައި ގަދަވެއްޖެ އެވެ.\nގއ. ކަނޑުހުޅުދޫގައި ދެ އަހަރުގެ ކުޑަކުއްޖަކު ރޭޕްކުރި މައްސަލައިގައި އެ ރަށުގެ ތިން މީހަކު ވަނީ ހައްޔަރުކޮށްފަ އެވެ. އެއީ ކުޑަކުއްޖާގެ ބައްޕަ، ކާފަ އަދި މުނިކާފަ އެވެ.\n"ސަން"އިން އެ ރަށަށް ކުރި ދަތުރުގައި ރަށުގެ ރައްޔިތުންނާ ކުރި އިންޓަވިއުތަކުގެ ތެރެއިން، ކުއްޖާގެ ކާފަ ކަމުގައިވާ އެ ރަށު މިސްކިތުގެ މުދިމު އިބްރާހިމް ދީދީގެ ކޮއްކޮ މަދީހާ އަބްދުﷲވެސް ހިމެނެ އެވެ.\nމަދީހާ "ސަން"އާ ވާހަކަދައްކަމުން ވަނީ ކުރަމުންދާ ތުހުމަތުތަކުން އޭނާގެ ބޭބެ ވަރަށް ބޮޑަށް ދިފާއުކޮށް ވާހަކަ ދައްކައިފަ އެވެ.\nމަދީހާގެ މި އިންޓަވިއު "ސަން"އިން ޝާއިއުކުރި ފަހުން ގިނަ ބަޔަކު ދަނީ ސޯޝަލް މީޑިއާގައި އެމްޑީޕީ ޓެގުކޮށް، ޕްރައިމަރީގައި ވާދަކުރުމަށް އޭނާއަށް ދީފައިވާ ކެންޑިޑަސީ ބާތިލުކުރުމަށް ގޮވާލަމުންނެވެ.\n"އެމްޑީޕީގެ ޕްރައިމަރީގައި މީނާ ވާދަކުރަން ފުރުސަތު ދީފިނަމަ އަހަރެންވެސް ހިމެނޭގޮތަށް ގިނަ ބައެއްގެ އިތުބާރާއި އިހުލާސްތެރިކަން ގެއްލިގެން ދާނެ،" ޓްވިޓާގައި މީހަކު ކޮމެންޓުކުރި އެވެ.\nޓްވިޓާގައި އިތުރު މީހަކު ބުނީ ޕްރައިމަރީގައި ވާދަކުރަން މަދީހާއަށް ފުރުސަތު ދީފިނަމަ އެމްޑީޕީ ޕްރައިމަރީ ބޯއިކޮޓުކުރަން ގޮވާލަން އޭނާ މަސައްކަތްކުރާނެ ކަމަށެވެ.\nއެ ކަންބޮޑުވުންތަކާ ގުޅިގެން އެމްޑީޕީއިން މިއަދު ބުނީ، ޖިންސީ ގޯނާއަށް ހިތްވަރު ލިބޭ ގޮތަށް ވާހަކަ ދައްކައި އަދި އަމަލު ކުރާ ޕާޓީގެ މެންބަރުން ދެނެގަތުމަށް މިއަދު މެންދުރު 12:00 ގައި އެ ޕާޓީގެ ފިޔަވައަޅު އަޅާ ކޮމިޓީއިން އެމްޑީޕީ އޮފީހުގައި ބައްދަލުވާނެ ކަމަށެވެ.\n"ކުޑަކުދިންނަށް ޖިންސީ ގޯނާ ކުރުން ހުއްޓުވުމަކީ މި ޕާޓީގެ އެންމެ މައި އެއް ވިސްނުމެވެ،" އެމްޑީޕީ ބުންޏެވެ.


Japan ge bodu vazeeru kamah Fumio Kishida vadai gannavanee - vNews.mv\nޖަޕާނުގެ ބޮޑުވަޒީރުކަމަށް ފުމިއޯ ކިޝިޑާ ވަޑައިގަންނަވަނީ\nސައިފް އަޒްހަރު 29 September 2021, 19:25\nޖަޕާނުގައި ވެރިކަންކުރާ ލިބަރަލް ޑިމޮކްރަޓިކް ޕާޓީގެ އައު ލީޑަރަކަށް ފުމިއޯ ކިޝިޑާ އިންތިޚާބުކޮށްފިއެވެ.\nފުމިއޯ ކިޝިޑާއަކީ ޖަޕާނުގައި ކުރިން ޚާރިޖީ ވަޒީރުކަންވެސް ކުރައްވާފައިވާ ބޭފުޅެކެވެ.\nވެރިކަންކުރާ ޕާޓީގެ ލީޑަރުގެ މަގާމަށް އިންތިޚާބުވުމުގެ ސަބަބުން ޖަޕާނުގެ ބޮޑުވަޒީރުކަމަށް އޭނާ އައްޔަން ކުރެވޭނެއެވެ.\nޖަޕާނުގައި އުސޫލުތައް އޮންނަގޮތުން، ބޮޑުވަޒީރުކަމުގައި ހުންނަވާނީ އެއިރަކު ވެރިކަންކުރާ ޕާޓީއެއްގެ ލީޑަރުކަމުގައި ހުންނަވާ ބޭފުޅެކެވެ.\nއެލްޑީޕީގެ ލީޑަރުގެ މަގާމަށް ފުމިއޯ ކިޝިޑާއާ ވާދަކުރެއްވީ، ޖަޕާނުގައި މިހާރު ކުރިއަށްގެންދާ ކޮވިޑް ވެކްސިން ޕްރޮގްރާމްގެ އެންމެ އިސް މޭތިރި ޓާރޯ ކޯނޯއެވެ. އިންތިޚާބުގެ ކަންކަން ދިޔައީ ވަރަށް ވާދަވެރިކޮށް ކަމަށްވެއެވެ.\nޓާރޯ ކޯނޯއަކީ ޖަޕާނު ސަރުކާރުގައި ކުރިން ދިފާއީ ވަޒީރުކަމާއި ޚާރިޖީ ވަޒީރުކަންވެސް ކުރައްވާފައިވާ ބޭފުޅެކެވެ.\nއެލްޑީޕީގެ ލީޑަރޝިޕަށް ފުމިއޯ ކިޝިޑާއާއި، ޓާރޯ ކޯނޯގެ އިތުރުން، ދެ އަންހެން ބޭފުޅުން ކަމަށްވާ ސަނައީ ޓަކައިޗީއާއި، ސެއިކޯ ނޮޑާވެސް ވާދަކުރެއްވިއެވެ.\nއެލްޑީޕީގެ ލީޑަރުކަން ކާމިޔާބު ކުރެއްވި ފޮމިއޯ ކިޝީޑާ މަގާމަށް އައްޔަން ކުރެވޭނީ މިއަންނަ އޮކްޓޫބަރުމަހުގެ4ވަނަ ދުވަހު އޮންނަ ޕާލަމެންޓުގެ ދަށުގޭގެ ޖަލްސާގައެވެ. ދަށު ގޭގައި އަޣުލަބިއްޔަތު އޮންނަނީ އެލްޑީޕީއަށެވެ.\nޖަޕާނުގެ ބޮޑުވަޒީރުކަމުގެ މަގާމަށް އައު ބޭފުޅަކު މި އައްޔަން ކުރެވެނީ، ބޮޑުވަޒީރުކަމުގައި މިހާރު ހުންނެވި ޔޮޝިހިޑޭ ސޫގާ، ޕާޓީގެ ލީޑަރުކަމުގެ އިންތިޚާބުގައި ވާދަ ނުކުރެއްވުމަށް ނިންމެވުމާ ގުޅިގެންނެވެ.\nވެރިކަމުގައި އަހަރެއްހާ ދުވަސް ހޭދަކުރެއްވި އިރު، ސޫގާ ވެވަޑައިގެންނެވީ އާންމުންގެ މަގްބޫލްކަން ކުޑަ ބޮޑުވަޒީރަކަށެވެ.\nބޮޑުވަޒީރުގެ މަގްބޫލްކަން ކުޑަވެގެންދިޔައީ ކޮވިޑާ ދެކޮޅަށް ސަރުކާރުން އެޅި ފިޔަވަޅުތަކަށް ވަރަށް ބޮޑަށް ދޯދިޔާވުމުގެ ނަތީޖާއެއްގެ ގޮތުން ޖަޕާނުގައި ކޮވިޑްބަލީގެ ހާލަތު ވަރަށް ބޮޑަށް ގޯސްވެ، އިގްތިސާދަށްވެސް ހީނަރުކަން އައުމުގެ ސަބަބުންނެވެ.\nބޮޑުވަޒީރު ސޫގާ ވެރިކަމަށް ވަޑައިގެންނެވީ އިގްތިސާދު ނަގަހައްޓައި، ކޮވިޑާ ދެކޮޅަށް ހަރުދަނާ މަސައްކަތްތަކެއް ކުރައްވާނެ ކަމުގެ ވައުދާއެކުއެވެ.


Meyvaa alhaa gahakah balhi ukaane: Gasim\nޖުމްހޫރީ ޕާޓީގެ ލީޑަރު އަދި މާމިގިލި ދާއިރާގެ މެމްބަރު ގާސިމް އިބްރާހިމް-- ފޮޓޯ: ދަ އެޑިޝަން\nމޭވާ އަޅާ ގަހަކަށް ބަޅި އުކާނެ: ގާސިމް\nމޭވާ އަޅާ ގަހަކަށް ބަޅި އުކާނެ ކަމަށް ވިދާޅުވެ، ޖުމްހޫރީ ޕާޓީ (ޖޭޕީ) ގެ ލީޑަރު އަދި މާމިގިލި ދާއިރާގެ މެމްބަރު ގާސިމް އިބްރާހިމް، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ދިފާއު ކުރައްވައިފި އެވެ.\nބ. އަތޮޅު ޖޭޕީއާ ގުޅުނު 65 މީހެއްގެ ފޯމު ރަސްމީކޮށް ހަވާލު ކުރުމަށް ރޭ ޖޭޕީ އޮފީހުގައި ބޭއްވި ޖަލްސާގައި ވާހަކަދައްކަވަމުން ގާސިމް އެހެން ވިދާޅުވީ ރައީސްގެ އެކައުންޓަށް ފައިސާތަކެއް ޖަމާވި ކަމަށް ކުރެވޭ ތުހުމަތާ ގުޅިގެންނެވެ.\n"ރައީސް އިބްރާހިމް މުހައްމަދު ސޯލިހުގެ އެކައުންޓަށް މިހާވަރެއް ޖަމާވެއްޖެއޭ. އެހާ ވަރެއް ޖަމާވެއްޖެ އޭ. އަހްމަދު އަދީބު އަތުން 37 މިލިއަން ރުފިޔާ ނަގައިފިއޭ. އެ އެއްޗެކޭ، މި އެއްޗެކޭ، ތާކުންތާކު ނުޖެހޭ ހަގީގަތެއް ނެތް ވާހަކަ. ޕްރޮޕެގެންޑާ ފަތުރާ މީހުން ފަތުރާނެ. އެއީ އަބަދުވެސް އެކަން އޮންނަ ގޮތް، ވާނެވެސް ގޮތް،" ގާސިމް ވިދާޅުވި އެވެ.\nގާސިމް އިތުރަށް ވިދާޅުވީ އެފަދަ ތުހުމަތުތަކާއި އިލްޒާމް އަޅުވަމުން ދަނީ "މިއަދު ރައީސުލްޖުމްހޫރިއްޔާ ކަމުގެ މަގާމަށް އެމަނިކުފާނު ވަޑައިގަތީމަ" ކަމަށެވެ.\n"އޭގެ ކުރިން ދައްކާކަށެއް ނޭނގުނު. ނުދައްކާ އެއްވެސް މީހަކު، އެކަމަކު މިއަދު ދައްކާނެ،" ރައީސްއާ ބެހޭ ގޮތުން ފަތުރަމުން ދަނީ ދިގު ވާހަކަތަކެއް ކަމަށް ގާސިމް ތަކުރާރުކޮށް ވިދާޅުވި އެވެ.\nމި ސަރުކާރުން ކުރާ މަސައްކަތަށް ތައުރީފު ކުރައްވަމުން، ގާސިމް ވިދާޅުވީ ރައީސް ސޯލިހަށް އެކި ކަހަލަށް ތުހުމަތު އަމާޒު ކުރަމުން ގެންދަނީ އެމަނިކުފާނު ކުރައްވާ މަސައްކަތުގެ ސަބަބުން ކަމަށެވެ.\n"މޭވާ އަޅާ ގަހަކަށް ބަޅި އުކާނެ" ކަމަށް ގާސިމް ވިދާޅުވި އެވެ.\nރައީސް ސޯލިހު ބޭންކު އެކައުންޓަކަށް މިދިޔަ ޖުލައި މަހުގެ ތެރޭގައި 4.2 މިލިއަން ޔޫރޯ (ގާތްގަނޑަކަށް 70 މިލިއަން ރުފިޔާ) ޖަމާކޮށްފައިވާ ކަމަށް ތުހުމަތުކޮށް އެންޓި ކޮރަޕްޝަން ކޮމިޝަން (އޭސީސީ) އަށް މީހަކު ވަނީ މައްސަލައެއް ހުށަހަޅާފަ އެވެ.\nއޭސީސީން މިހާރު ދަނީ އެ މައްސަލާގައި ހުށަހެޅި ލިޔުންތައް ސައްހަތޯ ބެލުމަށް މަސައްކަތް ކުރަމުންނެވެ. ރައީސް ސޯލިހުގެ މައްޗަށް ކުރާ ތުހުމަތުތައް ސަރުކާރުން ވަނީ ދޮގުކޮށްފަ އެވެ.\nރާއްޖޭގައި ޕްރޮޖެކްޓެއް ހިންގި ބޭރު ކުންފުންޏަކު މެލޭޝިއާގައި ހުންނަ ރައީސްގެ އެކައުންޓަކަށް ގިނަ އަދަދެއްގެ ފައިސާ ޖަމާކޮށްފައިވާ ކަމަށް އެ މައްސަލާގައި ބުނެފައި ވެއެވެ. އެކަމަކު ރައީސް އޮފީހުން ބުނީ އެމަނިކުފާނުގެ އެކައުންޓެއް މެލޭޝިއާގައި ނުހުންނާނެ ކަމަށެވެ.\nއެމްއެމްޕީއާރުސީގެ 1.3 ބިލިއަން ރުފިޔާގެ ޚިޔާނާތުގެ ފައިސާ އިން ރިޝްވަތުގެ ގޮތުގައި 32 މިލިއަން ރައީސަށް ލިބިވަޑައިގަތް ކަމަށް ރައްޔިތުންގެ މަޖިލީހުގައި ކުރިން ތިއްބެވި ޕީޕީއެމްގެ ދެ މެމްބަރަކު މީގެ ކުރިން ތުހުމަތު ކުރެއްވި އެވެ.\nއޭސީސީން އެކަން ތަހުގީގު ކުރުމަށް ފަހު ނެރުނު ރިޕޯޓުގައި އެ ދެ މެމްބަރުން ވިދާޅުވި ކަމަށް ބުނެފައި ވަނީ އެއީ، "ސިޔާސީ ގޮތުން ދެއްކެވި ވާހަކަތަކެއް" ކަމަށެވެ.\nޖޭޕީ ރައީސް ޞާލިޙް ގާސިމް އިބްރާހިމް


Vaahaka: Shikaayath (Part 2) - Vaguthu\nވާހަކަ: ޝިކާޔަތު- ދެވަނަ ބައި\nރީޝާ ރޮމުން ދޮރުފަތުގައި ދެއަތުން ތަޅަން ފެށިއެވެ. މަންމައަށް ގޮވަމުން އެ ދޮރުފަތް ހުޅުވުމަށް އެދި އާދޭސްކުރަމުންނެވެ. ނިހާދުގެ ބޮލަށް އުނދަގޫވެގެން އަލަމާރީގައި ކޮޅުފައިން ޖެހީ ނުހަނު ބާރަށެވެ.\n"ދެން އެންމެ އަޑެއް ލައްވައި ލިޔަސް ފެންވަޅަށް ވައްޓައިލާނަން." ނިހާދު އިންޒާރު ދިނެވެ. "ކިހާބޮޑު މުސީބާތެއް ޖެހިފައި މިއޮތީ."\nރީޝާގެ އަޑު މަޑުވީ ދެނެވެ. މަޑު ގިސްލުމުގެ އަޑު ހިނދެމުން ހިނދެމުން ގޮސް ހިނދުނެވެ. ނިހާދުގެ ތުންފަތް މައްޗަށް ވެރިވީ ކާމިޔާބީގެ ހިނިތުންވުމެކެވެ. އެއްލެމުން ކަހަލަ ގޮތަކަށް ފިރާޝާ އައިސް ކޮޓަރިއަށް ވަނީ އެވަގުތެވެ. ފިރާޝާގެ ދެލޯ ބޮޑުވިއެވެ. އެ މޫނުން ފެނުނު ބިރުވެރިކަން ނިހާދުގެ ތުންފަތުގައި ވި ހިނިތުންވުން ފުންކުރުވިއެވެ.\n"ރީޝާ. ދަރިފުޅާ ރީޝާ." ފިރާޝާ ދުވެފައި ގޮސް އަލަމާރީގެ ބުޑަށް ޖެހިގަތެވެ. ދޮރުފަތުގައި ދެއަތުން ތަޅަމުން ރީޝާއަށް އެތައް ފަހަރަކު ގޮވިއެވެ. ނަމަވެސް ރީޝާ ޗުއްޕުވެސް ނުބުންޏެވެ. ފިރާޝާގެ ނުތަނަވަސްކަން ދެ ގުނައަށް އިތުރުވިއެވެ. އެއީ ރީޝާ އެކަމެއްދެކެ ބިރުގަނެ ޖެހިލުންވާ ކަންތަކުގެ ތެރެއިން އެއްކަމެވެ. ބިރުން ގޮސް ރީޝާއަށް ގޮތެއްވީ ހެއްޔެވެ؟\n"ކަލޭ ތީ އިންސާނެއްތަ؟" ފިރާޝާ ފުންމައިގެން ތެދުވެ ނިހާދުއާ ކުރިމަތިލިއެވެ. ހިތްވަރު ލިބުނު ގޮތެއް ނޭނގެއެވެ. ނިހާދު ގަމީހުގެ ގިރުވާނުގައި ހިފައިގަތެވެ. އަދި ދެއަތަށް ބާރުކުރަމުން އަލަމާރީގެ ދޮރު ހުޅުވުމަށް އަމުރުކުރިއެވެ. އެ އަޑުގައި ވީ ނުރުހުމެވެ. ރުޅިވެރިކަމެވެ. ނިހާދުގެ ފުށުން އޭނާއަށް ކޮންމެފަދަ އަނިޔާއެއް ލިބުނަސް ޝަކުވާއެއް ނެތެވެ. ނަމަވެސް ރީޝާއަށް އެ ލިބޭ އަނިޔާއަކީ އެއްވެސް އިރެއްގައި އޭނާ ބަލައިގަންނަ ކަންކަމެއްނޫނެވެ.\n"މި ބުނީނު ހުޅުވާށޭ." ފިރާޝާ ބާރަށް ބުނެލިއެވެ. ނިހާދު އެއްވެސް އެއްޗެއް ނުބުންޏެވެ. ކިބުރުވެރި ބޮޑާ ވައްތަރަކަށް ހިނިއައިސްފައި ފިރާޝާގެ ދެލޮލަށް ބަލަން ހުރީއެވެ.\n"އަޑު ނީވެނީތަ؟" ފިރާޝާގެ ހަރުކަށި އަޑު ބަލިކަށިވާން ފެށިއެވެ. ދެލޮލަށް ކަރުނަ ގިނަވާން ފެށިއެވެ. ފިރާޝާގެ ދެ އަތުގެ ކުޑަހުޅާ ހިސާބުގައި ނިހާދު ހިފައިލިއެވެ. އަދި އޭނާ ލައިގެން ހުރި ގަމީހުން އެ އަތް ވަކިކޮށްލިއެވެ.\n"ކަލޭގެ އަމުރެއް މަގޭ މައްޗަކަށް ނުހިނގާނެ." ނިހާދު މަލާމާތުގެ ރާގަކަށް ބުންޏެވެ. "އަލަމާރި ހުޅުވިއްޖެނު. އެހުރީ ހުޅުވިފައި."\nނިހާދު ކޮޓަރިން ނުކުންނަން ދިޔައެވެ. އަތުގައި އޮތް ތަޅުދަނޑިފަތި އަނބުރަމުންނެވެ.\n"ތީ ފައްކާ ޖަނަވާރެއް؟ ރަހުމެއް ހަމްދަރުދީއެއްނެތް." ފިރާޝާ ބުނި އަޑު އިވުނެވެ.\nނިހާދު އެނބުރުނެވެ. ފިރާޝާގެ މޫނަށް ބަލައިލަމުން ހީނގަތެވެ. ފިރާޝާގެ ގޮތް ހުސްވެފައިވާ މޫނު ފެނުމުން އޭނާއަށް ނުހަނު ބޮޑު އުފަލެއް ލިބުނު ކަހަލައެވެ.\n"ތި ޖަނަވާރު ވީ މަރާލަން. ފާފަވެރިއެއް ނުވާނެ." ފިރާޝާއަށް އެހެން ބުނެވުނީ ބޭއިޚްތިޔާރުގައެވެ. ނިހާދުގެ މޫނުން ފެނުން ސަކަ ގޮތްގަނޑު ކެނޑުނީ ދެނެވެ. ރުޅިވެރިކަން އެ މޫނަށް ފެތުރިގެންދާން ސިކުންތެއްވެސް ނުނެގިއެވެ. އޭނާ ނިކަން ބާރަށް ގޮސް ފިރާޝާގެ އަނގައިގައި ހިފިއެވެ.\n"އަދި އެއްފަހަރު ބުނެބަލަ." ނިހާދު ބާރަށް ބުންޏެވެ.\n"މަގޭ އިންސާނީ ސޫރަ ފެންނަން ބޭނުންވަންޏާ ކަލޭމެން ދެމީހުންވެސް މަ ބުނާ ގޮތް ހަދަންޖެހޭނީ." ނިހާދުގެ ޝަހާދަތް އިނގިލި ފިރާޝާގެ މޫނާ ދިމާއަށް ދިއްކޮށްލަމުން ބުންޏެވެ. "ބުނާ ގޮތް ނުހެދެންޏާ މިގެއިން ނުކުމެގެން ރައްކާވޭ."\nފިރާޝާއަށް ލިބުނު ކުޑަ ހިތްވަރު ފުނޑުފުނޑުވެގެން ދިޔައީއެވެ. އެ ހުރަގެއިން ސަލާމަތްވާން އޭނާވެސް ބޭނުންވެއެވެ. ދަރިފުޅަށް އުފާވެރި ހަމަޖެހޭ ދިރިއުޅުމެއް ހޯދައިދޭން ހިތް އެދެއެވެ. އެހެނަސް އެ ދެމައިން ބޯ ހިޔާވަހިކޮށްލަން ވަންނާނެ ހިޔާވެއްސަކަށް ވެސް ހުރީ ނިހާދުގެ "ނަރަކަ"އެވެ. އެ ހުރަގެއިން މިނިވަންވެގެން ދިޔަ ނަމަވެސް ނިހާދުގެ ބިރުވެރި ހިޔަނި އޭނާގެ ދިރިއުޅުމުން ފެއްސިގެން ނުދާނެކަން އެއީ ޔަޤީންކަމެކެވެ.\nފިރާޝާއަކީ އުތުރުގެ އަތޮޅަކަށް ނިސްބަތްވާ އަންހެނެކެވެ. ނިހާދުއާ ބައްދަލުވީ މާލެއިންނެވެ. ދެމީހުންގެ މެދުގައި ރަހުމަތްތެރިކަން އުފެދި އެ ގުޅުން ލޯތްބަށް ބަދަލުވުމުން ދެމީހުންވެސް ބޭނުންވީ ވީ އެންމެ އަވަހަކަށް ކާވެނި ކުރާށެވެ. އެކަމަށް ހުރަސް އެޅީ ފިރާޝާގެ މައިންބަފައިންނެވެ. ސަބަބަކަށް ވީ ނިހާދު ދެކުނުގެ އަތޮޅަކަށް ނިސްބަތްވުމެވެ. ޒަމާނުންސުރެއް އެ އަތޮޅަކީ މީހުން ނުބައިކަމަށް މަޝްހޫރުކޮށްފައިވާ އޮންނަ އަތޮޅެކެވެ. ފިރާޝާއަށް އެ ބޯދާ ޤަބޫލުކުރުންތައް ވީ ޖޯކަކަށެވެ. ނަތީޖާއަކަށްވީ މައިންބަފައިންގެ ނުޤަބޫލުގައި އެ ދެމީހުން ކާވެނިކުރުމެވެ. އެ ހިސާބުން އާއިލާއިން ފިރާޝާއާ ދެމެދު އޮތް ހުރިހާ ގުޅުމެއް ކަނޑާލީއެވެ.\nމިއަދު ފިރާޝާއަށް ޝަކުވާކުރާނެ ޖާގައެއް ނެތެވެ. އޭނާއަށް ލިބެމުން އެދަނީ އޭނާއަށް ހައްޤު ސަޒާކަމުގައި ޤަބޫލުކުރެއެވެ. ކާވެނީގެ ކުރީކޮޅުގައި ނިހާދު ވަރުގެ އޯގާތެރި ފިރިއެއް ނެތެވެ. ނަމަވެސް ނިހާދުގެ ހިތުގައި ފިރާޝާގެ މައްޗަށް އޮތް ލޯބި ކަފުނަށް ލެވިގެން ދިޔައީ ރީޝާ ލިބުނު ފަހުންނެވެ. ރީޝާގެ ސަބަބުން ނިހާދުގެ މިޒާޖަށް އެހާބޮޑު ބަދަލެއް އައީ ކީއްވެގެން ހެއްޔެވެ؟\nނިހާދު ނުކުމެގެން ދިޔައެވެ. ފިރާޝާ ކަރުނަ ބާލަމުން ތިރިވީ އަލަމާރީ ބުޑަށެވެ. މަޑުމަޑުން ދޮރު ފަތުގައި ކަންފަތް ޖައްސައިލިއެވެ. ރީޝާއަށް ގޮވައިލިއެވެ. ޖަވާބެއް ނައެވެ. ރީޝާގެ ހިލަމެއްވޭތޯ ފިރާޝާ ސަމާލުވެލިއެވެ. ނޭވާ ހިފަހައްޓައިލަމުން ދެލޯ މަރައިލިއެވެ. ރީޝާގެ އަވަސް ނޭވާގެ އަޑު ކަންފަތުގައި ޖެހުނެވެ. ރީޝާ އަނގައިން ނުބުނެ އިން ސަބަބު ފިރާޝާއަށް ވިސްނުނެވެ.\n"ދަރިފުޅާ! ބައްޕަ ގޮއްސި." ފިރާޝާ ބުންޏެވެ.\nރީޝާގެ ގިސްލުމުގެ އަޑު އިވުނީ ދެނެވެ. ފިރާޝާގެ ދެލޮލަށް ބާރުވެގެން ދިޔައެވެ. ކަރުނައިގެ މުތީތަކުން ދެލޯ ފުރުނެވެ.\n"ދަރިފުޅާ! މަންމައަށް މާފުކުރޭ!" ފިރާޝާއަށް ބުނެވުނީ އެވަރަށެވެ. ދެލޮލަށް ނުކުޅަދާނަވެގެން ކަރުނަތައް އޮހިގަތުމާއެކު އަނގަމަތީ އަތްއަޅައިލަން މަޖުބޫރުވީއެވެ.\nއެއީ ފިރާޝާ މާފަށް އެދުނު ފުރަތަމަ ފަހަރެއް ނޫނެވެ. ނިހާދުގެ އަނިޔާވެރިކަން ރީޝާ ތަހައްމަލުކުރަންޖެހޭ ކޮންމެ ދުވަހެއްގެ އާދައެވެ. އެފަދަ ދުވަސްތަކުގައި އެ ދުލުން ބޭރުކުރާ މާނަ ފުން ލަފުޒުތަކެކެވެ. މަންމައާއި ބައްޕަގެ މެދުގައި ހައިޖާނު އުފެދިގެން އުޅޭ ސަބަބެއް ރީޝާއަކަށް ނޭނގެއެވެ. އޭނާއަށް އަނިޔާ ލިބެމުން ދިޔައީ މަންމަގެ ސަބަބުންކަމެއް ޅަ ސިކުނޑިއަކަށް ނުވިސްނެއެވެ. ވިސްނާލެވުންނަމަ އެނގުނީހެވެ. އެ ސަބަބު މޭރުންވާވަރުގެ ވާހަކަތައް ބައްޕަ ބުނެފައިވީތީއެވެ.\nމެންދުރުވީއިރު ވެސް ރީޝާ އިނީ އަލަމާރީގެ ތެރޭގައި ހައްޔަރުވެފައެވެ. ނިހާދު ގެއިން ނުކުމެގެން ދިޔަ ގޮތަށް ޚަބަރެއް ނުވެއެވެ. ގެއަކަށް ނާދެއެވެ. ގޭ ދޮށު ކުދިން ފޮނުވައިގެން ނިހާދު ފެނޭތޯ ފިރާޝާ މަސައްކަތްކުރިއެވެ. އެހެނަސް ކާމިޔާބެއް ނުވިއެވެ. އިރުއިރުކޮޅުން ފިރާޝާ ބޭރަށް ނުކުމެއެވެ. ކޮޓަރިއަށް ވަދެ ރީޝާއާ ވާހަކަ ދައްކައެވެ. ބަނޑުހައިވޭތޯ ސުވާލުކުރެވެ. ބިރު ނުގަތުމަށް އެދެއެވެ. ބައްޕަ އަންނަނީކަމުގައި ބުނެ ދޮގު ހަދައެވެ. އެހެނަސް އިރުއޮއްސުނުއިރު ވެސް ނިހާދެއް ނައެވެ.\nއޮއްސެމުންދިޔަ އިރަށް ބަލަހައްޓައިގެން ފިރާޝާ ހުއްޓެވެ. ފެންކަޅިވެފައެވެ. ގޮތް ހުސްވެފައެވެ. ހިތަށް އެރިއެވެ. އިރު އޭގެ ވާޖިބު އަދާކޮށްފައި އޮއްސިގެންދަނީއެވެ. ހަޔާތުން ބޭކާރު ދުވަހެއް ވޭތުވީއެވެ. އޭނާ ވެއްޓިފައިވާ އަނދިރި ވަޅުގަނޑުން ސަލާމަތްވާނީ ކޮން ދުވަހަކުން ހެއްޔެވެ؟ އޭނާއާއި ދަރިފުޅަށް ހަމަޖެހިލައިގެން އުޅެވޭނެ ދުވަހެއް އަންނާނެ ހެއްޔެވެ؟ އެ ދިރިއުޅުމުން އޭނާއަށް އޮތީ ކޮން އުފަލެއް ހެއްޔެވެ؟ ވޭނާއި ހިތްދަތިކަން ނޫނީ ނެތެވެ. އެވަރުންވެސް ކެތްތެރިކަމުގެ ސާލު އޮޅައިގެން އޭނާ ހުންނަނީ ކީއްވެގެން ހެއްޔެވެ؟ ފިރާޝާ ހިތާހިތުން ނިހާދަށް އެތިވަރުގޮވަމުން ގެއަށް ވަނުމަށް އެނބުރިލި ވަގުތު ރާއިދުގެ އަޑުއިވުނެވެ. ރާއިދަކީ އަވަށްޓެރިއެކެވެ.\n"ކޮބާ އެމަންޖެ." ރާއިދު އެހިއެވެ.\nފިރާޝާ ނިކަން އަވަސްއަވަހަށް އެސްފިޔަ ޖަހައިލިއެވެ. ކަރުނަތައް ދިރުވައިލިއެވެ. ތުންފަތުގައި މަސްނޫއީ ހިނިތުންވުމެއް "ކުރަހައިގެން" އެނބުރުނެވެ.\n"އެމަންޖެ މިއަދު.." ރާއިދަށް ޖަވާބުދޭން ހުޅުވާލި އަނގަ ބަންދުކުރީ ރާއިދުގެ ސުވާލެވެ. ފިރާޝާގެ ޒަހަމުވެފައިވާ މޫނު ފެނުމުން ރީޝާއަށް ބޮޑުކަމެއް ވެއްޖެކަން ރާއިދަށް ޔަޤީންވީއެވެ.\n"ނިހާދު! އެ މަންޖެއަށް ކިހިނެއް ހެދީ؟" ރާއިދު ސުވާލު ތަކުރާރުކުރިއެވެ.\nފިރާޝާގެ އަނގަބަންދުވިއެވެ. ލޮލުގައި ރައްކާކުރި ކަރުނަ ފުނިޖެހެންފެށީ އެނގުމެއްނެތިއެވެ. ރާއިދަށް އޮޅުވައިލާކަށް ފިރާޝާ މަސައްކަތެއް ނުކުރެއެވެ. އަވަށްޓެރިންނަށްވުރެ ބޮޑަށް ނިހާދުގެ ހަޤީޤަތް އެނގޭނެ ބަޔަކު ނުހުންނާނެއެވެ. ފިރާޝާއަށް ބުނާނެ އެއްޗެއް ނުވިސްނިގެން ރޮއެ ގަނެވުނީއެވެ.\n"އަލަމާރީގައި." ފިރާޝާގެ އަޑުވެސް ތުރުތުރުއަޅައެވެ. ރާއިދުގެ ދެލޯ ބޮޑުވެގެންދިޔަ މަންޒަރު ފެނުނެވެ. ދެވަނަ ސިކުންތުގައި އެ ދެލޮލުން ރުޅިވެރިކަން ފެނުނެވެ. އަނގައިން ނުކުތް ނުރުހުމުގެ އަޑާއިއެކު ރާއިދު ގެއަށް ވަދެގެން ދިޔައެވެ.\nރާއިދު އަލަމާރީގެ ދޮރުފަތް ހަލާކުކޮށްލަން އުޅުނުއިރު ވެސް ފިރާޝާގެ ހިޔާލު ހުރީ ދެކަފިވެފައެވެ. ނިހާދުގެ އިޒުނަނެތި ރީޝާ އަލަމާރިން ނެރެފިނަމަ ދެންވާނީ ކިހިނެއް ހެއްޔެވެ؟ މާޒީއަށް ބަލައިފިނަމަ، އެފަދަ ހާލަތުގައި ރީޝާއަށް ލިބޭ ހަސްކާ ބޮޑެވެ. އެހެނަސް މިވަގުތު އެކަމާ ވިސްނަންޖެހޭ ހެއްޔެވެ؟ އޭނާއަށް ދަރިފުޅަށްވުރެ މުހިންމީ ނިހާދު ހެއްޔެވެ؟ ދަރިފުޅު ހައިބަނޑަށް ހުންނަތާ 24 ގަޑިއިރު ވަނީއެވެ. ހައިހޫނުކަމާއި ބިރުވެރިކަންމަތީގައި އެ އިންނަނީ އޭނާ ބަނޑުއަޅައި ވިހޭ ދަރިފުޅެވެ. އެވަރުން ވެސް ވިސްނަންވީ ނިހާދުއާ މެދުގައި ހެއްޔެވެ؟ މައިވަންތަކަމުގެ ކުލުނޭ ބުނާ އެއްޗެއް ހިތުގައި ނެތީ ހެއްޔެވެ؟ ފިރާޝާ އަމިއްލަ ނަފުސަށް އަޑުލިއެވެ. އޭނާއަށް މުހިންމީ ރީޝާކަމަށް ސިކުނޑިއަށް ވިސްނައިދިނެވެ. ފަހުން ނަގާ ރާޅު ބޮޑުވި ނަމަވެސް ފަރުވާލެއްނެތެވެ. މިހާރުވެސް އެ ދަރިފުޅުގެ މަޑު ގިސްލުމުގެ އަޑުން އެ ހިތްވަނީ ކުދިކުދިވެފައެވެ.\nވަރަށް ފަސޭހަކަމާއެކު ރާއިދު ދޮރުފަތުގެ ތަޅު ހަލާކުކޮށްލިއެވެ. އޭނާ ދެކަކޫ މައްޗަށް ތިރިވެ، ރީޝާ އުރާލިއެވެ. އޭރުވެސް ގިސްލައި އަޑު މަޑުން ނަމަވެސް އިވެމުންދިޔައެވެ. ފިރާޝާ ހުރީ ނޭވާ ހިފަހައްޓައިލައިގެންނެވެ. ރީޝާގެ މޫނަށް ބަލަންވެސް ލަދުގަނެފައެވެ. މަންމައަކަށްވެ ހުރެ ދަރިފުޅުގެ ހިމާޔަތަށް އެއްވެސްކަމެއް ނުކުރެވުނީތީއެވެ. ދަރިފުޅުގެ ބަލިކަށި އަޑުން "މަންމާއޭ" ބުނި އަޑުއިވުނެވެ. ފިރާޝާއަށް އިސްއުފުލާލެވުނުއިރު ދެވަނަ ފަހަރަށް އެއަޑު އިވިއްޖެއެވެ. އެ މޫނުން ފެންނަނީ ވަރުބަލިކަމެވެ. ބަލިކަށިކަމެވެ. މުޅި ކުއްޖާވަނީ ދަލުން ފެންވެރިފައެވެ. ތުންފަތުގައި ތުރުތުރުލުމެވެ. ނޭފަތުން ފައިބަމުންދިޔައީ ކުލައެއް ނެތް އޮލަ ދަވައެކެވެ. ދެލޮލުގައި ވަނީ ޝަކުވާއާއި ހިތާމައެވެ. މަންމަ އަހަންނަށް އެހީނުވީ ކީއްވެގެންތޯ އަހާކަހަލައެވެ. އޭނާއަށް އެ މައުސޫމު މޫނަށް ބަލަހައްޓައިގެން ހުރެވުނީ ސިކުންތު ކޮޅަކުއެވެ. ދުވެފައި ގޮސް ރާއިދުގެ އަތުން ރީޝާ ޖަހައިގަތެވެ. ގަޔާލައި ބޮނޑިކޮށްލިއެވެ. އަޑުންއަޑު ނަގައި ރޮއެގަތީ ދެނެވެ. އޭނާ މާފަށް އެދުނެވެ. ރީޝާގެ ބުރިކަށިމަތީ ފިރުމަމުންނެވެ. އޭނާގެ ނަފްސަށް ލިބުނު ހިތްހަމަޖެހުމާއެކު ރާއިދާ ދިމާއަށް ބަލައިލެވުނީ ޝުކުރުވެރިކަމާއެކުއެވެ.\nރާއިދަށް ހުރިހާ ހަޤީޤަތެއް އެނގެއެވެ. ނިހާދުގެ ފަރާތުން އެ ދެމައިންނަށް ލިބޭ އަނިޔާއެވެ. ގެވެށި އަނިޔާއެވެ. ފިރާޝާ އާއިލާއާއި އެއްވެސް ގުޅުމެއްނެތުމުން އެ އަނިޔާތަކަށް ކެތްތެރިވަމުންދާ މިންވަރެވެ. ފިރާޝާ އިތުރު ގޮތެއް ހޯދަންވެއްޖެކަމަށް ރާއިދު އަބަދުވެސް ބުނެއެވެ. ނިހާދު އިސްލާހު ވާން ބޭނުން ނުވާކަން ރާއިދަށް އެނގޭތީއެވެ. ރާއިދު ހުރީ އެހީތެރިކަމުގެ އަތްދިއްކޮށްގެންނެވެ. ނަމަވެސް ފިރާޝާ އެ އަތުގައި ހިފާކަށް ބޭނުމެއް ނުވެއެވެ. އެހާ ހިތްވަރެއް އޭނާގެ ނެތެވެ. ދެންވެސް ދައްކަން އޮތީ އެ ވާހަކައެވެ. އެ މޫނުން އެ ހިތުގައިވި ޝަކުވާތައް ފިރާޝާއަށް ފެނުނެވެ. އޭނާ ދެއަތަށް ބޯ ހޫރުވައިލިއެވެ. އެ ވާހަކަ ނުދެއްކުމަށް އެދުނެވެ. ދޭން އޮތީ އެންމެ ޖަވާބެކެވެ. އެއީ އޭނާއަށް ހައްޤު ސަޒާއެވެ.\n"އެންމެ ރަނގަޅު. ރީޝާއަށް ތި ލިބެނީ އޭނައަށް ހައްޤު އެއްޗެއްތަ؟" ރާއިދު އެހިއެވެ. ކުޑަކޮށް ހިތްހަމަނުޖެހިފައެވެ.\n"މިގަޑިއަކު ނޫން." ފިރާޝާ އާދޭހާއެކު ބުންޏެވެ. "މިގަޑިއަކު ނޫން. ތި ވާހަކަ ނުދައްކާ. ބޭކާރު ކަންކަންކޮށްގެން މުޅި ރަށަށް ބޭޒާރުވުންނޫންކަމެއް ނުވާނެ. ރާއިދުވެސް އަހަންނަށް ހެވެއް އެދެންޏާ މިކަންކަން ނުފެންނަ ކަމަށް ހަދާ. މިރަށުގެ އެހެން މީހުންފަދައިން."\nފިރާޝާ އިންތިހާއަށް ނިހާދުދެކެ ބިރުގަނެއެވެ. ޖެހިލުންވެއެވެ. އެހެންނަމަވެސް މީގެކުރިން ވަނީ ރާއިދުގެ ހިތްވަރުގެ ބަސްތަކުން ހިތްވަރު ހޯދައިގެން ނިހާދުގެ ވާހަކަތައް ކަމާބެހޭ މުއައްސަސާތަކާ ހިއްސާކޮށްފައެވެ. ވީ ފައިދާއެއް ނެތެވެ. ގޭގައި އުޅޭ މީހުންގެ އަދަދާއި، ކެއިންބުއިމަށް ރުފިޔާ ޚަރަދުކުރާ މީހަކީ ކާކުތޯ ބެލުންފަދަ ބޭކާރު ސުވާލުތައްކުރުމަށްފަހު އެމީހުން ނުކުމެގެންދަނީއެވެ. މައްސަލަ ތަޙްޤީޤުކުރާނެކަމަށް ބުނެ އުންމީދުތަކެއް ދީފައެވެ. އޭގެ ފަހުގައި ލިބެނީ ނިހާދުގެ އިންޒާރުތަކެވެ. މައްސަލަ ނެގުމަށް މަޖުބޫރުކުރާވަރު އޭނާ ކުރެއެވެ. ދަރިފުޅު މަރާލާނެކަމުގެ އިންޒާރުދެއެވެ. އެންމެފަހުން ގޮތް ހުސްވެގެން ފިރާޝާ ހަތިޔާރު ބަހައްޓައިއިރުވެސް އެބުނާ "ތަޙްޤީޤެއް" ނުނިމެވެ. ނިމެންޖެހޭނެ ސަބަބެއްވެސް ނެތެވެ. އެތަންތަނުގައި ވެސް ތިބީ ނިހާދު މިތުރުންނެވެ. އެމީހުންގެ ދެލޮލަށް ފިރާޝާގެ ކެކުޅުންތަކެއް ނުފެންނާނެއެވެ.\n"މަ ޤަބޫލެއްނުކުރަން ފިރާކުރީ ތިހާވަރުކުރަންޖެހޭވަރުގެ ބޮޑުކުށެއްކަމަކަށް." ރާއިދު ނުކުމެގެން ދަމުން ބުނެލިއެވެ.\n"ރާއިދަށް ނޭނގެނީ. ރާއިދަށް ތި އެނގެނީ ވާހަކައިން އެއްބައި." ފިރާޝާ މަޑުމަޑުން ބުންޏެވެ.\nރާއިދު ދިޔުމުން ފިރާޝާ އަވަސްވެގަތީ ރީޝާއަށް ކާއެއްޗެއް ދިނުމަށެވެ. ކާނީ ކޯއްޗެއްތޯ ސުވާލުކުރުމުން ރީޝާ ތުން ބޮޑުކޮށްލައިފައި ނުކާނަމޭ ބުނެލިއެވެ. އެހެންނަމަވެސް ފިރާޝާ ބަތާއި ގަރުދިޔަ މޮޑެގެން ގެނެސްދިނުމުން ރީޝާ ދެކޮޅެއް ނުހެދިއެވެ. ބަސް އަހައިގެން އިނދެ އެއްވެސް ޝަކުވާއެއް ނެތި ބަތްތަށި ހުސްކޮށްލިއެވެ.\nބޭރު ދޮރު ހުޅުވި އަޑު އިވުނީ ފިރާޝާ ތަށި ދޮންނަން އިސްކުރު ކައިރީ ހުއްޓައެވެ. ނިހާދުގެ މަތިން ހަނދާންވުމާއެކު ނުހަނު ބާރަށް ހިތް ތެޅެންފެށިއެވެ. ތަށި ސިންކު ތެރެއަށް ދޫކޮށްލައިފައި ތަންކޮޅެއް ދުރުގައި ހުރި ރީޝާގެ އަތުގައި ހިފައިލެވުނެވެ. ހާސްވެފައި ހުރެއެވެ. އެ މޫނުގައި ވީ ކަންބޮޑުވުމާއި ބިރުވެރިކަމެވެ. ނޭވާލާން ހަނދާންނެތިފައި ހުއްޓައި ނިހާދުގެ އަޑު ކަންފަތުގައި ޖެހުނެވެ. ނިހާދުގެ ފިޔަވަޅު އަޑު ވެސް އިވުނެވެ. ފިރާޝާ އަވަސް އަވަހަށް ބަދިގެ ދޮރާ ނިވާވެލިއެވެ. ރީޝާ ހުރީ މަންމަގެ ހެދުމުގެ ފަސްބައިގައި ހިފަހައްޓައިގެންނެވެ. މަންމަގެ ފަހަތަށް ވަދެ ހިމާޔަތް ހޯދައިގެންނެވެ.\nނިހާދުގެ ހިޔަނި ބަދިގެ ތެރެއަށް އެޅުނު މަންޒަރު ފިރާޝާއަށް ފެނުނެވެ. ދެލޯ މަރާ ބާރުކޮށްލެވުނީ ހިތާއިހިތުން ރީޝާ ސަލާމަތްކޮށްދެއްވުމަށް އެދެމުންނެވެ. ނިހާދުގެ ބާރުގަދަ އަޑު ކަންފަތް ބުޑުގައި ގުގުމާލިއެވެ. ލިބުނު ސިހުމާއިއެކު ފިރާޝާގެ އަނގައިން އާހެއްގެ އަޑު ނުކުތެވެ. ވަގުތުން އަނގަމަތީ އަތް އަޅާލެވުނެވެ. ނަމަވެސް އޭރު ވަނީ ވަގުތު ފާއިތުވެފައެވެ. ނިހާދު ބަދިގެ ތެރެއަށް ބޯ ދިއްކޮށްލަމުން ދޮރުގައި އަތް ޖައްސައިލިއެވެ. ފިރާޝާގެ ފައިތިލަ ދޮރުގެ ތިރިން ނިހާދަށް ފެނުނެވެ. އެޔާއެކު އަތުގައި ހުރި ބާރެއްލައިފައި އެ ދޮރު ފަހަތަށް ކޮށްޕައިލިއެވެ. ފިރާޝާއަށް ބާރަށް ރޮއެ ގަނެވުނީއެވެ.\n"ހެޔޮނުވާނެ. ރީޝާއަށް ގޮތެއް ނުހަދާތި." ކުއްލިއަކަށް ދޮރު ނިވަލުން ނުކުމެ، ނިހާދުގެ ފައި ބުޑަށް ފިރާޝާ ތިރިވިއެވެ. "ނިހާދު ބުނި ކޮންމެ ގޮތެއް ހަދާނަން. އެ މަންޖެއަށް ގޮތެއް ނުހަދާތީ. އަހަރެން އެއްވެސް ޝަކުވާއެއް ނުކުރާނަން. ހެޔޮނުވާނެ."\nއެ އާދޭސްތަކުގައި ނިހާދު ޖެހީ ކޮޅުފައިންނެވެ.\n"ކަލޭ މަ ބުނާގޮތް ހަދާނަމަ، މި ސުންޕާ ކުއްޖާގަނޑު އަދިވެސް އޮންނާނީ މަ ބެހެއްޓިތަނުގައި. ބޭކާރު ވާހަކަ ނުދައްކާ ރައްކާވޭ."\nރީޝާގެ އަތުގެ މުލައްދަނޑީގައި ނިހާދު ހިފިއެވެ. ރީޝާ ރޯން ފެށިއެވެ. މަންމައަށް ގޮވަމުންނެވެ. ފިރާޝާ ހިފީ އަނެއް އަތުގައެވެ. އަނެއްކާވެސް އާދޭސް ކުރަންފެށިއެވެ. ބުނި ކޮންމެ ގޮތެއް ޝަކުވާއެއް ނެތި ކުރާނެކަމަށް ވަޢުދުވިއެވެ. އެހެނަސް ނިހާދު ހުރީ މާކުރިންވެސް ނިންމުން ނިންމައިގެންނެވެ. ފިރާޝާއަށް ރަނގަޅު ފިލާވަޅެއް ލިބޭވަރުގެ އަދަބެއް ދިނުމަށް ނިންމައިގެންނެވެ. ފިރާޝާގެ އަތް ގަދަކަމުން ރީޝާގެ އަތާ ވަކިކުރުމަށްފަހު، އެ މޫނު މައްޗަށް ބާރުގަދަ އެތިފަހަރެއް ވިހެލިއެވެ.\n"ތި އަނގައިން ޗުއްޕު ބުންޏަސް މި ކުއްޖާގަނޑުގެ ފުރާނަ ދަމައިގަންނާނަން." ނިހާދު އިންޒާރު ދިނެވެ.\nފިރާޝާ ހުރި ފިޔަވަޅު މައްޗަށް ގާވީއެވެ. ނިހާދަކީ އެއްވެސް ކަމެއް ކުރަންޖެހިލުންވާނޭ މީހެއްނޫންކަން އޭނާ ދަނެއެވެ. އޭނާގެ ސަބަބުން ދަރިފުޅަށް އެވަރުގެ ބޮޑު އަދަބެއްދޭކަށް ނުކެރޭނެއެވެ. ދަރިފުޅާ ވަކިވާކަށް ހިތެއް ނޭދުނެވެ. މަންމައަށް ދިން އިންޒާރުގެ ބިރުވެރި ރަނގަބީލު ރީޝާގެ ހިތުގައިވެސް ޖެހިއެވެ. ވަގުތުން އެ ކުއްޖާ ވެސް ހިމޭންވީއެވެ. ފިރާޝާ ގަބުވެފައި ހުއްޓައި، ނިހާދު ރީޝާ ގޮވައިގެން ނުކުތީ ގޯތީގެ ބިއްފަޅިއަށެވެ.\nއިރުކޮޅަކުން ނިހާދު އައިއިރުވެސް ފިރާޝާ ހުރީ ހުރި ފިޔަވަޅު މަތީގައެވެ. ނިހާދު ގޭތެރެއަށް ވަނުމަށް ދިޔުމުން، ފިރާޝާ އުޅުނީ ރީޝާގެ ޚަބަރެއް ބަލަން ދާށެވެ. އެކަމަށް ހުރަސް އެޅީ ނިހާދެވެ. ނިހާދު އަމުރުކުރީ އޭނާގެ ފަހަތުން އައުމަށެވެ. ހިތާއި ދެކޮޅަށް ނަމަވެސް ފިރާޝާއަށް މަޖުބޫރުވީ ނިހާދުގެ ފަހަތުން ދިޔުމަށެވެ. ގޭތެރެއަށް ވަންއިރު ފެންޑާގައި ޒުވާން ފުރައިގެ ފިރިހެނަކު އިނެވެ. އެ ޒުވާނާ ގޮވައިގެން ފިރާޝާ ވަނީ ކޮޓަރިއަށެވެ. ރީޝާއަށް ޓަކައި އޭނާއަށް އެ ދިރިއުޅުން އުޅެން މަޖުބޫރެވެ.\nބޮޑު ބަނބުކެޔޮ ގަސްދޮށް ވަނީ ކޮކާ ހަނދުވަރުން ޖަރީވެފައެވެ. މުޅި ހިސާބުގައި ގަސްތައް ގިނަވުމުން ފެންނަނީ ނާމާންގޮތަކަށެވެ. ގެޔާއި އިންވެގެން ހުރީ ބޮޑު ކެޔޮފީންޏެކެވެ. ޖެހިގެން ހުރި ޖޭމުގަހެކެވެ. އެ ގަހާއެކު ރީޝާގެ އުނަގަނޑުވަނީ ބަނދެފައެވެ. ދެއަތް ފުރަގަހަށް ގެންގޮސް ކަސްތޮޅު އަޅުވައިފައެވެ. އައްސައިފައިވާލެއް ބާރުކަމުން އަތުގެ ކުޑަ ހުޅާ ހިސާބުގައި ދިލަ ރިހުމެއް އުފެދިފައިވެއެވެ. އެހެނަސް އެ ރިހުމަށްވުރެ އޭނާގެ ހިތުގައި ވަކި ހިއްޕައިލައިފައިވާ ބިރުވެރިކަން ބޮޑެވެ. ވަށައިގެންވާ އަނދިރިކަމުން އެ ހަށިގަނޑުގައި ރޫރޫ އަޅަމުންދިޔައެވެ. އެވަރުންވެސް ދެތުންފަތް ފިއްތައި ބާރުކޮށްގެން ހުރީ އަޑެއް ބޭރު ނުކުރެވޭތޯއެވެ. ރުއިމުގެ އަޑު އިވިއްޖެނަމަ މަންމަ މަރާލާނެކަމަށް ބައްޕަ ވަނީ އިންޒާރުދީފައެވެ. މަންމައަށްޓަކައި ހިތްވަރުކުރަން މަޖުބޫރެވެ.\nކުއްލިއަކަށް އެއްޗެއް ބިން މައްޗަށް ވެއްޓި ޖެހުނު އަޑު އިވުނެވެ. ރީޝާ ސިހިފައި ބަލައިލީ ކުރިމަތިން ފެންނަ ހުރި ކެޔޮ ފީންޏަށެވެ. އަޑުއައީ އެދިމާއިންނެވެ. ގަސްތަކުތެރެއިން އެއްޗެއް ނުކުމެގެން ދުއްވައިގަތްހެން ހީވިއެވެ. އެއީ އޭނާއަށް ހީވި ގޮތެއް ހެއްޔެވެ؟ ވަރަށް ބާރަށް ބުޅަލެއް ހޭރިގަތް އަޑުއިވުނެވެ. ރީޝާގެ މޭގަނޑު އަނގަޔަށް ނައީ ކިރިޔާއެވެ. ދެލޯ ބޮޑުކޮށްގެން ގަސްތަކު ތެރެއަށް ނަޒަރު ސީދާކޮށްލައިގެން ހުއްޓައި ރީޝާގެ ނަމުން މީހަކު ގޮވައިލިއެވެ. އެ އަޑު އައީ ސީދާ ކަންފަތް ބުޑުންނެވެ. އޭނާގެ މުޅިގައިން ހީބި ނަގައިގެން ދިޔައެވެ. ދެލޯ މަރާ ބާރުކޮށްލެވުނީ މަންމައަށް ގޮވައިލަމުންނެވެ. ރީޝާ ތުރުތުރު އަޅަންފެށިއެވެ. ދެވަނަ ފަހަރަށް އެ އަޑު އިވުމާއެކު އޭނާ ދެލޯ ހުޅުވައިލީ ލަސްލަހުންނެވެ. ބިރުން ހުރެއެވެ. އެޔާއެކު ކުރިމަތިން ފެނުނު މަންޒަރުން ފުރާނަ އުދުހިގެން ދިޔަ ކަހަލައެވެ. ހަތަރެސް ފަޔަށް ފިނިވެގެން ދިޔައެވެ. ގަތް ބިރެއްގެ ސަބަބުން ވަރަށް ބާރަށް ހަޅޭލަވައިގަނެވުނެވެ. އައްސާފައިވާ ފޮތިގަނޑަށް ކުއްލިއަކަށް ދޫވެގެންދިޔަހެން ރީޝާއަށް ހީވިއެވެ. ދެންވީ ގޮތެއް ނޭނގުނެވެ.\n*ތިންވަނަ ބައި ހޮނިހިރު ދުވަހު*\nއޭޕްރީލް 28, 2020 02:07\nޢިންތިޒާރުގަ ތިންވަނަ ބަޔަށް، ވ ފުރިހަމަ މި ބައިވެސް، ގުޑް ލަކް ♥\nއޭޕްރީލް 28, 2020 09:15\nވަރަށް ރީތި.... ???????


Addu gai mask elhun majubooru, idhaara thakun ves ijaaba eh nudhey! – adduLIVE\nއައްޑޫގައި މާސްކު އެޅުން މަޖުބޫރު، ގިނަ ބަޔަކު އިޖާބައެއް ނުދޭ!\n1 Nov 06, 2020, 21:00 އަހުމަދު ނަސޫހް\nގދ. އަތޮޅު ކަންސިލްގެ ޓީމުން އައްޑޫ ސިޓީ ކައުްނސިލާއެކު ތަރައްގީ ކުރެވިފައިވާ ގޮނޑުދޮށްތައް ބަލާލަނީ. މާސްކު އެޅުން މަޖުބޫރުކޮށްފައިވި ނަމަވެސް ގިނަ ބަޔަކު މާސްކު ނާޅާ ތިބިކަން ފާހަގަކޮށްލެވޭ. ފޮޓޯ: އައްޑޫ ސިޓީ ކައުންސިލް\nއައްޑޫ ސިޓީގެ ގެސްޓު ހައުސްއަކަށް ރާއްޖެއިން ބޭރުން ފަތުރުވެރިއަކު އައުމާ ގުޅިގެން ނޭޝަނަލް އެމަޖެންސީ އޮޕަރޭޝަން ސެންޓަރ(އެންއީއޯސީ) އިން ވަނީ ކޮވިޑް-19 ފެތުރުން ކޮންޓްރޯލް ކުރުމަށް އައްޑޫގައި މާސްކު އެޅުން މަޖުބޫރުކޮށްފައެވެ.\nބޭރުތެރޭގައި އުޅޭއިރު ހުރިހާ އެންމެން ވެސް މާސްކު އަޅަން އެންގިފައިވި ނަމަވެސް އައްޑޫގައި މިމަންޒަރު ފެންނަ ތަނެއް ނުފެނެއެވެ. އާންމު ރައްޔިތުންގެ ތެރެއިން ވެސް މާސްކު އަޅަނީ މަދު ބަޔެއްކަން ފާހަގަކޮށްލެވޭ އިރު އިދާރާތަކުގައި މަސައްކަތް ކުރާ ފަރާތްތަކުން ވެސް ބޭރު ތެރޭގައި އުޅޭއިރު މާސްކު ނާޅާ ކަން ފާހަގަކޮށްލެވެއެވެ.\nއެގޮތުން މިއަދު، ގދ. އަތޮޅު ކައުންސިލްގެ ޓީމެއް އައްޑޫ އަށް ކުރި ޒިޔާރަތެއްގައި ފޭދޫ ރަށިކެޑެ ބީޗާއި އައްޑޫގެ އިތުރު ބައެއް ގޮނޑުދޮށް ސަރަހައްދު ބަލާލުމަށް ދިޔައިރު އެ ޓީމުގެ ބައެއް މެމްބަރުން ވެސް ތިބީ މާސްކު ނާޅައެވެ.\nކައުންސިލްގެ ފޭސްބުކް ޕޭޖުގައި ޝާއިއުކުރި ފޮޓޯތަކާ ގުޅޭގޮތުން ބައެއް މީހުން ސޯޝަލް މީޑިޔާގައި ޚިޔާލު ފާޅުކުރަމުން އަންނައިރު، މި ޓީމުން މާސްކު ނާޅާ ތިބީ އައްޑޫގައި މާސްކު އެޅުން މަޖުބޫރުކަން ނޭނގޭތީތޯ ނުވަތަ އައްޑޫ ސިޓީ ކައުންސިލުން އެގޮތަށް އިރުޝާދު ދީފައި ނުވާތީތޯ ސުވާލު އުފައްދާފައެވެ.\nރާއްޖޭގެ ހީނަރުވެފައިވާ އިގްތިސޯދަށް ބާރުވެރިކަމެއް ގެނެސްދޭން ސަރުކާރުން ވަނީ ފަތުރުވެރިންނަށް އަލުން ރާއްޖެއަށް މަރުހަބާ ކިޔައި، ރާއްޖެ އަންނަ ފަތުރުވެރިން ގިނަ ކުރުމަށް ބޮޑެތި މަސައްކަތްތަކެއް ކުރަމުންނެވެ.\nނަމަވެސް ފަތުރުވެރިން ގެނަޔަސް ކޮވިޑް-19 ފެތުރުން ހުއްޓުވުމަށް ސަރުކާރާއި އެޗްޕީއޭ ކުރަމުން އަންނަ މަސައްކަތަށް ހުއްޓުމެއް ގެނެސްފައެއް ނުވެއެވެ. ކޮވިޑް ފެތުރުން ކޮންޓްރޯލް ކުރުމަށް އަޅަން ޖެހޭ ފިޔަވަޅުތައް ކޮންމެ ދުވަހަކު އެޗްޕީއޭ އިން ވަނީ އެކި ޒަރިއްޔާތަކުން ރައްޔިތުންނަށް ހަނދާން ކޮށްދެމުންނެވެ.\nމިވަގުތު އައްޑޫގައި ކޮވިޑް ކޮންޓްރޯލް ވެފައި އޮތަސް، ރައްޔިތުން ފަރުވާތެރިކަން ކުޑަ ނުކުރުމަކީ މިބަލި ފެތުރުނަ ނުދިނުމަށް ކުރަން ޖެހޭ އެންމެ ބޮޑެ މަސައްކަތެވެ. އެޗްޕީއޭގެ ގަވާއިދުތަކަށް ބޯލަނބައި ރައްޔިތުން ބޭރަށް ނިކުތުމުގައި މާސްކު އެޅުމާއި ގިނަ ގިނައިން އަތް ދޮވެ ސެނިޓައިޒް ކުރުމަށް އިސްކަން ދޭން ޖެހެއެވެ.


Veterans Cup: Group ge 1 vana team ge gothugai Maziya2vana burah - vNews.mv\nވެޓެރަންސް ކަޕް: ގްރޫޕްގެ އެއް ވަނަ ޓީމުގެ ގޮތުގައި މާޒިޔާ ދެ ވަނަ ބުރަށް\nމުހައްމަދު ޝާން އަބްދުﷲ 19 June 2016, 11:24\nމޯލްޑިވްސް ސޮކަ މޭޓްސް އިން އިންތިޒާމްކޮށްގެން މިހާރު ކުރިއަށްދާ ވެޓެރަންސް ކަޕް ފުޓްބޯޅަ މުބާރާތުގެ ގްރޫޕް ބީ ގައި އިއްޔެ ކުޅުނު މެޗް މާޒިޔާއިން ކާމިޔާބުކޮށް، މުބާރާތުގެ ދެ ވަނަ ބުރުން ޖާގަ ހޯދައިފި އެވެ.\nއެފްއޭއެމްގެ ޓާފް އެއްނަންބަރު ދަނޑުގައި ކުޅުނު މިމެޗް މާޒިޔާއިން ކާމިޔާބު ކުރީ ޔުނައިޓެޑް ވިކްޓަރީއާ ވާދަކޮށް 1-0 ލަނޑުންނެވެ. މިމެޗުން ލިބުނު މޮޅާއެކު މާޒިއާއަށް ވަނީ ގްރޫޕްގެ އެއް ވަނަ ވެސް ލިބިފައެވެ.\nފޯރިގަދަ ކުޅުމެއް ފެނިގެން ދިޔަ މިމެޗުގައި މާޒިޔާގެ ހަމައެކަނި ލަނޑު އެޓީމަށް ކާމިޔާބު ކޮށްދިނީ އަބްދުލް ވައްހާބު (ވައްކޭ) އެވެ. މާޒިޔާގެ އިތުރުން މިގްރޫޕުން ދެ ވަނަ ބުރަށް ދެން ދަތުރު ކުރި އަނެއް ޓީމަކީ ގްރޫޕްގެ ދެ ވަނަ ހޯދި ދިވެހި ސިފައިންގެ ކުލަބެވެ.\nއަންނަ އަންގާރަ ދުވަހު ފެށުމަށް ހަމަޖެހިފައިވާ މި މުބާރާތުގެ ދެ ވަނަ ބުރުވެސް ކުރިއަށް ގެންދިއުމަށް ހަމަޖެހިފައި ވަނީ ދެ ގްރޫޕަކަށް ބަހާލައިގެންނެވެ. އެގޮތުން ދެ ވަނަ ބުރުގެ ގްރޫޕް އޭ ގައި ހިމެނެނީ ވެލެންސިއާ އާއި ބީޖީ އަދި ސިފައިންނެވެ. އަދި ގްރޫޕް ބީގައި މާޒިޔާ އާއި ނިއު ރޭޑިއަންޓްގެ އިތުރުން ޕްލޭ އޮފް މެޗުން މޮޅުވާ ޓީމެކެވެ. ޕްލޭ އޮފް މެޗުގައި މާދަމާ ހަވީރު ބައްދަލުކުރާނީ ދެޓީމަކީ ގްރޫޕް އޭގެ ފުލަށް ދިޔަ ވިކްޓަރީ އާއި ގްރޫޕް ބީގެފުލަށް ދިޔަ ޔުނައިޓެޑް ވިކްޓަރީ އެވެ.


ކުރުނބާ އަކީ ހަށިގަނޑަށް ވަރަށް ފައިދާހުރި ފެނެއް އެކުލެވޭ އެއްޗެކެވެ. ކުރުބާ ފެނަކީ ފަނިގިރައިންނާއި، ފަނި ނުގިރައި ވެސް ބޭނުންކުރަން ވަރަށް މީރު އެއްޗެކެވެ. ބޭރަށްހިންގުން ފަދަ ހާލަތްތަކުގައި ޑޮކްޓަރުން އިރުޝާދު ދެއްވާ އެންމެ މުހިއްމު އެއް ބުއިމަކީ ވެސް ކުރުނބާ ފެނެވެ. ހޮޑާއި، ބޭރަށްހިންގުމުގެ ސަބަބުން ގިނަ ފަހަރު ހަށިގަނޑުން މަދުވެގެންދާ ލޮނުގެ ބައި ހަމައަކަށް އަޅުވައި ދިނުމުގައި ކުރުނބާ ފެން މުހިއްމު ރޯލެއް ކުޅޭކަމަށް ބެލެވެއެވެ. މިއީ ހަށިގަނޑަށް ހަކަތައާއި ބާރު ގެނެސްދޭ ހުރިހާ އުމުރެއްގެ މީހުންނަށް ވެސް ބޭނުންކުރެވޭ އެންމެންގެ މެދުގައި މަޝްހޫރު އެއްޗެކެވެ.\nކުރުނބާ ފެނަކީ ގާތުންދޭ ކުދިންނަށް މައިދާގެ މައްސަލަތައް ދިމާވުމުން ދޭން ރަގަޅު ބުއިމެކެވެ.\nއޯރަލް ރިހައިޑްރޭޝަން މީޑިއަމް އެކެވެ.\nކުއްޖާ ހެދިބޮޑުވުމަށް ބާރުއަޅާ އޯގެނިކް ކަމްޕައުންޑް ތައް ހުރެއެވެ.\nކުރުނބާ ފެނުގައި ލޮނު އަދި އަލްބުމިން ހުރުމަކީ ކޮލެރާ ބޭރަށްހިންގުމުގައި އެބޭނުންކުރުން މުހިއްމުވާ ސަބަބެކެވެ.\nއުމުރުން ދުވަސްވީ މީހުންނާއި، ބަލިމީހުންނަށް ރަގަޅު ޓޮނިކް އެކެވެ.\nކުޑަކަމުދާ ނިޒާމް: ކުޑަކަމުދާ ތަކެތި ބޭރުވުމަށް ބާރުއަޅާ އެއްޗެކެވެ. އެހެންކަމުން ގުރުދާގެ ހިލަ އާއި، ކުޑަކަމުދާ ނިޒާމްގައި އުފެދޭ ހިލަތަކަށް ފަރުވާކުރުމަށް ބޭނުން ކުރެވެއެވެ. ޔުރިނަރީ އެންޓި ސެޕްޓިކް އެކެވެ. އަދި މައުދަންތަކަށް ވިހަވުމުން ވިހަ ބޭރުކުރުމުގައި އެހީތެރިވެދެއެވެ.\nއިމަޖެންސީ ހާލަތްތަކުގައި މިސާލަކަށް ކޮލެރާ ނުވަތަ ޑިސެންޓްރީ ފަދަ ބޭރަށްހިންގުމުގެ ވައްތަރުތަކުގައި އައިވީކޮށް ހަށިގަނޑަށް ކުރުނބާފެން އިންޖެކްޓް ކުރެވިދާނެ އެވެ.\nބޭސްތައް ހަށިގަނޑަށް ނެގުމަށް އެހީތެރި ވެދެއެވެ.\nކާނާ ގޯސްވުމުގެ ސަބަބުން ހިކިވެ އަނަރޫފަވެފައިވާ ކުދިންނަށް ދޭން ރަގަޅު ބުއިމެކެވެ.\nމަނީގެ މިންވަރު އިތުރުކޮށް ދެއެވެ.\nއަރިދަފުސް ރޯގާ، ހާރޕީޒް، އޭޑްސް ބަލީގެ ވައިރަސްއާއި ހަށިގަނޑު ހަނގުރާމަކުރުމަށް އެހީތެރިވެދެއެވެ.\nހަކުރު ބަލި ކޮންޓްރޯލް ކުރުމަށް އެހީތެރި ވެދެއެވެ.\nކަށި ފީވުމުން ދުރުކޮށް ދެއެވެ.\nގޮހޮރުގެ ހަރަކާތް ރަގަޅުކޮށް ދެއެވެ.\nތައިރޮއިޑް ގްލޭންޑްގެ މަސައްކަތް ފުރިހަމަކޮށް ދެއެވެ.\nކެންސަރަށް ފަރުވާކުރުމަށް ބޭނުންކޮށް އުޅެއެވެ.\nހަޖަމުކުރުން ރަގަޅުކޮށް ދެއެވެ.\nގިއާރޑިއާ ލެމްބްލިއާ ކިޔާ ޕެރަސައިޓް މަރާލުމަށް އެހީތެރިވެދެއެވެ.\nހަށިގަނޑަށް ހަކަތައާއި ބާރު ފޯރުކޮށް ދެއެވެ.\nޗިސްމޭ އަށް ކުރިމަތިވާ ފިއްތުންތައް ކުޑަކޮށް ދެއެވެ.\nފިތުގެ ބަލިތަކުގައި އެހީތެރިކަން ފޯރުކޮށް ދެއެވެ.\nފަންގަސް އިންފެކްޝަންތަކުން މިންޖުވުމަށް ބާރުއަޅައެވެ.\nފަންގަސްގެ ވައްތަރެއް ކަމުގައިވާ މައިކޯޕްލާޒްމާ ބޮޑުވުން ހުއްޓުވައެވެ.\nހަމުގެ މައްސަލައެއް ކަމުގައިވާ އެކްޒީމާ އެއްކޮށް ފިލުވާލުމަށް އެހީތެރިވެދެއެވެ.\nހަންގަނޑު މަޑުކޮށް އޮމާންކޮށް އޮތުމަށް އެހީތެރިވެދެއެވެ.\nކުރުނބާ ފެނުގައި ހިމެނޭ ބައިތައް:-\nހަކުރު: ކުރުނބާ ފެނުގައި ހިމެނޭ ހަކުރުގެ އެންމެ އަސާސީ ދެބަޔަކީ ގުލްކޯޒް އަދި ފްރަކްޓޯޒް އެވެ. ގޮބޮޅި ކިހާކަށްވެ، ކުރުނބާއަކަށް ބަދަލުވާން ފަށާއިރު ގިނައިން ހުންނަނީ ގުލްކޯޒް އަދި ފްރަކްޓޯޒް އެވެ. ނަމަވެސް ރަގަޅަށް ފައްކާވެ، ކާއްޓަކަށްވާއިރު، ކާށީގައި ހިމެނޭ ހަކުރުގެ 90 އިންސައްތަ އަކީ ސުކްރޯޒް އެވެ.\nމައުދަން: ކުރުނބާ ފެނުގައި ވަރަށްގިނަ މަޢުދަންތައް ހުރެއެވެ. އޭގެ ތެރޭގައި، ސޯޑިއަމް، ޕޮޓޭސިއަމް، ކެލްސިއަމް، ފޮސްފަރަސް، ދަގަނޑު، ކޮޕަރ، ސަލްފަރ އަދި ކްލޮރައިޑް ހިމެނެއެވެ. ކުރުނބާގައި ހިމެނޭ މައުދަންތަކުގެ ތެރެއިން ½ އަށްވުރެ ގިނައިން ހުންނަނީ ޕޮޓޭސިއަމް އެވެ. މައުދަންތައް ހުރުމުގެ ސަބަބުން ކުޑަކަމުދާ ތަކެތި ބޭރުކުރެވޭ މިންވަރު ކުރުނބާ ފެން ބޭނުން ކުރުމުން އިތުރުވެއެވެ.\nޕްރޮޓީން: ކުރުނބާ ފެނުގައި ކުޑަ މިންވަރަކަށް ޕްރޮޓީން ހުރެއެވެ. ކުރުނބާ ފެނުގައި ޕްރޮޓީންގެ ތެރޭގައި ހިމެނޭ އެމިނޯއެސިޑްގެ ގޮތުގައި ބެލެވޭ އާރޖިނިން، ސިސްޓިން، އެލެނިން، ސިރީން، އެކުލެވޭ މިންވަރު ގެރީގެ ކިރުގައި އެކުލެވޭ މިންވަރަށްވުރެ މައްޗެވެ.\nވިޓަމިން: ވިޓަމިން ސީ އާއި ވިޓަމިން ބީގެ ބާވަތްތައް ކުރުނބާ ފެނުގައި ހުރެއެވެ. ކުރުނބާ ފެނުގެ ކޮންމެ މިލިލީޓަރެއްގައި،7-2.2 މިލިގްރާމް އާއި ދެމެދުގެ މިންވަރަކަށް ވިޓަމިން ސީ ހުރެއެވެ. އަދި މިމިންވަރު ކުރުނބާ ހަރުވެ ކާއްޓަށް ވަމުންދާ ވަރަކަށް މަދުވާނެ އެވެ.\nކުރުބާ ފެނަކީ ހަށިގަނޑަށް ވަރަށް ފައިދާ ހުރި ބުއިމެކެވެ. ތަފާތު އެތައް ބޭނުންތެރި މާއްދާ އަކުން މުއްސަދިވެފައިވާ މިބުއިމަކީ ފެޓް މަދު އަދި ކޮލެސްޓީރޯލް އެކުނުލެވޭ ބުއިމެކެވެ. އޮރެންޖް ޖޫހަށްވުރެ ކުރުބާ ފެނުގެ ފައިދާ އިތުރު ކަމުގައި ބުނެވެއެވެ. ކުރުބާ ފެނުގައި މައިމީހާގެ ގާތުން ދޭ ކިރުގައި ވެސް އެކުލެވޭ މާއްދާއެއް ކަމުގައިވާ ”ލައުރިކް އެސިޑް” ހުރެއެވެ. މިއީ ފަންގަސް، ބެކްޓީރިއާ އަދި ވައިރަސް ފަދަ ޖަރާސީމްތައް މަރާލުމުގެ ގާބިލިއްޔަތު ލިބިފައިވާ އެސިޑެކެވެ.\nފެކްޓްރީ ތަކުގައި އުފައްދާފައި ހުންނަ ތަފާތު ބުއިންތަކާއި ޚިލާފަށް ކުރުބާ ފެނުގައި ޕޮޓޭސިއަމް ގިނަ އަދަދަކަށް ހުރެއެވެ. މިއީ ކްލޮރައިޑް ގިނަ އަދި ސޯޑިއަމް މަދު ފެނެކެވެ. މިއީ ތަފާތު މައުދަންތައް ނުވަތަ އިލެކްޓްރޯލައިޓް ތައް އެންމެ ގިނަ އެއްބުއިމެވެ. އެހެން ކަމުން ބޭރަށް ހިންގުން ފަދަ ކަންތައް ކުރިމަތިވުމުން ބޯން އެންމެ އެކަށޭނަ އެއްބުއިމަކީ ކުރުބާ ފެނެވެ.\nކުރުބާއިން ލިބޭ އެހެން ފައިދާ ތަކަށް ބަލާއިރު، ހިތުގެ ބަލިތަކުން ދުރުކޮށް، ކޮލެސްޓީރޯލްގެ މިންވަރު ދަށް ކޮށްދެއެވެ. ހަކުރުބައްޔާއި، ގޮހޮރާއި މައިދާގެ ބައެއް މައްސަލަ ތައް ކުރިމަތިވެފައިވާ މީހުންގެ ޞިއްޙީ ހާލަތު ދުޅަހެޔޮކުރުމުގައި އެހީތެރިވެދެއެވެ. އަދި ހަށިގަނޑަށް ހަކަތަ އާއި ބާރު ފުރިހަމައަށް ލިއްބައިދެއެވެ.\nClick to access 11392147910_Tender-coconut.pdf\nބޭރަށްހިންގުންކުރުނބާކުރުނބާ ފަނިކުރުނބާ ފެންފަނި


Coronavirus aaeku Asia ge ethah million bayaku geygai thibegen...\nކޮރޯނާވައިރަސް އާއެކު އޭޝިޔާގެ އެތައް މިލިއަން ބަޔަކު ގޭގައި ތިބެގެން މަސައްކަތްކުރުމުގެ ތަޖުރިބާ ކުރަމުންދަނީ\nގޭގައި ތިބެގެން ޗައިނާގެ 19 މިލިއަން މީހުން އަންނަނީ މަސައްކަތް ކުރަމުން\nޗައިނާގެ އިޤްތިޞާދަށް 62 ބިލިއަން އެމެރިކާގެ ޑޮލަރުގެ ގެއްލުން ވާނެކަމަށް ލަފާކުރެވޭ\nސިންގަޕޯރާއި ހޮންގ ކޮންގ އަދި މަކާއޯ އިން ވަނީ އެގައުމުގެ ސިވިލް ސަރވެންޓުންނަށް ގޭގައި ތިބެގެން މަސައްކަތްކުރުމަށް އަންގާފައި\nކ. މާލެ | 16 ފެބްރުއަރީ 2020 | އާދީއްތަ 08:30 | 4,204\nކޮރޯނާވައިރަސް އާ ގުޅިގެން މީހުން ނުނެރި މަސައްކަތްކުރުވުމަށް ވަނީ މަޖުބޫރެވެފައި - ސީ.އެން.އެން\nނުރައްކާތެރި ކޮރޯނާވައިރަސް އޭޝިޔާގެ ޤައުމުތަކުގައި ހަލުވިކަމާއެކު ފެތުރެމުންދާއިިރު އޭޝިޔާގެ ބޮޑެތި ޤައުމުތަކުގެ އޮފީސްތައް ހުރީ ހުސްކޮށެވެ. އަބަދުވެސް ހަލަބޮލިކޮށް ފެންނަމުންދިޔަ ހޮންގ ކޮންގ ، ޗައިނާ އަދި ސިންގަޕޯރުގެ އޮފީސްތައް މިއަދު ވަނީ ފަޅުވެފަ އެވެ. ޑެސްކުތަކުގައި މީހަކު ނެތްތާ ޑެސްކުތަކުގައި ހުރި ފޯނުތައް ރިންގުވާ އަޑެއްވެސް ނީވެއެވެ.\nހުރިހާ ފިހާރަތަކެއް ހެން ވަނީ ބަންދުކޮށްފަ އެވެ. ޢާންމު ދަތުރުފަތުރުގެ ނިޒާމު ވަނީ ހުއްޓުމަކަށް އައިސްފަ އެވެ. މިއިން ޤައުމެއްގެ މަގެއްގެ މަތިން ފެންނަނީ ދެ ތިން މީހެކެވެ.\nހުރިހާ އެންމެންވަނީ އެމީހުން ދިރިއުޅެމުން ގެންދާ އެޕާޓްމަންޓްތަކުގައި މުޅި ދުވަސްތައް ހޭދަކުރަން މަޖުބޫރުވެފަ އެވެ. މިދިޔަ އަހަރުގެ ޑިސެމްބަރ މަހު ޗައިނާގައި ހަލުވިކަމާއެކު ފެތުރެމުންދިޔަ ކޮރޯނާވައިރަސްގެ ޝިކާރައަކަށް މިހާތަނަށް 68،500 މީހުން ވެފައިވާއިރު މިވައިރަސް ޖެހިގެން 1665 މީހުން ވަނީ މިދުނިޔެ ދޫކޮށްފަ އެވެ.\nކޮރޯނާވައިރަސް ހަލުވިކަމާއެކު ފެތުރެމުންދާތީ ޗައިނާގައި މިވައިރަސް ފެތުރެމުންދާ ހޫބޭ ޕްރޮވިންސްވަނީ އެއްކޮށް ބަންދުކޮށްފަ އެވެ. އޮފީސްތަކާއި ކުންފުނިތަކާއި ސްކޫލްތައް ވަނީ ބަންދުކޮށްފަ އެވެ. އެންމެންނަށް ވަނީ އެމީހުންގެ ގެތަކުގައި ތިބުމަށް މަޖުބޫރުވެފަ އެވެ. ކޮރޯނާވައިރަސް ފެތުރުން ކޮންޓްރޯލްނުވާތީ އެޤައުމުގެ ކުންފުނިތަކާއި އޮފީސްތައް ވަނީ ބަންދުކޮށްފަ އެވެ. ނަމަވެސް ކުންފުނިތަކާއި އޮފީސްތަކަށް މަޖުބޫރުވެފައިވަނީ ގޭގައި ތިބި އެމީހުންގެ މުވައްޒަފުން ލައްވާ މަސައްކަތް ކުރުވާށެވެ. އެއީ ޗައިނާގެ އިޤްތިޞާދަށް ލިބެމުންދާ ގެއްލުމުގެ ސަބަބުން މަސައްކަތްނުކޮށް ތިބެފިނަމަ އެޤައުމަށް ދެންދިމާވާނެ ގެއްލުން މާބޮޑުވީމަ އެވެ.\nކޮރޯނާވައިރަސް އާ ގުޅިގެން ޗައިނާގެ ފިހާރަތަށް ވަނީ ބަންދުކޮށްފައި\nއޮފީސްތަކާއި ކުންފުނިތައް ނުހުޅުވާ ގޭގައި ތިބެގެން ޗައިނާގެ 19 މިލިއަން މީހުން އަންނަނީ މަސައްކަތް ކުރަމުންނެވެ. ބައެއް ޓީޗަރުން އެމީހުންގެ ކުލާސްތައް ނަގަމުން ގެންދަނީ އިންޓަރނެޓް މެދުވެރިކޮށް ގޭގައި ތިބެގެންނެވެ. އެކަމަކީ އެމީހުންނަށް އުނދަގޫ ކަމެކެވެ. ނަމަވެސް މި ތަޖުރިބާ އަކީ އެހެން ސެކްޓަރ ތަކަށް ރަނގަޅު ތަޖުރިބާއަކަށްވެސް ވަނީ ވެފަ އެވެ. އެއީ އެމީހުން ބޭނުންވާ ގަޑިތަކުގައި މަސައްކަތްކުރުމުގެ ފުރުސަތު ގޭގައި ތިބެގެން މަސައްކަތް ކުރުމުން ލިބެމުންދާތީ އެވެ.\nކޮރޯނާވައިރަސް އާ ގުޅިގެން ޗައިނާގެ އިޤްތިޞާދަށް އަންނަނީ ގެއްލުންތަކެއް ވަމުންނެވެ. އެގޮތުން ޗައިނާގެ އިޤްތިޞާދަށް 62 ބިލިއަން އެމެރިކާގެ ޑޮލަރުގެ ގެއްލުން ވާނެކަމަށް ބައެއް ފަރާތްތަކުން މިހާރުވެސް ވަނީ އަންދާޒާކޮށްފަ އެވެ. އެހެންކަމުން އެޤައުމުގެ އޮފީސްތަކާއި ކުންފުނިތަކުގެ މަސައްކަތް ފެށުމަށް ކަމާބެހޭ ފަރާތްތަކުން އަންނަނީ ބާރުއަޅަމުންނެވެ. އެގޮތުން ޗައިނާގެ ވެރިރަށް ބެއިޖިންގ ގައި އަންނަނީ އޮފީސްތަކަށް ނިކުތުމުގެ ބަދަލުގައި ގޭގައި ތިބެގެން މަސައްކަތް ކުރަމުންނެވެ. ޓެކް ކުންފުނިތައް ކަމަށްވާ ޓެންސެންޓް، އަލީބާބާ އަދި މައިކްރޯސޮފްޓުން ބުނެފައިވަނީ އެމީހުންގެ މުވައްޒަފުން ކުރިޔަށް އޮތް ދެތިން ހަފުތާވަންދެން މަސައްކަތްކުރާނީ ގޭގައި ތިބެގެންނެވެ.\nސިންގަޕޯރާއި ހޮންގ ކޮންގ އަދި މަކާއޯ އިން ވަނީ އެގައުމުގެ ސިވިލް ސަރވެންޓުންނަށް ގޭގައި ތިބެގެން މަސައްކަތްކުރުމަށް އަންގާފަ އެވެ. އަދި ޕްރައިވެޓް ތަންތަނުންވެސް އެގޮތަށް މަސައްކަތްކުރުވުމަށް ވަނީ އަންގާފަ އެވެ.\nގޭގައި ތިބެގެން މަސައްކަތް ކުރުމަކީ އިންޓަރނެޓަށް ބަރޯސާވެގެން މަސައްކަތް ކުރާ ސެކްޓަރ ތަކަށް ކާމިޔާބުކަމާއެކު ކުރެވިދާނެ ކަމެކެވެ. މިކަމުގެ ސަބަބުން މަސައްކަތްކުރާ މީހުން ބޭނުންވާ ގަޑިއެއްގައި މަސައްކަތް ކުރުމުގެ ފުރުޞަތު ލިބި އެކަމުގެ ސަބަބުން ދެ ފަރާތަށްވެސް ފައިދާވާނެ ކަމަށް މީގެކުރިން ވަނީ އެކަމަށް ވަކާލާތު ކުރި މީހުން ބުނެފަ އެވެ.\nފާއިތުވި އަހަރުތަކުގައި ވަޒީފާތައް އަދާކުރަމުން އައިސްފައިވާ ގޮތަށް ބަލާއިރު އެކިތަންތަނުގައި ތިބެގެން ވަޒީފާ އަދާކުރުމުގެ ރޫހު ވަނީ އާލާވެފައެވެ. ވަކިތަނެއްގައި ޤާއިމުވެގެން ނުތިބެ މަސައްކަތްކުރުމުގެ ޓްރެންޑެއް ވަނީ އުފެދިފަ އެވެ. ޓެކްނޮލިޖީއަށް އަންނަމުންދާ ކުރިއެރުންތަކާއެކު މިފަދަ ފުރުސަތުތަކަށް ވަނީ މަގުފަހިވެގެންގޮސްފަ އެވެ. ގޭގައި ތިބެގެން މަސައްކަތްކުރުމަކީ ކުދިން ބަލާ މައިންބަފައިންނަށް އެންމެ ފަސޭހަގޮތެވެ. ކުދިން ބެލުމަށް މީހަކު ނުހޯދޭ ނުވަތަ ކުދިން ބަލާނެ މީހަކު ނުގެންގުޅެވޭފަދަ ޢާއިލާތަކަށް މިއީ އެންމެ ރަނގަޅު އެއް ގޮތެވެ. ކުދިން ލިބުމާއެކު ވަޒީފާ ދޫކޮށްލުމަށް މަޖުބޫރުވާ އަންހެނުންނަށް އެންމެ ރަނގަޅު ގޮތަކީވެސް ގޭގައި ތިބެގެން މަސައްކަތްކުރުމެވެ.\nކޮރޯނާވައިރަސް އާއި ގުޅިގެން ގޭގައި ތިބެގެން މަސައްކަތްކުރުމުގެ ތަޖުރިބާ ކުރަމުންދާ އެތައް މިލިއަން މީހުންނާއެކު އެޤައުމުތަކަށް މިހާރު މިވަނީ މަސައްކަތުގެ މާޙައުލުގައި އައު ގޮތްތަކެއް ފެނިފަ އެވެ. މުވައްޒަފުން ލައްވާ މަސައްކަތްކުރެވޭނެ، ރަނގަޅު ފައިދާ އެއް މުވައްޒަފުންގެ ފުށުން ނެރެވޭނެ އައު ގޮތްތަކެއް ތަޖުރިބާ ކުރުމުގެ ފުރުޞަތު ދުނިޔޭގެ ބޮޑެތި އިޤްތިޞާދީ ޤައުމުތަކަށް މިވަނީ ލިބިގެންގޮސްފަ އެވެ. އެހެންކަމުން ކޮރޯނާވައިރަސް އިން ސަލާމަތްވުމަށްފަހު މިޤައުމުތަކުން މުވައްޒަފުން ލައްވާ މަސައްކަތް ކުރުވުމުގެ އައު ގޮތްތަކެއް ގެންގުޅޭނެކަމަށް ބެލެވެ އެވެ.